CELEX: 52005PC0369(02)
Language: el
Date: 2005-08-10
Title: Πρόταση Αποφασης του Συμβουλίου για τη σύναψη της συμφωνίας μεταξύ της Ευρωπαϊκής Κοινότητας και της Ρουμανίας σχετικά με ορισμένες πτυχές των αεροπορικών υπηρεσιών

Avis juridique important

|

52004DC0376

Ανακοίνωση της Επιτροπής προς το Ευρωπαϊκό Κοινοßούλιο και το Συµßούλιο - Ενίσχυση της αστυνοµικής και τελωνειακής συνεργασίας στην Ευρωπαϊκή Ένωση - I. Ανασκόπηση των επιτευγµάτων από την έναρξη ισχύος της συνθήκης του Άµστερνταµ - II. Προτάσεις ßελτιώσεων  /* COM/2004/0376 Τελικό */  

ΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - ΕΝΙΣΧΥΣΗ ΤΗΣ ΑΣΤΥΝΟΜΙΚΗΣ ΚΑΙ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΣΤΗΝ ΕΥΡΩΠΑΪΚΗ ΕΝΩΣΗ - I. ΑΝΑΣΚΟΠΗΣΗ ΤΩΝ ΕΠΙΤΕΥΓΜΑΤΩΝ ΑΠΟ ΤΗΝ ΕΝΑΡΞΗ ΙΣΧΥΟΣ ΤΗΣ ΣΥΝΘΗΚΗΣ ΤΟΥ ΑΜΣΤΕΡΝΤΑΜ - II. ΠΡΟΤΑΣΕΙΣ ΒΕΛΤΙΩΣΕΩΝ1. ΕισαγωγήΟ τομέας της πολιτικής στο χώρο της δικαιοσύνης και των εσωτερικών υποθέσεων, συμπεριλαμβανομένης της συνεργασίας μεταξύ των αστυνομικών αρχών και των τελωνειακών διοικήσεων των κρατών μελών, ενσωματώθηκε στη συνθήκη της ΕΕ για πρώτη φορά με τη συνθήκη του Μάαστριχτ του 1992 [1]. Όπως αναφέρεται στο άρθρο Κ της συνθήκης αυτής, η τελωνειακή και αστυνομική συνεργασία θεωρούνται "τομείς κοινού ενδιαφέροντος ... για τους σκοπούς της επίτευξης των στόχων της Ένωσης." Με τη Συνθήκη για την Ευρωπαϊκή Ένωση, όπως αυτή τροποποιήθηκε από τη Συνθήκη του Άμστερνταμ (η οποία αναφέρεται στη συνέχεια με τη σύντμηση ΣΕΕ) [2], που τέθηκε σε ισχύ την 1η Μαΐου 1999 άνοιξε ο δρόμος για τη βελτίωση των δυνατοτήτων συνεργασίας στους τομείς της δικαιοσύνης και των εσωτερικών υποθέσεων. Επιπλέον διευρύνθηκε το θεσμικό πλαίσιο και ενισχύθηκε περαιτέρω η διαδικασία λήψεως αποφάσεων στον τομέα αυτό.[1]  ΕΕ C 191 της 29ης Ιουλίου 1992. Η Συνθήκη αυτή διανοίγει ένα "νέο στάδιο της διαδικασίας προς την ευρωπαϊκή ολοκλήρωση" και θέτει ένα νέο στόχο, δηλαδή "να διευκολύνουν την ελεύθερη κυκλοφορία των προσώπων, διαφυλάσσοντας ταυτόχρονα την ασφάλεια και την προστασία των λαών τους, συμπεριλαμβανομένων των διατάξεων περί της δικαιοσύνης και των εσωτερικών υποθέσεων".[2]  ΕΕ C 340 της 10ης Νοεμβρίου 1997.Οι αρχηγοί κρατών και κυβερνήσεων ανέλαβαν ήδη από την πρωτόλεια φάση τη δέσμευση να προωθήσουν την υλοποίηση των ρυθμίσεων της Συνθήκης στα θέματα της δικαιοσύνης και των εσωτερικών υποθέσεων. Απόρροια αυτού ήταν να απευθύνει το Ευρωπαϊκό Συμβούλιο Κορυφής του Cardiff, στις 15 και 16 Ιουνίου του 1998, την έκκληση προς το Συμβούλιο και την Επιτροπή να υποβάλουν κατά τη Σύνοδο της Βιέννης το Δεκέμβριο του 1998 ένα "πρόγραμμα δράσης όσον αφορά την άριστη δυνατή εφαρμογή των διατάξεων της συνθήκης του Άμστερνταμ για τη δημιουργία ενός χώρου ελευθερίας ασφάλειας και δικαιοσύνης." Στο συνακόλουθο πρόγραμμα δράσης της Βιέννης του Δεκεμβρίου 1998 [3] ενσωματώθηκε μεγάλος αριθμός μέτρων στους τομείς της αστυνομικής και τελωνειακής συνεργασίας. Σύμφωνα με τις προβλέψεις, ορισμένα από τα μέτρα αυτά έπρεπε να υλοποιηθούν μέσα σε μία διετία και ορισμένα άλλα μέσα σε μία πενταετία από τη στιγμή έναρξης ισχύος της Συνθήκης.[3]  "Πρόγραμμα δράσης του Συμβουλίου και της Επιτροπής όσον αφορά την άριστη δυνατή εφαρμογή των διατάξεων της συνθήκης του Άμστερνταμ για τη δημιουργία ενός χώρου ελευθερίας, ασφάλειας και δικαιοσύνης", ΕΕ C 19/1 της 23ης Ιανουαρίου 1999.Τον Οκτώβριο του 1999 πραγματοποιήθηκε στο Τάμπερε ένα έκτακτο Ευρωπαϊκό Συμβούλιο Κορυφής για τα θέματα της δικαιοσύνης και των εσωτερικών υποθέσεων, μόλις ένα πεντάμηνο μετά την έναρξη ισχύος της ΣΕΕ. Όσον αφορά τα θέματα της αστυνομικής και τελωνειακής συνεργασίας, στο Ευρωπαϊκό Συμβούλιο του Τάμπερε ζητήθηκε να θεσπιστούν ορισμένα μέτρα εκτός από τα αναφερόμενα στο πρόγραμμα δράσης της Βιέννης. Το πρόγραμμα του Τάμπερε απηύθυνε στο Συμβούλιο και την Επιτροπή την έκκληση να προωθήσουν την πλήρη και άμεση εφαρμογή της ΣΕΕ με βάση το πρόγραμμα δράσης της Βιέννης και τα μέτρα που συμφωνήθηκαν στο Τάμπερε. Τόσο με το πρόγραμμα δράσης της Βιέννης, όσο και με την ΣΕΕ επιβλήθηκε η υποχρέωση υλοποίησης ορισμένων μέτρων μέσα σε μία πενταετία από την έναρξη ισχύος της Συνθήκης, δηλαδή έως τον Οκτώβριο του 2004.Το Ευρωπαϊκό Συμβούλιο του Τάμπερε ζήτησε από την Επιτροπή να καταρτίσει έναν πίνακα αποτελεσμάτων, στον οποίο θα καταγραφόταν η πρόοδος προς την κατεύθυνση της επίτευξης των στόχων που καθορίζονταν στο εν λόγω πρόγραμμα. Τόσο κατά την κατάρτιση του πίνακα αποτελεσμάτων, όσο και στο πλαίσιο της τακτικής ενημέρωσής του, η Επιτροπή εστίασε τις ενέργειές της στα μέτρα η εφαρμογή των οποίων είχε ζητηθεί από το Συμβούλιο του Τάμπερε. Ο προαναφερόμενος πίνακας αποτελεσμάτων αποδείχθηκε ότι αποτελεί αποτελεσματικό εργαλείο για την παρακολούθηση της πορείας εξέλιξης του χώρου ελευθερίας, ασφάλειας και δικαιοσύνης.Στο Ευρωπαϊκό Συμβούλιο Κορυφής του Laeken, που έγινε το Δεκέμβριο του 2001, έγινε ο ενδιάμεσος απολογισμός της υλοποίησης των συμπερασμάτων του Τάμπερε. Η Επιτροπή διανύει σήμερα τη φάση της προετοιμασίας της αξιολόγησης της πλήρους πενταετούς περιόδου που παρήλθε από το Τάμπερε. Προορισμός της παρούσας ανακοίνωσης δεν είναι να προκαταλάβει το τυπικό έργο της αξιολόγησης. Σκοπός της είναι περισσότερο ο εντοπισμός εκείνων των πρωταρχικών μέτρων αστυνομικής και τελωνειακής συνεργασίας που θα πρέπει να εξακολουθήσουν να συγκαταλέγονται ή θα πρέπει να προστεθούν στα τρέχοντα ζητήματα της ΕΕ τα επόμενα χρόνια, προκειμένου να επιτευχθεί η αναγκαία πρόοδος.Από την εποχή που τέθηκε σε ισχύ η ΣΕΕ, η Ευρωπαϊκή Ένωση υιοθέτησε σημαντικό αριθμό μέτρων με στόχο τη βελτίωση της συνεργασίας μεταξύ των αστυνομικών υπηρεσιών και των τελωνειακών διοικήσεων των κρατών μελών. Προς τα τέλη του 2002, ωστόσο, η Επιτροπή συνειδητοποίησε σε πολύ εντονότερο βαθμό την ανάγκη ανασκόπησης των κύριων εξελίξεων που είχαν υπάρξει στον τομέα αυτό, σε μία ανακοίνωση.Πρώτα από όλα, ήταν προφανές ότι ορισμένα μέτρα που συμπεριλαμβάνονταν στο πρόγραμμα δράσης της Βιέννης δεν εφαρμόζονταν, ενώ ορισμένα από τα όργανα που είχαν συγκροτηθεί από το Ευρωπαϊκό Συμβούλιο Κορυφής του Τάμπερε, όπως η Επιτελική Ομάδα (Task Force) των Αρχηγών Αστυνομίας της ΕΕ (ΕΟΑΑ), αντιμετώπιζαν δυσχέρειες. Υπήρχαν εξάλλου χαρακτηριστικές ενδείξεις ότι χρειαζόταν να βελτιωθεί η συνεργασία των αστυνομικών και τελωνειακών υπηρεσιών των κρατών μελών. Χειροπιαστά ήταν επίσης τα παραδείγματα της απόλυτα επιτυχούς συνεργασίας μεταξύ ορισμένων κρατών μελών στις περιοχές κατά μήκος των κοινών τους συνόρων, η οποία δεν είχε αποτελέσει αντικείμενο συζητήσεων στο επίπεδο της Ευρωπαϊκής Ένωσης.Η αστυνομική και τελωνειακή συνεργασία αποτελούν παράλληλα ένα ευρύτατο θεματικό πεδίο που καλύπτει ποικιλόμορφα διαφορετικά και εντελώς τεχνικά θέματα για τα οποία οι συζητήσεις διεξάγονται σε ένα μεγάλο φάσμα διακεκριμένων ομάδων εργασίας και οργάνων, πράγμα που καθιστά το καθήκον δυσχερές να παρακολουθούνται όλες οι συναφείς εξελίξεις. Σε μία ανακοίνωση θα δοθεί η δυνατότητα σαφούς και συνολικής επισκόπησης της κατάστασης που επικρατεί σήμερα στα ζητήματα της αστυνομικής και τελωνειακής συνεργασίας στην ΕΕ.Η διεύρυνση της Ένωσης επιβάλλει επίσης να διευκρινιστούν και να καθοριστούν οι προτεραιότητες της αστυνομικής και τελωνειακής συνεργασίας στο άμεσο μέλλον. Η ένταξη δέκα νέων κρατών μελών σε όλες τις υποδομές αστυνομικής και τελωνειακής συνεργασίας της ΕΕ θα έχει σοβαρότατο αντίκτυπο σε μία ήδη περίπλοκη διαδικασία λήψεως αποφάσεων.Τέλος, η πρόοδος που σημειώνεται στο χώρο της αστυνομικής και τελωνειακής συνεργασίας φαίνεται να είναι βραδύτερη από την πρόοδο που παρατηρείται στους τομείς της δικαστικής συνεργασίας σε ποινικές υποθέσεις στην ΕΕ. Σε μία ανακοίνωση θα παρέχονται συγκεκριμένα στοιχεία για την καλύτερη αποτίμηση των παραγόντων που επηρεάζουν την έκταση της προόδου στα ζητήματα της αστυνομικής και τελωνειακής συνεργασίας.Υπό το φως των στοιχείων που αναπτύχθηκαν προηγουμένως, η Ευρωπαϊκή Επιτροπή έκρινε αναγκαίο το βήμα της ανασκόπησης και ανάλυσης της αστυνομικής και τελωνειακής συνεργασίας στο επίπεδο της ΕΕ, με βάση τους ρυθμούς με τους οποίους εξελίχθηκε η συγκεκριμένη συνεργασία από την έναρξη ισχύος της Συνθήκης του Άμστερνταμ το 1999. Στόχος τους είναι η σαφήνεια για εκείνα τα μέτρα που είναι απαραίτητα ώστε να καταστεί η συνεργασία αποτελεσματικότερη στην πορεία για την επίτευξη ενός από τους κυριότερους στόχους της Ένωσης που είναι "... να παρέχει στους πολίτες υψηλό επίπεδο προστασίας εντός ενός χώρου ελευθερίας, ασφάλειας και δικαιοσύνης ..." (άρθρο 29 ΣΕΕ).Η παρούσα ανακοίνωση περιορίζεται στη συνεργασία ανάμεσα στις αστυνομικές και τελωνειακές αρχές των κρατών μελών στην πάλη που διεξάγουν κατά του εγκλήματος. Αποκλείονται τα ζητήματα που σχετίζονται αποκλειστικά με τη δικαστική συνεργασία, καθώς και με την παροχή διοικητικής συνδρομής στα τελωνειακά ζητήματα [4] και τα θέματα της τελωνειακής συνεργασίας όπως αυτή ορίζεται στο άρθρο 135 της Συνθήκης για την ίδρυση της Ευρωπαϊκής Κοινότητας (ΣΕΚ) [5], παρά το ότι θίγει σύντομα αυτούς τους συναφείς τομείς, όπου αυτό είναι αναγκαίο. Στην ανακοίνωση αυτή δεν εξετάζονται εξάλλου τα προληπτικά μέτρα τα οποία είτε έχουν υιοθετηθεί ή βρίσκονται στη φάση της υιοθέτησής τους, εντός του κοινοτικού πλαισίου. Θα πρέπει ωστόσο να αναγνωρισθεί ότι η Κοινότητα έλαβε βαθμιαία μέτρα για την προληπτική αντιμετώπιση των εκ προθέσεως διαπραττόμενων παράνομων πράξεων και ιδίως των αντίστοιχων πράξεων που σχετίζονται με την τρομοκρατία στους τομείς των αεροπορικών και των θαλάσσιων μεταφορών. Οφείλει επίσης να σημειωθεί ότι στη στρατηγική χιλιετίας της Ευρωπαϊκής Ένωσης για την καταπολέμηση του οργανωμένου εγκλήματος του Μαΐου 2000 περιλαμβάνονται ορισμένες συστάσεις που αφορούν την αστυνομική συνεργασία. Όπου αυτό ενδείκνυται, τα μέτρα αυτά εξετάζονται συνοπτικά στην παρούσα ανακοίνωση. [6][4]  ΕΕ L 82 της 22ας Μαρτίου 1997, κανονισμός (ΕΚ) αριθ. 515/97 του Συμβουλίου της 13ης Μαρτίου 1997 περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων.[5]  ΕΕ C 325 της 24ης Δεκεμβρίου 2002.[6]  Πρόγραμμα δράσης της Ευρωπαϊκής Ένωσης για την αρχή της νέας χιλιετίας σχετικά με την πρόληψη και τον έλεγχο του οργανωμένου εγκλήματος, ΕΕ C 124 της 3ης Μαΐου 2000.Η δομή της ανακοίνωσης έχει ως εξής: στο μέρος I υπενθυμίζονται οι συγκεκριμένες νομικές υποχρεώσεις και καθορίζονται οι πολιτικές δεσμεύσεις που ισχύουν στα θέματα αστυνομικής και τελωνειακής συνεργασίας στο πλαίσιο της ΣΕΕ, της Σύμβασης του Σένγκεν, του προγράμματος δράσης της Βιέννης και του Ευρωπαϊκού Συμβουλίου Κορυφής του Τάμπερε. Παρουσιάζεται επίσης η σύνοψη και γίνεται σύντομη αξιολόγηση των εξελίξεων στους κύριους τομείς της αστυνομικής και τελωνειακής συνεργασίας, ενώ διατυπώνονται ταυτόχρονα υποδείξεις σχετικά με τον τρόπο βελτίωσης της συνεργασίας στο μέλλον. Στο μέρος II παρατίθεται η ανάλυση των κύριων παραγόντων που επηρεάζουν την αστυνομική και τελωνειακή συνεργασία στην ΕΕ, ενώ απευθύνονται ταυτόχρονα συστάσεις σχετικά με τα μέτρα τα οποία θα έπρεπε να ληφθούν, κατά τη γνώμη της Επιτροπής, για να εξασφαλιστεί η χειροπιαστή πρόοδος στα θέματα της συνεργασίας στο άμεσο μέλλον.I ΑΝΑΣΚΟΠΗΣΗ ΤΩΝ ΕΠΙΤΕΥΓΜΑΤΩΝ ΑΠΟ ΤΗΝ ΕΝΑΡΞΗ ΙΣΧΥΟΣ ΤΗΣ ΣΥΝΘΗΚΗΣ ΤΟΥ ΑΜΣΤΕΡΝΤΑΜ1. Νομικές υποχρεώσεισ και πολιτικές δεσμεύσεις στο χώρο της αστυνομικής και τελωνειακής συνεργασίας (ΣΕΕ, Σένγκεν, Πρόγραμμα Δράσης της Βιέννης και Συμπεράσματα του Ευρωπαϊκού Συμβουλίου Κορυφής του Τάμπερε)Οι νομικές υποχρεώσεις και οι πολιτικές δεσμεύσεις για την αστυνομική και τελωνειακή συνεργασία σε ποινικές υποθέσεις στην ΕΕ μπορεί να αναζητηθούν στη Συνθήκη για την Ευρωπαϊκή Ένωση (ΣΕΕ), στη σύμβαση εφαρμογής της συμφωνίας του Σένγκεν (η οποία στο εξής καλείται Σύμβαση του Σένγκεν) [7], στο πρόγραμμα δράσης της Βιέννης του 1998 και στα συμπεράσματα του Ευρωπαϊκού Συμβουλίου Κορυφής του Τάμπερε του Οκτωβρίου 1999.[7]  ΕΕ L 239 της 22ας Σεπτεμβρίου 2000.Όπως αναφέρει η ΣΕΕ στο άρθρο 29 "...στόχος της Ένωσης είναι να παρέχει στους πολίτες υψηλό επίπεδο προστασίας εντός ενός χώρου ελευθερίας, ασφάλειας και δικαιοσύνης, με την ανάπτυξη από κοινού δράσης μεταξύ των κρατών μελών στον τομέα της αστυνομικής και δικαστικής συνεργασίας σε ποινικές υποθέσεις" Ο στόχος αυτός πρέπει να επιτευχθεί με την πρόληψη και την καταπολέμηση της εγκληματικότητας, οργανωμένης ή μη, ιδίως, μεταξύ άλλων, με τη στενότερη συνεργασία μεταξύ των αστυνομικών δυνάμεων, των τελωνειακών και άλλων αρμοδίων αρχών στα κράτη μέλη, τόσο απ'ευθείας όσο και μέσω της Ευρωπαϊκής Αστυνομικής Υπηρεσίας (Ευρωπόλ).Όπως εξηγείται στο άρθρο 30, η από κοινού δράση στον τομέα της αστυνομικής συνεργασίας περιλαμβάνει:- την επιχειρησιακή συνεργασία μεταξύ των αρμοδίων αρχών, συμπεριλαμβανομένων των αστυνομικών, τελωνειακών και άλλων ειδικών υπηρεσιών επιβολής του νόμου των κρατών μελών, σε σχέση με την πρόληψη, την εξακρίβωση και τη διερεύνηση αξιόποινων πράξεων.- τη συλλογή και αποθήκευση, την επεξεργασία και ανταλλαγή των συναφών πληροφοριών, ιδίως μέσω της Ευρωπόλ.- τις κοινές πρωτοβουλίες στα θέματα κατάρτισης, την ανταλλαγή αξιωματικών-συνδέσμων και την εγκληματολογική έρευνα.- και την κοινή αξιολόγηση των ιδιαίτερων τεχνικών έρευνας.Στο άρθρο αυτό διευκρινίζονται επίσης ορισμένες γενικές και ειδικές υποχρεώσεις στα θέματα της συνεργασίας μέσω της Ευρωπόλ.Εκτός από τα άρθρα 29 και 30 της ΣΕΕ, υπάρχουν επίσης υποχρεώσεις οι οποίες απορρέουν από την ενσωμάτωση στο δίκαιο της ΕΕ της σύμβασης του Σένγκεν του 1990. Η σύμβαση του Σένγκεν προβλέπει την κατάργηση των ελέγχων στα κοινά σύνορα μεταξύ των κρατών μελών, ενισχύοντας ταυτόχρονα τα μέτρα ελέγχου στα κοινά εξωτερικά σύνορα. Οι υποχρεώσεις της αστυνομικής συνεργασίας θεσπίστηκαν κατά τρόπο, ώστε να εξουδετερωθούν τα οποιαδήποτε κενά ασφαλείας που προκλήθηκαν από την κατάργηση των ελέγχων στα εσωτερικά σύνορα. Ζητήματα όπως η μετανάστευση, οι θεωρήσεις και το άσυλο ενσωματώθηκαν στη Συνθήκη για την Ευρωπαϊκή Κοινότητα (τίτλος IV, 'πρώτος πυλώνας'), ενώ τα ζητήματα που σχετίζονται με την αστυνομική και τη δικαστική συνεργασία σε ποινικές υποθέσεις ενσωματώθηκαν στον τίτλο VI της ΣΕΕ ('τρίτος πυλώνας').Εκτός από τις προαναφερθείσες νομικές υποχρεώσεις, υπάρχουν άλλα σημαντικά έγγραφα τα οποία περιλαμβάνουν δεσμεύσεις στο ανώτατο πολιτικό επίπεδο για την επίτευξη συγκεκριμένης προόδου στα θέματα της αστυνομικής συνεργασίας: το πρόγραμμα δράσης για την καταπολέμηση του οργανωμένου εγκλήματος του 1997 [8], το πρόγραμμα δράσης της Βιέννης του Δεκεμβρίου 1998 και τα συμπεράσματα του Ευρωπαϊκού Συμβουλίου Κορυφής του Τάμπερε του Οκτωβρίου 1999. Η Επιτροπή δημοσίευσε πρόσφατα το έγγραφο με τίτλο "Πρόληψη και έλεγχος του οργανωμένου εγκλήματος: στρατηγική της Ευρωπαϊκής Ένωσης για την αρχή της νέας χιλιετίας". [9][8]  ΕΕ C 251 της 15ης Αυγούστου 1997.[9]  ΕΕ C 124 της 3ης Μαΐου 2000.Μετά από την έναρξη ισχύος της Συνθήκης του Άμστερνταμ, το Ευρωπαϊκό Συμβούλιο του Τάμπερε προσέθεσε ορισμένα σημαντικά μέτρα που πρέπει να τεθούν σε εφαρμογή στο χώρο της αστυνομικής συνεργασίας. Τα κυριότερα μέτρα είναι η σύσταση της επιχειρησιακής Επιτελικής Ομάδας (task force) των Αρχηγών της Ευρωπαϊκής Αστυνομίας, αποστολή της οποίας είναι, μεταξύ άλλων, η συμβολή στον προγραμματισμό των επιχειρησιακών δράσεων. Η έκκληση να παρασχεθεί στην Ευρωπόλ η δυνατότητα συμμετοχής στις ομάδες διεξαγωγής των ερευνών και να ζητηθεί από τα κράτη μέλη η έναρξη των αντίστοιχων ερευνών. Τέλος, η ίδρυση της Ευρωπαϊκής Αστυνομικής Ακαδημίας (ΕΑΑ) για την κατάρτιση των ανώτατων στελεχών της αστυνομίας. Όπως αναφέρεται ρητά στα συμπεράσματα του Τάμπερε, το πρόγραμμα δράσης της Βιέννης παραμένει σε ισχύ.Το γεγονός ότι δύο Ευρωπαϊκά Συμβούλια Κορυφής συμφώνησαν για τόσο σημαντικά μέτρα, ακριβώς πριν και αμέσως μετά από την έναρξη ισχύος της ΣΕΕ αποδεικνύει περίτρανα τη δέσμευση να επιτευχθεί συγκεκριμένη και ταχύρρυθμη πρόοδος στα θέματα της αστυνομικής και τελωνειακής συνεργασίας σε ανώτατο πολιτικό επίπεδο στην Ένωση.Εκτός από τα μέτρα που επιβάλλονταν από τη ΣΕΕ, το πρόγραμμα δράσης της Βιέννης και τα συμπεράσματα του Τάμπερε, άλλα γεγονότα αποτέλεσαν την αφορμή να δοθεί πολιτική ώθηση στην πορεία προς τα εμπρός σε ορισμένους τομείς. Συνέπεια αυτών ήταν μετά από τη διατάραξη της δημόσιας τάξης στα Ευρωπαϊκά Συμβούλια Κορυφής της Νίκαιας και του Γκαίτεμποργκ, κατά τη διάρκεια του 2001, να εντατικοποιηθεί η συνεργασία για τη διατήρηση της δημόσιας τάξης. Παρόμοιος ήταν ο αντίκτυπος μετά από τα γεγονότα της 11ης Σεπτεμβρίου 2001, που οδήγησαν στη συμφωνία λήψης πολυάριθμων μέτρων με στόχο την κλιμάκωση της συνεργασίας στον αγώνα για την καταπολέμηση της τρομοκρατίας.Η αστυνομική συνεργασία στην Ένωση επεκτείνει και συμπληρώνει την ήδη υφιστάμενη και επιτυχή διμερή συνεργασία μεταξύ των κρατών μελών. Μια πιο πρόσφατη εξέλιξη στο χώρο της διμερούς συνεργασίας υπήρξε και το γεγονός ότι η συνεργασία μεταξύ των κρατών μελών που έχουν κοινά σύνορα προσέλαβε πιο τυποποιημένη και έντονη μορφή μέσω της δημιουργίας κοινών αστυνομικών σταθμών ή κοινών αστυνομικών και τελωνειακών κέντρων συνεργασίας. Η διασύνδεση μεταξύ των διμερών εξελίξεων και της αστυνομικής συνεργασίας της ΕΕ συντελείται μέσω του προγράμματος δράσης της Βιέννης, στο οποίο αναπτύσσεται το ειδικότερο αίτημα περαιτέρω ανάπτυξης της συνεργασίας αυτής σε όλη την Ένωση.2. Η συνεργασία από το Μάιο του 1999 - επιτεύγματα και αξιολόγηση.2.1. Αστυνομική συνεργασία2.1.1. Αστυνομικές πτυχές της συνεργασίας ΣένγκενΌπως αναφέρεται στο κεφάλαιο 2, στη Συνθήκη του Άμστερνταμ το 1997 ενσωματώθηκε η σύμβαση εφαρμογής της συμφωνίας του Σένγκεν του 1990 στο πλαίσιο της Ευρωπαϊκής Ένωσης.Στόχος του Σένγκεν ήταν "η κατάργηση των ελέγχων στα κοινά σύνορα κατά την κυκλοφορία των προσώπων [10]". Η αστυνομική συνεργασία θεωρήθηκε ότι αποτελεί ένα από τα "συμπληρωματικά μέτρα για τη διαφύλαξη της εσωτερικής ασφάλειας [11]."[10]  Βλέπε στο προΐμιο της Σύμβασης του Σένγκεν.[11]  Άρθρο 17 της Συμφωνίας του Σένγκεν του 1985.Η Σύμβαση του Σένγκεν συνεπάγεται ορισμένες υποχρεώσεις για τα κράτη μέλη [12] όσον αφορά την αστυνομική συνεργασία στα κοινά εσωτερικά τους σύνορα, στα εξωτερικά σύνορα του εδάφους Σένγκεν (χερσαία σύνορα, διεθνή αεροδρόμια, θαλάσσια σύνορα) και εντός των ορίων της περιοχής του Σένγκεν, εν γένει, με στόχο να εξουδετερωθούν οι οποιεσδήποτε ελλείψεις ασφαλείας που προκαλούνται από την κατάργηση των ελέγχων στα εσωτερικά σύνορα. Στο πρόγραμμα δράσης της Βιέννης του 1997 και στα συμπεράσματα του Συμβουλίου Κορυφής του Τάμπερε του 1999 [13] θεσπίζονταν τα κανονιστικά και, σε μικρότερο βαθμό, τα επιχειρησιακά αντιστηρίγματα του χώρου ελευθερίας, ασφάλειας και δικαιοσύνης. Η σημασία που έχει το 'Σένγκεν' στο πλαίσιο αυτό είναι καίρια, εφόσον αποτελεί το βασικό πυρήνα της περιοχής αυτής, που παρέχει την ελευθερία των ταξιδίων από κοινού με τα ελάχιστα μέτρα που απαιτούνται προς εξουδετέρωση των ελλείψεων ασφαλείας και προς την κατοχύρωση των εγγυήσεων ότι το σύστημα δικαιοσύνης είναι σε θέση να ανταπεξέλθει στις συνέπειες της αυξημένης κινητικότητας. Στη Σύμβαση του Σένγκεν θεσπίζεται το νομοθετικό πλαίσιο για την κατάργηση των εσωτερικών συνοριακών ελέγχων, την καθιέρωση των ελέγχων στα εξωτερικά σύνορα με βάση κοινούς κανόνες και εκδίδονται οι συνακόλουθοι υποχρεωτικοί και εξουσιοδοτικοί κανονισμοί για την επιβολή της συνεργασίας στα θέματα της επιβολής του δικαίου.[12]  Στη Σύμβαση του Σένγκεν γίνεται λόγος για "συμβαλλόμενα μέρη". Η έκφραση "κράτη μέλη" χρησιμοποιείται στην παρούσα ανακοίνωση για λόγους ευκολίας ανάγνωσης.[13]  Βλέπε στο παράρτημα III.Οι ακόλουθες υποχρεώσεις που δημιουργήθηκαν από τη Σύμβαση του Σένγκεν αποτελούν τις σημαντικότερες στα θέματα της αστυνομικής συνεργασίας:Όπως ορίζεται στο άρθρο 39, τα κράτη μέλη "αναλαμβάνουν την υποχρέωση" όπως οι αστυνομικές υπηρεσίες τους παρέχουν αμοιβαία συνδρομή, για την πρόληψη και έρευνα σχετικά με αξιόποινες πράξεις. Τα αιτήματα συνδρομής πρέπει να ανταλλάσσονται μέσω "των αρμόδιων κεντρικών οργάνων κάθε συμβαλλόμενου μέρους για τη διεθνή αστυνομική συνεργασία", εκτός εάν ο κατεπείγων χαρακτήρας της υποθέσεως δικαιολογεί την απευθείας ανταλλαγή των αιτημάτων μεταξύ των αρμοδίων αστυνομικών αρχών. Εξακολουθούν ωστόσο να υπάρχουν προβλήματα, ακριβώς επειδή οι αρμοδιότητες της αστυνομίας στα διάφορα κράτη μέλη ποικίλλουν σε πολύ σημαντικό βαθμό αλλά και επειδή επίσης στο άρθρο 39 παράγραφος 2 της Σύμβασης Εφαρμογής της Συμφωνίας του Σένγκεν (ΣΕΣΣ) θεσπίζεται ότι οι έγγραφες πληροφορίες μπορούν να χρησιμοποιηθούν από το κράτος μέλος που υπέβαλε το αίτημα, ως αποδεικτικά στοιχεία ενοχής, μόνον με τη σύμφωνη γνώμη των αρμοδίων δικαστικών αρχών του κράτους μέλους, προς το οποίο το αίτημα απευθύνεται.Το άρθρο αυτό, από κοινού με το άρθρο 46 (βλέπε στη συνέχεια) αποτέλεσε το υπόβαθρο για σημαντικό αριθμό διμερών συμφωνιών μεταξύ των κρατών του Σένγκεν. Οι συμφωνίες καθολικότερης μορφής είναι εκείνες με τις οποίες καθιερώνονται μόνιμες υποδομές συνεργασίας και ανταλλαγής στοιχείων υπό τη μορφή των Κοινών Αστυνομικών Σταθμών (ΚΑΣ) και των Κέντρων Αστυνομικής και Τελωνειακής Συνεργασίας (ΚΑΤΣ) στα εσωτερικά σύνορα. Χαρακτηριστικά παραδείγματα αποτελούν τα ΚΑΤΣ στο Kehl/Offenburg (Γερμανία/Γαλλία) [14], στο Tournai (Βέλγιο/Γαλλία) [15] Ventimiglia και Modane [16] (Γαλλία/Ιταλία), Canfranc-Somport-Urdos, Le Perthus-La Junquera, Melles Pont du Roy-Les et Biriatou-Irϊn (Γαλλία/Ισπανία) [17], Tuy/Valenηa do Minho, Caya/Elvas, Vilar Formoso/Fuentes de Oρoro, Vila Real de Santo Antonio/Ayamonte (Ισπανία/Πορτογαλία) [18].[14]  Συμφωνία της 7ης Δεκεμβρίου 1995 για την αστυνομική συνεργασία στις παραμεθόριες περιοχές μέσω της ανάπτυξης μόνιμων, κοινών γαλλογερμανικών αστυνομικών σταθμών, αλλά και μέσω της διακυβερνητικής συμφωνίας του Mondorf-les-bains της 9ης Οκτωβρίου 1997 για τη συνεργασία μεταξύ των αστυνομικών και τελωνειακών αρχών στις παραμεθόριες περιοχές (που τέθηκε σε ισχύ την 1η Απριλίου 2000).[15]  Συμφωνία της 5ης Μαρτίου 2001 για την αστυνομική και τελωνειακή συνεργασία στις παραμεθόριες περιοχές (με την οποία δημιουργήθηκε το κέντρο αστονομικής/τελωνειακής συνεργασίας του Tournai).[16]  Συμφωνία του Chambιry της 3ης Οκτωβρίου 1997 περί της συγκροτήσεως των κοινών υπηρεσιών στη Ventimiglia και το Modane.[17]  Συμφωνία του Blois της 7ης Ιουλίου 1998 για τη διασυνοριακή τελωνειακή και αστυνομική συνεργασία.[18]  Συμφωνία της 19ης Νοεμβρίου 1997.Εκτενείς μορφές τριμερούς αστυνομικής συνεργασίας αναπτύχθηκαν μεταξύ των Κάτω Χωρών, του Βελγίου και της Γερμανίας στην περιοχή με επίκεντρο το Μάαστριχτ, το Aachen και το Eupen. Μεταξύ Γαλλίας και Λουξεμβούργου έχει συναφθεί σχετική συμφωνία [19], η οποία δεν έχει όμως ακόμα τεθεί σε εφαρμογή. Οι τετραμερείς υποδομές συνεργασίας μεταξύ Λουξεμβούργου, Γαλλίας, Βελγίου και Γερμανίας είναι πολύ κοντά στο στάδιο της τυπικής ολοκλήρωσής τους. Τα αντίστοιχα κέντρα συνεργασίας αποδείχθηκε ότι είναι αποτελεσματικά για την αντιμετώπιση των 'κενών ασφαλείας' στις παραμεθόριες περιοχές, τα οποία είναι συνέπεια της κατάργησης των συνοριακών ελέγχων αλλά και του γεγονότος ότι η παρέμβαση των υπηρεσιών επιβολής του νόμου πρέπει να σταματά στα εσωτερικά σύνορα. Η συνεργασία συμπεριλαμβάνει τη διευκόλυνση της ανταλλαγής πληροφοριών, την ανάληψη κοινών επιχειρήσεων και ελέγχων και το σχεδιασμό συντονισμένων δράσεων. Θα πρέπει να επισημανθεί ότι τόσο οι υπηρεσίες των ενδιαφερόμενων κρατών μελών, όσο και ο πληθυσμός στις περιοχές στις οποίες αυτές έχουν δημιουργηθεί θεωρούν ότι αυτές οι μορφές συνεργασίας είναι χρήσιμες.[19]  Συμφωνία της 15ης Οκτωβρίου 2001 με το Λουξεμβούργο.Στο πρόγραμμα δράσης της Βιέννης απευθύνεται έκκληση για την επέκταση αυτών των μορφών διασυνοριακής συνεργασίας. Η Επιτροπή έχει καταλήξει στο συμπέρασμα ότι η ευρύτερη εφαρμογή του μοντέλου αυτού σε όλη την Ένωση θα συμβάλει σε σημαντικό βαθμό στην καταπολέμηση του εγκλήματος αλλά και στη βελτίωση της αμοιβαίας εμπιστοσύνης και συνεργασίας μεταξύ των υπηρεσιών επιβολής του νόμου των διαφόρων κρατών μελών. Θα ήταν σκόπιμο, εάν θα μπορούσε να υπάρξει συμφωνία, τα υποδείγματα της συνεργασίας αυτής να αποτελέσουν το πρότυπο που θα εφαρμοστεί από εκείνα τα κράτη μέλη που δεν έχουν ακόμη θεσπίσει τα σχετικά μέτρα. Το σχέδιο σύστασης του Συμβουλίου όσον αφορά τα κοινά αστυνομικά τμήματα και τα κέντρα αστυνομικής και τελωνειακής συνεργασίας [20] που είχε εκπονήσει το Βέλγιο κατά τη διάρκεια της προεδρίας του θα αποτελούσε άριστη βάση. Η Επιτροπή θα χρησιμοποιήσει το πρόγραμμα ΑΓΗΣ (AGIS) για να προωθήσει περαιτέρω την καθιέρωση τέτοιων μοντέλων συνεργασίας.[20]  Έγγραφο ENFOPOL 45 του Συμβουλίου της 5ης Απριλίου 2002.Στο άρθρο 44 της Σύμβασης του Σένγκεν περιλαμβάνεται η βραχυπρόθεσμη υποχρέωση, καθώς και η μακροπρόθεσμη δέσμευση για τη βελτίωση των επικοινωνιακών διασυνδέσεων ιδίως στις παραμεθόριες περιοχές. Ωστόσο, δεν υπάρχουν ακόμη επαρκή διαθέσιμα στοιχεία για να προσδιοριστεί ο βαθμός στον οποίο αυτό έχει ήδη γίνει. Οι διασυνδέσεις που πρόκειται να καθιερωθούν δεν είναι περιορισμένες στις συνδέσεις τηλεφώνου και τέλεφαξ, αλλά συμπεριλαμβάνουν επίσης συνδέσεις δεδομένων και Η/Υ. Οι εναλλακτικές λύσεις που πρόκειται να διερευνηθούν σε μακροπρόθεσμη βάση εστιάζονται στη βελτίωση των ραδιοεπικοινωνιών.Οι ραδιοεπικοινωνίες παρεμποδίζονται σε πολύ μεγάλο βαθμό από την τεχνική πολυμορφία των δύο κύριων προτύπων επικοινωνίας, των TETRA και TETRAPOL. Για να υπερκερασθεί το πρόβλημα αυτό, σε πολλές από τις προαναφερθείσες διμερείς συμφωνίες προβλέπεται η ανταλλαγή εξοπλισμού ραδιοεπικοινωνιών μεταξύ των αστυνομικών υπηρεσιών στις παραμεθόριες περιοχές. Για να προωθηθεί η διαλειτουργικότητα, η επιτροπή του άρθρου 36 ενέκρινε στις 15 Δεκεμβρίου του 2002 τα συμπεράσματα του σχετικού σεμιναρίου που πραγματοποιήθηκε στο Ελσίνκι στις 20 και 21 Σεπτεμβρίου του 1999 [21], στο οποίο είχε προταθεί η διαλειτουργικότητα μεταξύ των συστημάτων TETRA και TETRAPOL. Στο πλαίσιο αυτό, η Επιτροπή υποδέχθηκε ευνοϊκά το ερωτηματολόγιο που καταρτίστηκε από την Ελληνική Προεδρία το πρώτο εξάμηνο του 2003, με σκοπό να υπάρξει σαφέστερη εικόνα των εξελίξεων αναφορικά με την προμήθεια, εγκατάσταση, λειτουργία και διαλειτουργικότητα των ασυρματικών ψηφιακών συστημάτων [22].[21]  Βλέπε στο έγγραφο 11626/2/99 ENFOPOL 64 Rev 2 του Συμβουλίου και το έγγραφο 142117/99 CATS 40.[22]  Βλέπε έγγραφο 15788/02 ENFOPOL 159 του Συμβουλίου.Οι άμεσες ραδιοεπικοινωνίες χρειάζονται ιδίως στην περίπτωση των διασυνοριακών δράσεων. Σε όλες τις άλλες περιπτώσεις, η ανταλλαγή των πληροφοριών με βάση τα άρθρα 39 ή 46 και σε ολοένα και αυξανόμενο βαθμό με άμεσους (ραδιο) αναμεταδότες με JPS ή PCCC αρκεί συνήθως για την κάλυψη των επικοινωνιακών αναγκών. Εφόσον δεν διαθέτουμε ουδόλως στοιχεία για τις διασυνοριακές δράσεις, δεν είναι δυνατόν να αξιολογηθεί κατά πόσο παραμένουν ακόμη ακάλυπτες οι πραγματικές επικοινωνιακές ανάγκες. Εκτός από τα διαλειτουργικά επικοινωνιακά συστήματα, εξίσου αναγκαία για την αποτελεσματική επικοινωνία είναι η ανταλλαγή των αριθμών τηλεφώνου και των πινάκων με τις συχνότητες, αλλά επιπλέον και η γνώση της γλώσσας του άλλου κράτους μέλους. Η Επιτροπή παρέχει ως εκ τούτου την αμέριστη υποστήριξή της στα μαθήματα γλωσσικής κατάρτισης της αστυνομίας, καθώς αποτελούν μια από τις βασικές συνιστώσες που είναι σε θέση να βοηθήσουν να καρποφορήσει η διασυνοριακή αστυνομική συνεργασία.Η αστυνομία στις παραμεθόριες περιοχές θα μπορούσε επίσης να εξετάσει το ενδεχόμενο χρήσης τηλεφωνικών συσκευών GSM/GPRS για να έρχεται σε επαφή με τις ανάλογες αρχές από την άλλη πλευρά των συνόρων, όταν είναι αναγκαίες οι απευθείας επαφές. Μολονότι αυτό μπορεί να φαίνεται προφανές, εξακολουθεί να προβάλλεται αντίσταση από ορισμένες αστυνομικές υπηρεσίες, λόγω των κινδύνων για τον απόρρητο χαρακτήρα των στοιχείων και της εξάρτησης από τα εμπορικά συστήματα παροχής υπηρεσιών. Όπως όμως έχουν ήδη αποδείξει οι αστυνομικές αρχές ορισμένων κρατών μελών, οι ανησυχίες αυτές μπορούν να αντιμετωπιστούν εάν χρησιμοποιηθούν μηχανισμοί κρυπτογράφησης.Όπως αναφέρεται στο άρθρο 45, τα κράτη μέλη "αναλαμβάνουν την υποχρέωση να λάβουν τα απαραίτητα μέτρα", προκειμένου να εξασφαλίζεται ότι οι αλλοδαποί θα συμπληρώνουν και θα υπογράφουν τα δελτία δηλώσεως των επιχειρήσεων εμπορικής ενοικίασης καταλυμάτων, ότι θα επιβεβαιώνουν την ταυτότητά τους με την επίδειξη εγκύρων εγγράφων ταυτότητας και ότι τα έντυπα αυτά θα κρατούνται ή θα διαβιβάζονται στις αρμόδιες αρχές. Τα στοιχεία αυτά μπορεί να είναι σημαντικά για την επιβολή του νόμου, όπως απέδειξαν στο παρελθόν οι επιτυχίες που σημειώθηκαν στην πάλη κατά της τρομοκρατίας.Ωστόσο, τη στιγμή αυτή δεν είναι σαφές εάν τα κράτη μέλη εκπληρώνουν τις υποχρεώσεις τους αυτές και με ποιο τρόπο χρησιμοποιούνται τα στοιχεία στις πρακτικές επιβολής του νόμου. Κατά συνέπεια, φαίνεται αναγκαία η συζήτηση των ζητημάτων αυτών στο πλαίσιο του Συμβουλίου. Τα δεδομένα που ανταλλάσσονται πρέπει να προστατεύονται βάσει των διατάξεων του άρθρου 129, αλλά και των άρθρων 126 και 127 της Σύμβασης του Σένγκεν, γεγονός που συνεπάγεται, μεταξύ άλλων, ότι θα πρέπει να τηρείται ο υποχρεωτικός χαρακτήρας της σύστασης αριθ. R(87)15 της 17ης Σεπτεμβρίου 1987 της Επιτροπής Υπουργών του Συμβουλίου της Ευρώπης περί της χρήσεως δεδομένων προσωπικού χαρακτήρα στον αστυνομικό τομέα. Μία υποχρέωση που αξίζει να μνημονευθεί στο σημείο αυτό εξαιτίας της επιχειρησιακής της χρησιμότητας για τη διασυνοριακή συνεργασία είναι η υποχρέωση επανεξέτασης κάθε εξάμηνο του αποκαλούμενου "εγχειρίδιου για τη διασυνοριακή αστυνομική συνεργασία". Η υποχρέωση αυτή απορρέει από την απόφαση της Εκτελεστικής Επιτροπής του Σένγκεν της 16ης Δεκεμβρίου 1998 [23]. Η σημασία του εγχειριδίου έγκειται στη χορήγηση πρακτικών λεπτομερειών σχετικά με τον τρόπο της υλοποίησης της συνεργασίας μεταξύ των αστυνομικών αρχών πέρα από τα όρια των εθνικών συνόρων. Το εγχειρίδιο περιλαμβάνει στοιχεία όπως οι σχετικές διευθύνσεις επαφής και οι αριθμοί τηλεφώνου ενώ επίσης περιέχει τους περιορισμούς και τις υποχρεώσεις στα θέματα της διασυνοριακής αστυνομικής συνεργασίας. Τα κράτη μέλη δεσμεύθηκαν να εντάξουν το εγχειρίδιο στην εθνική αλυσίδα των διαταγών τους και να το ενημερώνουν. Θα πρέπει συνεπώς να χαιρετιστούν η πρωτοβουλία που ανέλαβε η Ελληνική Προεδρία του Συμβουλίου το 2003 να ενημερώσει το εγχειρίδιο και η υποβολή, από την Ιταλική Προεδρία, του αναθεωρημένου κειμένου του.[23]  Έγγραφο SCH.Com-ex (98) 52 του Συμβουλίου.Εκτός από τις προαναφερόμενες υποχρεώσεις, με τη Σύμβαση του Σένγκεν συγκροτήθηκαν μηχανισμοί συνεργασίας ή θεσπίστηκαν κανόνες παροχής των αντίστοιχων δυνατοτήτων, για να διευκολύνεται η εκπλήρωση των στόχων της που αναλύονται στη συνέχεια.Ο πρώτος μηχανισμός αφορά τη διακριτική παρακολούθηση ενός υπόπτου ατόμου (άρθρο 40), ενώ ο δεύτερος μόνο την περίπτωση που ένα άτομο συλλαμβάνεται επ'αυτοφώρω και διαφεύγει τη σύλληψή του διασχίζοντας διεθνή σύνορα (περίπτωση της αποκαλούμενης «καυτής» (επ'αυτοφώρω) καταδίωξης, άρθρα 41 έως 43). Καθώς η άδεια επιχειρησιακής δράσης εκτός των ορίων της εθνικής δικαιοδοσίας αποτελεί εξαίρεση, στη δέσμη των κανόνων συμπεριλαμβάνονται νομικές εγγυήσεις και περιορισμοί, που καθιστούν εξαιρετικά περίπλοκη τη χρήση τους από την αστυνομία. Μολονότι δεν υπάρχουν ακριβή στοιχεία, από τα ενδεικτικά στοιχεία προκύπτει ότι γίνεται ελάχιστη χρήση των μηχανισμών αυτών.Η χαλάρωση των εν λόγω περιορισμών είναι δυνατή με τη σύναψη διμερών συμφωνιών. Δεν υπάρχουν όμως ουδόλως διαθέσιμα στοιχεία σχετικά με την ενισχυμένη χρήση των διασυνοριακών επιχειρήσεων στο πλαίσιο αυτό. Στο επίπεδο της ΕΕ έχουν αναληφθεί ορισμένες πρωτοβουλίες για να διευκολυνθεί η εφαρμογή των εν λόγω άρθρων. Συνέπεια αυτού, ήταν η έγκριση από το Συμβούλιο της απόφασης για την απλούστευση των διαδικασιών τροποποίησης των αναφορών μεταξύ άλλων στα "όργανα" και τις "αρχές" στα άρθρα 40 και 41 της Σύμβασης του Σένγκεν τον Οκτώβριο του 2000 [24]. Υιοθετήθηκε επίσης, σχετική απόφαση του Συμβουλίου για την επέκταση του πεδίου εφαρμογής του άρθρου 40, που επιτρέπει την παρακολούθηση μεγαλύτερου αριθμού αξιόποινων πράξεων με τη συμμετοχή επίσης προσώπων που ενδέχεται να οδηγήσουν στους υπόπτους [25]. Κατά τη διάρκεια του δεύτερου εξάμηνου του 2001, η Βελγική Προεδρία του Συμβουλίου συγκάλεσε μία ομάδα εμπειρογνωμόνων με αποστολή να υποβάλει συγκεκριμένες συστάσεις για τον τρόπο με τον οποίο θα μπορούσαν να επεκταθούν οι δυνατότητες διασυνοριακής παρακολούθησης με χρήση των αεροπορικών, σιδηροδρομικών (διεθνείς συρμοί) και πλωτών μέσων. Οι συστάσεις αυτές δεν αποτέλεσαν αντικείμενο περαιτέρω συζήτησης στο Συμβούλιο.[24]  Απόφαση του Συμβουλίου της 28ης Σεπτεμβρίου 2000, ΕΕ L 248 της 3ης Οκτωβρίου 2000.[25]  Απόφαση του Συμβουλίου της 2ας Οκτωβρίου 2003, ΕΕ L 260 της 11ης Οκτωβρίου 2003.Η Επιτροπή είναι της γνώμης ότι η δημιουργία ενός χώρου ασφαλείας επιβάλλει την εξάλειψη των φραγμών συνεργασίας που ορθώνονται από την κατηγορία ή τα μέσα διασυνοριακής μετακίνησης. Οι αστυνομικές αρχές πρέπει να είναι σε θέση να προσφύγουν στους μηχανισμούς διασυνοριακής παρακολούθησης για περισσότερες αξιόποινες πράξεις και να διαθέτουν τα μέσα, σε εκείνες τις περιπτώσεις που οι αρμόδιες τοπικές αρχές των κρατών μελών, στο έδαφος των οποίων γίνεται η σχετική παρακολούθηση δεν είναι σε θέση να παρέμβουν πάραυτα, να παρέμβουν με αποτελεσματικό τρόπο ενόψει της εξακρίβωσης της ταυτότητας του παρακολουθούμενου ατόμου και της παράδοσής του/της στις προαναφερθείσες αρμόδιες τοπικές αρχές. Για το λόγο αυτό διατυπώνεται η σύσταση να συνεχιστούν οι εργασίες της προαναφερθείσας ομάδας εμπειρογνωμόνων, αλλά και να διερευνηθούν περαιτέρω οι όροι και οι αρμοδιότητες για την ανάληψη διασυνοριακών επιχειρήσεων. Η Επιτροπή είναι της γνώμης ότι η αποτελεσματικότητα και η βιωσιμότητα του μηχανισμού αυτού θα μπορούσαν να ενισχυθούν, εάν τα κράτη μέλη έθεταν σε εφαρμογή ένα ομοιόμορφο σύνολο κανόνων και όρων.Με το άρθρο 46 της Σύμβασης του Σένγκεν παρέχεται στις αστυνομικές αρχές το δικαίωμα της ανταλλαγής πληροφοριών "που μπορούν να είναι σημαντικές στη βοήθεια" για την πρόληψη αξιόποινων πράξεων ή την πρόληψη απειλών κατά της δημοσίας τάξεως και ασφαλείας με ένα άλλο κράτος μέλος, με δική τους πρωτοβουλία, "χωρίς να καλείται προς αυτό". Δεν υπάρχουν διαθέσιμα συγκρίσιμα στοιχεία με βάση τα οποία θα μπορούσε να προσδιοριστεί ο βαθμός εφαρμογής του άρθρου αυτού, αλλά ούτε υπάρχουν στοιχεία κατά πόσο αναλήφθηκε δράση από τις αστυνομικές αρχές με βάση τις πληροφορίες που είχαν ανταλλαγεί στο πλαίσιο αυτό. Το ίδιο ισχύει επίσης για την εφαρμογή και χρήση των υπόλοιπων άρθρων που αναφέρονται στο παρόν τμήμα. Ένας αποτελεσματικός τρόπος για την απόκτηση και ανταλλαγή πληροφοριών είναι η απόσπαση υπαλλήλων-συνδέσμων, για την οποία γίνεται λόγος στο άρθρο 47. Οι ειδικές διαδικασίες με τις οποίες παρέχεται η δυνατότητα κοινής αξιοποίησης αυτών των αξιωματικών-συνδέσμων που τοποθετούνται στο εξωτερικό, σε τρίτες χώρες, τροποποιήθηκαν με την απόφαση του Συμβουλίου που εγκρίθηκε στις 27 Φεβρουαρίου του 2003 με βάση την πρωτοβουλία που ανέλαβε η Δανική Προεδρία του Συμβουλίου [26]. Δεν είναι ακόμη σαφής ο βαθμός στον οποίο η απόφαση αυτή χρησιμοποιείται στην πράξη. Η Επιτροπή προτείνει ως εκ τούτου να εξεταστεί το θέμα αυτό από το Συμβούλιο.[26]  Απόφαση 2003/170/ΔΕΥ του Συμβουλίου της 27ης Φεβρουαρίου 2003, ΕΕ L 067 της 12ης Μαρτίου 2003.Τα άρθρα που καλύπτουν το Σύστημα Πληροφοριών Σένγκεν (ΣΠΣ) (SIS) θεσπίζουν την υποχρέωση "συγκρότησης και συντήρησης ενός κοινού συστήματος πληροφόρησης", περιγράφοντας τη δράση που οφείλει να αναληφθεί στις περιπτώσεις θετικής εξακρίβωσης των στοιχείων βάσει των διατάξεων των άρθρων 95-100 και προδιαγράφοντας το καθεστώς που ισχύει στα θέματα της προστασίας των δεδομένων. Με τα εν λόγω άρθρα διανοίγεται η δυνατότητα καταχώρισης και διερεύνησης ορισμένων στοιχείων, με βάση το καθεστώς που περιγράφεται στα άρθρα 95-100. Οι σύνδεσμοι μεταξύ του κράτους μέλους το οποίο καταχωρεί τα δεδομένα ΣΠΣ και των αξιωματικών επιβολής του νόμου που εντοπίζουν ένα καταζητούμενο άτομο ή αντικείμενο είναι τα γραφεία SIRENE σε κάθε κράτος μέλος. Στα περισσότερα κράτη μέλη, το γραφείο SIRENE αποτελεί επίσης την 'κεντρική υπηρεσία' που αναφέρεται στα άρθρα 39 και 46 (βλέπε προηγουμένως).Δέκα ήταν τα κράτη μέλη που χρησιμοποιούσαν το ΣΠΣ, το 1999. Έως το Μάρτιο του 2001, ο αριθμός τους είχε αυξηθεί σε 15, μετά από την προσχώρηση των πέντε χωρών του Βορρά στο ΣΠΣ. Στις 29 Μαΐου του 2000, το Συμβούλιο ενέκρινε το αίτημα του Ηνωμένου Βασιλείου να συμμετάσχει σε ορισμένες πτυχές του Σένγκεν, μεταξύ άλλων στην αστυνομική συνεργασία, στον αγώνα κατά των ναρκωτικών ουσιών και στο ΣΠΣ. Στις 28 Φεβρουαρίου 2002 εγκρίθηκε μία παρόμοια απόφαση για την Ιρλανδία. Ήδη γίνονται οι προετοιμασίες για τη διασύνδεση του Ηνωμένου Βασιλείου με το ΣΠΣ, στα τέλη του 2004. Η Ιρλανδία αναμένεται να ακολουθήσει αργότερα. Με τον τρόπο αυτό, ο συνολικός αριθμός των χρηστών του ΣΠΣ θα ανέλθει σε 17.Το τρέχον ΣΠΣ διαθέτει ωστόσο μόλις δεκαοχτώ θυρίδες χρήσης και στο μέλλον θα πρέπει να συνδεθούν μαζί του τα δέκα νέα κράτη μέλη. Στην Επιτροπή ανατέθηκε ως εκ τούτου το έργο της ανάπτυξης ενός ΣΠΣ της δεύτερης γενεάς. Εξαιτίας των νομοθετικών πρωτοβουλιών που ανέλαβε η Ισπανική Προεδρία μέσα στο πρώτο εξάμηνο του 2002 με στόχο την προσθήκη νέων λειτουργικών αρμοδιοτήτων στο ΣΠΣ [27] και τα συμπεράσματα του Συμβουλίου για το ΣΠΣ II [28], το νέο ΣΠΣ θα έχει πολύ μεγαλύτερο αριθμό χρηστών (σε αυτούς θα ανήκουν όχι μόνο τα κράτη μέλη, αλλά και οι Eurojust και Ευρωπόλ) ενώ θα περιλαμβάνει επίσης και νέα λειτουργικά καθήκοντα (π.χ. έρευνα με αντικείμενο τα ελλιπή δεδομένα, διασύνδεση των καταχωρήσεων συγκεκριμένων προσώπων) ενώ θα περιλαμβάνει επίσης και περισσότερες κατηγορίες στοιχείων (π.χ. βιομετρικά στοιχεία, στοιχεία για τα αεροσκάφη και τα εμπορευματοκιβώτια). Αν ληφθεί υπόψη το βασικό θετικό επιχειρησιακό αντίκτυπο και η σημασία που είχε το ΣΠΣ για την καταπολέμηση του εγκλήματος, τίθεται το καθήκον της ταχύρρυθμης καθιέρωσης νέων λειτουργικών καθηκόντων, εάν μάλιστα γίνεται στο πλαίσιο του τρέχοντος ΣΠΣ.[27]  ΕΕ C 168 της 4ης Ιουλίου 2002.[28]  Τα οποία εγκρίθηκαν από το Συμβούλιο ΔΕΥ στις 5 και 6 Ιουνίου 2003.Η Επιτροπή υπέβαλε τον Ιούλιο του 2003 την πρόταση να παρέχεται στις αρμόδιες αρχές για την ταξινόμηση οχημάτων των κρατών μελών πρόσβαση στο ΣΠΣ για να αποτρέπεται το ενδεχόμενο ταξινόμησης οχημάτων που έχουν κλαπεί [29]. Οι διαδικασίες για τη διασυνεργασία μεταξύ των ΣΠΣ-SIRENE συνοψίζονται σε ένα εγχειρίδιο που χρειάζεται τακτική ενημέρωση, ούτως ώστε να εξασφαλίζεται η αποτελεσματική εκπλήρωση των νέων οργανωτικών και νομικών υποχρεώσεων. Η πρακτική αυτή έχει εφαρμοστεί μέχρι σήμερα. Το πρώτο εξάμηνο του έτους 2003, η Ελληνική Προεδρία πήρε την πρωτοβουλία για την υιοθέτηση μίας επίσημης διαδικασίας τακτικής ενημέρωσης του εγχειριδίου. Σύμφωνα με την πρότασή της, η διεκπεραίωση του καθήκοντος αυτού πρέπει να ανατεθεί στην Επιτροπή. Εκείνο που προέχει είναι να εγκριθεί η διαδικασία αυτή σύντομα [30].[29]  COM (2003) 510 τελικό.[30]  Πρωτοβουλία της Ελληνικής Δημοκρατίας για την έκδοση απόφασης του Συμβουλίου σχετικά με τις διαδικασίες τροποποίησης του εγχειριδίου Sirene, ΕΕ C 082 της 5ης Απριλίου 2003, καθώς και πρωτοβουλία της Ελληνικής Δημοκρατίας για την έκδοση απόφασης του Συμβουλίου σχετικά με τις διαδικασίες τροποποίησης του εγχειριδίου Sirene, ΕΕ C 082 της 5ης Απριλίου 2003.Το ΣΠΣ αποτελεί σημαντικό επίτευγμα στον τομέα της αστυνομικής συνεργασίας στην Ένωση. Έως το Μάρτιο του 2003 είχαν καταχωρισθεί περισσότερα από 11 εκατ. στοιχεία για καταζητούμενα άτομα και αντικείμενα. Περισσότερες από 35.000 θετικές εξακριβώσεις προσώπων ή αντικειμένων αναφέρονται ετησίως στο εθνικό γραφείο SIRENE. Η επιτυχία οφείλεται κυρίως στον κεντρικό ρόλο που διαδραμάτισε το ΣΠΣ στη βασική αντίληψη της κατάργησης των ελέγχων στα σύνορα, στις επιδόσεις των ελέγχων στα εξωτερικά σύνορα, την ένταξή τους στις συνήθεις αστυνομικές πρακτικές και τις εφαρμογές διασυνοριακού ελέγχου και στην εντατική λήψη έμπρακτων μέτρων εφαρμογής στο επίπεδο των ομάδων εργασίας του Συμβουλίου οι οποίες εργάζονται στο πλαίσιο κάθε προεδρίας του Συμβουλίου.Το ΣΠΣ ανταποκρίθηκε στις υψηλές προσδοκίες από το χώρο των δυνάμεων επιβολής του νόμου και προορίζεται τώρα να υποστεί μία φιλόδοξη επέκταση (ΣΠΣ II) εξοπλιζόμενο με περισσότερα λειτουργικά καθήκοντα. Με την πάροδο του χρόνου, τα πιο περίπλοκα λειτουργικά καθήκοντα συνεπάγονται ότι το ΣΠΣ θα μπορούσε βαθμιαία να εξελιχθεί σε ένα λειτουργικό μηχανισμό που θα μπορούσε να χρησιμοποιείται και για άλλους σκοπούς, έτσι ώστε να αντικατοπτρίζει καλύτερα τον πραγματικό χαρακτήρα των επιμεριζόμενων ευθυνών για τη δημιουργία ενός κοινού χώρου ασφαλείας. Σχετικό παράδειγμα αυτής της πιο περίπλοκης λειτουργικής αρμοδιότητας είναι η δυνατότητα αποθήκευσης βιομετρικών στοιχείων. Ένα βασικό όφελος αυτής της εξέλιξης είναι και η δυνατότητα να διεξάγονται ακριβέστερες έρευνες ούτως ώστε να αποφεύγονται τα σημερινά προβλήματα των αλφαριθμικών ερευνών που θα εμφανίζουν αναπόφευκτα ολοένα και μικρότερη ακρίβεια, στο βαθμό που αυξάνονται οι βάσεις δεδομένων. Αυτό δεν σημαίνει ωστόσο, όπως επιβεβαίωσαν οι υπουργοί δικαιοσύνης και εσωτερικών υποθέσεων κατά τη σύνοδό τους της 5ης και 6ης Ιουνίου του 2003, ότι θα πρέπει να τροποποιηθεί η φύση του συστήματος, που αποτελεί ένα απλό και ταχύρρυθμο σύστημα "επιτυχίας-αποτυχίας". Όπως και να έχουν τα πράγματα, η πιθανή αυτή εξέλιξη δεν πρόκειται να επηρεάσει το σημερινό ΣΠΣ, αλλά πολύ περισσότερο μάλλον το μελλοντικό ΣΠΣ II.2.1.2. ΕυρωπόλΣτα άρθρα 29 και 30 της ΣΕΕ και στα συμπεράσματα του Τάμπερε τονίζεται ο ρόλος της Ευρωπόλ κατά τη συνεργασία των οργάνων επιβολής του νόμου στο πλαίσιο της Ευρωπαϊκής Ένωσης και αναλύονται ορισμένα ειδικά μέτρα που πρέπει να θεσπιστούν μέσα σε μία πενταετία από την έναρξη ισχύος της ΣΕΕ. Στο πρόγραμμα δράσης της Βιέννης είχαν παλαιότερα απαριθμηθεί τα μέτρα που θα πρέπει να θεσπιστούν για την Ευρωπόλ.Τα περισσότερα θεματικά αντικείμενα που έχουν σχέση με την Ευρωπόλ, για τα οποία γίνεται λόγος στην ΣΕΕ και στο πρόγραμμα του Τάμπερε έχουν ήδη τυπικά αντιμετωπιστεί με διάφορες αποφάσεις του Συμβουλίου. Πολλά μέτρα που αναφέρονται το πρόγραμμα δράσης της Βιέννης έχουν επίσης τεθεί σε εφαρμογή.Το πρώτο βήμα έγινε το 2000, με την έγκριση από το Συμβούλιο του πρωτοκόλλου για την επέκταση των αρμοδιοτήτων της Ευρωπόλ στις δραστηριότητες για τη νομιμοποίηση του παράνομου χρήματος, εν γένει. Τη στιγμή που η παρούσα ανακοίνωση οδεύει προς το τυπογραφείο, εξακολουθούν να υπάρχουν εννέα κράτη μέλη, τα οποία δεν έχουν προβεί σε κύρωση του πρωτοκόλλου. [31][31]  ΕΕ C 358 της 13ης Δεκεμβρίου 2000. Έως τις 5 Ιουνίου του 2003, το πρωτόκολλο είχε κυρωθεί και κοινοποιηθεί από DE, ES, FR, GR, PT και SW.Το Δεκέμβριο του 2001, αναγνωρίζοντας ότι το διεθνές οργανωμένο έγκλημα δεν περιορίζει τις δραστηριότητές του στις περιοχές αρμοδιότητας της Ευρωπόλ, το Συμβούλιο αποφάσισε να επεκτείνει την εντολή της Ευρωπόλ σε όλες τις μορφές εγκλημάτων που αναφέρονται στο παράρτημα της σύμβασης Ευρωπόλ. [32] Η επέκταση αυτή που διευκολύνει για την Ευρωπόλ την άσκηση των καθηκόντων αποτελεσματικής οργάνωσης του έργου της τέθηκε σε ισχύ την 1η Ιανουαρίου του 2002.[32]  ΕΕ C 362 της 18ης Δεκεμβρίου 2001.Το Νοέμβριο του 2002, το Συμβούλιο υιοθέτησε το πρωτόκολλο περί τροποποίησης της σύμβασης Ευρωπόλ, στο οποίο περιλαμβάνονται ειδικά άρθρα αναφορικά με τη συμμετοχή της Ευρωπόλ στις κοινές ομάδες ερευνών των κρατών μελών ενώ επίσης θεσπίζεται η δυνατότητα για την Ευρωπόλ να απευθύνει σχετικό αίτημα προς τις αρχές των κρατών μελών για να κινήσουν ή να συντονίσουν τις έρευνες για τις αξιόποινες πράξεις σε συγκεκριμένες υποθέσεις. Το πρωτόκολλο είναι τη στιγμή αυτή τη φάση της κύρωσής του από τα κράτη μέλη. [33][33]  ΕΕ C 312 της 16ης Δεκεμβρίου 2002.Το νέο πρωτόκολλο εγκρίθηκε από το Συμβούλιο το Νοέμβριο του 2003. Το πρωτόκολλο επιλύει διάφορα προβλήματα που παρεμποδίζουν την επέκταση των επιχειρησιακών δυνατοτήτων της Ευρωπόλ. Επιτρέπει τις απευθείας επαφές μεταξύ της Ευρωπόλ και των αρμόδιων αστυνομικών διευθύνσεων των κρατών μελών και την επερώτηση από τις τελευταίες αυτές διευθύνσεις του Συστήματος Πληροφοριών της Ευρωπόλ.Τα τελευταία χρόνια οι εξελίξεις σε συνάρτηση με την Ευρωπόλ δεν περιορίστηκαν στα μέτρα που επιβάλλονταν από τη ΣΕΕ, το πρόγραμμα δράσης της Βιέννης και το Τάμπερε. Ήδη κατά τη διάρκεια της πρώτης πενταετίας λειτουργίας της Ευρωπόλ συνειδητοποιήθηκε ότι η οργάνωση αυτή δεν ήταν ακόμη τόσο αποτελεσματική όσο θα έπρεπε.Βασικό πρόβλημα είναι η απροθυμία των κρατών μελών να διαβιβάσουν πληροφορίες και απόρρητα στοιχεία στην Ευρωπόλ, γεγονός που επηρεάζει την ικανότητά της να προσφέρει την απαιτούμενη πρόσθετη αξία στις εγκληματολογικές αναλύσεις που πραγματοποιούνται στο επίπεδο της ΕΕ. Συνέπεια αυτού είναι τα κράτη μέλη να θεωρούν συχνά ότι η Ευρωπόλ δεν ανταποκρίνεται στις απαιτήσεις των πελατών της, των υπηρεσιών τους επιβολής του νόμου, με αποτέλεσμα να απουσιάζει για αυτά το κίνητρο χορήγησης περισσότερων πληροφοριών στην Ευρωπόλ. Ένας άλλος λόγος είναι η ανυπαρξία ενός συστήματος πληροφοριών, το οποίο βρίσκεται ήδη στη φάση της ανάπτυξής του, τη στιγμή που η παρούσα ανακοίνωση οδεύει προς το τυπογραφείο (βλέπε στη συνέχεια παρακάτω).Το 2002 εγκαινιάστηκε για το λόγο αυτό μία διαδικασία αξιολόγησης από το Διοικητικό Συμβούλιο της Ευρωπόλ, με στόχο τον εντοπισμό των βασικών παραγόντων που παρεμποδίζουν την αποτελεσματική συνεργασία με την Ευρωπόλ. Αποτέλεσμά της ήταν να επεξεργαστεί από τους Επικεφαλής των Εθνικών Μονάδων της Ευρωπόλ (ΕΕΜΕ) ένας μακροσκελής κατάλογος δυσχερειών και πιθανών λύσεων. Ένα από τα βασικά τους συμπεράσματα ήταν ότι πρέπει να αναπροσαρμοστεί η σύμβαση της Ευρωπόλ και ότι θα πρέπει να καταστεί ελαστικότερη. Ορισμένα άλλα σημαντικά συμπεράσματα των ΕΕΜΕ αφορούσαν την ανάγκη εξάλειψης των ποικιλόμορφων εμποδίων, συχνά νομικής μορφής, που υφίστανται στα κράτη μέλη τα οποία δεν επιτρέπουν τη διαβίβαση των πληροφοριών. Αυτά τα συμπεράσματα που περιλαμβάνονται σε ένα εσωτερικό «έγγραφο μήτρα» που καταρτίστηκε το καλοκαίρι του 2002 προτείνεται να υλοποιηθούν μέσα σε ένα δωδεκάμηνο.Το πρώτο εξάμηνο του 2002 επεξεργάστηκε το σχετικό πρωτόκολλο με το οποίο αναμορφώνεται η Σύμβαση, εξέλιξη που ήταν απόρροια της αναλυτικής διερεύνησης των αντίστοιχων προβλημάτων. Το πρωτόκολλο δεν καλύπτει μόνο τους τομείς της ανάλυσης, της πρόσβασης στα στοιχεία και της προστασίας των δεδομένων αλλά και της άσκησης του δημοκρατικού ελέγχου επί της Ευρωπόλ. Στις 19 Δεκεμβρίου του 2002 το Συμβούλιο κατέληξε σε πολιτική συμφωνία επί του πρωτοκόλλου αυτού. [34] Την άνοιξη του 2003, εγκαινιάστηκε επιπλέον ο τρίτος γύρος των εργασιών αμοιβαίας αξιολόγησης, στόχος του οποίου είναι να εξεταστεί η ανταλλαγή των στοιχείων και των απόρρητων πληροφοριών μεταξύ των κρατών μελών και της Ευρωπόλ και μεταξύ των κρατών μελών, αντιστοίχως. Απώτερος σκοπός της αξιολόγησης αυτής είναι να διατυπωθούν βασικές συστάσεις για τον τρόπο με τον οποίο μπορεί να βελτιωθεί περαιτέρω αυτή η πτυχή της συνεργασίας.[34]  Έγγραφο 13254/02-EUROPOL 76 rev 5 του Συμβουλίου.Εκτός από τα στοιχεία που χορηγούν τα κράτη μέλη της ΕΕ, η Ευρωπόλ εξαρτάται επίσης από τα στοιχεία που είναι διαθέσιμα εκτός της ΕΕ, για να διαθέτει καλύτερη βάση πληροφόρησης προς εκπλήρωση των καθηκόντων της. Σημαντική ήταν η πρόοδος που σημειώθηκε στη συνεργασία της Ευρωπόλ με τρίτες χώρες και διεθνείς οργανισμούς, με βάση τον κατάλογο που καταρτίστηκε από την απόφαση του Συμβουλίου της 27ης Μαρτίου 2000. [35] Αυτές οι συμφωνίες συνεργασίας έχουν καίρια σημασία για το έργο της Ευρωπόλ, καθώς αποτελούν την τυπική προϋπόθεση που επιτρέπει να παρέχεται στην Ευρωπόλ η δυνατότητα ανταλλαγής προσωπικών δεδομένων με τις αντίστοιχες τρίτες χώρες και οργανισμούς.[35]  ΕΕ C 106 της 13ης Απριλίου 2000.Η Ευρωπόλ έχει υπογράψει μέχρι σήμερα συμφωνίες συνεργασίας, που περιλαμβάνουν τη δυνατότητα ανταλλαγής προσωπικών δεδομένων, με πολλές υποψήφιες για προσχώρηση χώρες, αλλά και την Ισλανδία, τη Νορβηγία και την Ιντερπόλ. Υπέγραψε επίσης συμφωνίες με την Ευρωπαϊκή Επιτροπή και την Ευρωπαϊκή Κεντρική Τράπεζα. Την εποχή αυτή η Ευρωπόλ διαπραγματεύεται τη σύναψη συμφωνίας με τη Eurojust αλλά και μιας άλλης διοικητικής συμφωνίας με την Ευρωπαϊκή Υπηρεσία Καταπολέμησης της Απάτης (OLAF). Η Ευρωπόλ θα έχει συνάψει έως τα τέλη του 2003 συμφωνίες με όλες τις υπό ένταξη και τις υποψήφιες χώρες.Τα γεγονότα της 11ης Σεπτεμβρίου 2001 βοήθησαν να επισπευσθεί η σύναψη συμφωνιών με τις ΗΠΑ. Η Ευρωπόλ υπέγραψε συμφωνία στρατηγικής συνεργασίας με τις Ηνωμένες Πολιτείες στις 6 Δεκεμβρίου 2001 και το Δεκέμβριο του 2002 υπέγραψε συμφωνία η οποία καλύπτει την ανταλλαγή προσωπικών δεδομένων. Η σύναψη της τελευταίας αυτής συμφωνίας αποτελεί θετική εξέλιξη αν ληφθούν υπόψη οι αποκλίνουσες διατάξεις της νομοθεσίας προστασίας των δεδομένων των Ηνωμένων Πολιτειών και της Ευρωπαϊκής Ένωσης.Η ύπαρξη του Συστήματος Πληροφοριών της Ευρωπόλ (ΣΠΕ) αποτελεί βασική προϋπόθεση για την αποτελεσματική λειτουργία της. Τα τελευταία χρόνια, η Ευρωπόλ ασχολήθηκε με την επεξεργασία ενός εξαιρετικά προηγμένου συστήματος, το οποίο θα επιτρέπει την αποκεντρωμένη απομνημόνευση και ανάκτηση των πληροφοριών για το οργανωμένο έγκλημα που έχουν στην κατοχή τους τα κράτη μέλη και η Ευρωπόλ. Ωστόσο, το σύστημα αυτό δεν κατορθώθηκε μέχρι σήμερα να τεθεί σε λειτουργία, λόγω του περίπλοκου χαρακτήρα του (δωρεάν μετάφραση κειμένου σε 11 γλώσσες). Η Επιτροπή θεωρεί ότι έχει ζωτική σημασία να είναι διαθέσιμη μία απλουστευμένη μορφή του ΣΠΕ, το ταχύτερο δυνατό, για την εκπλήρωση του ρόλου της Ευρωπόλ. Η πιο προηγμένη μορφή του συστήματος θα μπορούσε να δημιουργηθεί σε ένα μεταγενέστερο στάδιο.Αλλά και τα όργανα διαχείρισης της Ευρωπόλ υπόκεινται επίσης σε συνεχή έλεγχο. Όπως φάνηκε σταδιακά, ο κανονισμός υπηρεσιακής κατάστασης της Ευρωπόλ δεν εφαρμόζεται ή από τον κανονισμό αυτό λείπουν οι ειδικές ρυθμίσεις για τα διευθυντικά όργανα της Ευρωπόλ. Οι κανονισμοί αυτοί τροποποιήθηκαν ως εκ τούτου έτσι ώστε να συμπεριληφθούν διατάξεις για την επιλογή και την απόλυσή τους και την άσκηση των πειθαρχικών διαδικασιών από τον διευθυντή της Ευρωπόλ και τους αναπληρωτές διευθυντές. [36][36]  Πράξη του Συμβουλίου της 19ης Δεκεμβρίου 2002 για την τροποποίηση του κανονισμού υπηρεσιακής κατάστασης του προσωπικού της Ευρωπόλ, ΕΕ C 24 της 31ης Ιανουαρίου 2003.Ένα άλλο σημαντικό ζήτημα είναι και ο δημοκρατικός έλεγχος που ασκείται επί της Ευρωπόλ. Τακτική είναι η κριτική που έχει ασκήσει ιδίως το Ευρωπαϊκό Κοινοβούλιο επισημαίνοντας ότι ο έλεγχος που ασκείται επί της Ευρωπόλ είναι ατελής. Για να υπάρξει σαφής εικόνα του θέματος αυτού, η Ευρωπαϊκή Επιτροπή υπέβαλε σχετική ανακοίνωση για το δημοκρατικό έλεγχο της Ευρωπόλ στο Ευρωπαϊκό Κοινοβούλιο και το Συμβούλιο, στις 26 Φεβρουαρίου 2002 [37]. Στην ανακοίνωση αυτή περιγράφονται και αξιολογούνται οι πολυάριθμες μορφές ελέγχου της Ευρωπόλ (σύμβαση Ευρωπόλ, κανόνες προστασίας των δεδομένων, εποπτικά καθήκοντα του διοικητικού συμβουλίου). Το συμπέρασμα στο οποίο κατέληγε η ανακοίνωση ήταν, ότι, συνεκτιμώντας το γεγονός ότι η Ευρωπόλ έχει περιορισμένες αρμοδιότητες σε σύγκριση με τις εθνικές αστυνομικές υπηρεσίες των κρατών μελών, δεν είναι δυνατόν να λέγεται ότι υπάρχει έλλειψη δημοκρατικού ελέγχου στην περίπτωσή της.[37]  COM(2002) 95 τελικό.Η Επιτροπή έκρινε ωστόσο ότι ο έλεγχος που ασκείται από τα δεκαπέντε ξεχωριστά εθνικά κοινοβούλια και ο περιορισμένος ρόλος που παρέχεται στο Ευρωπαϊκό Κοινοβούλιο οδηγεί σε κατακερματισμό του δημοκρατικού ελέγχου ο οποίος ασκείται επί της Ευρωπόλ. Για το λόγο αυτό, η Επιτροπή υπέβαλε ορισμένες συστάσεις για τη βελτίωση της κατάστασης. Η βασικότερη σύσταση αφορούσε τη συγκρότηση μίας κοινής επιτροπής από εκπροσώπους των εθνικών κοινοβουλίων και του Ευρωπαϊκού Κοινοβουλίου, η οποία θα έχει το καθήκον να παρακολουθεί εκ του σύνεγγυς τις διάφορες εξελίξεις που σχετίζονται με την Ευρωπόλ και να προβαίνει σε ανταλλαγή πληροφοριών μαζί της.Η Ευρωπόλ πέτυχε πολλά πράγματα μέσα στην τελευταία τετραετία. Τα σημεία της Συνθήκης που σχετίζονται με την Ευρωπόλ και τα συμπεράσματα του Τάμπερε τέθηκαν σε εφαρμογή, αλλά υπάρχουν ακόμη πολλά θέματα από το πρόγραμμα δράσης της Βιέννης που απομένει να εφαρμοστούν ή τα οποία δεν έχουν ακόμη εξεταστεί λεπτομερώς. Πάντως, σε ορισμένες περιπτώσεις μπορεί ενδεχομένως να χρειαστεί να εξεταστεί κατά πόσο οι συστάσεις που έγιναν το 1998 εξακολουθούν να έχουν κάποια σημασία.Από τον κατάλογο των μέτρων που έπρεπε να θεσπιστούν μέσα σε μία διετία από την έναρξη ισχύος της ΣΕΕ, το πρόγραμμα δράσης της Βιέννης ζητούσε να διερευνηθεί η πρόσβαση της Ευρωπόλ στα δεδομένα του ΣΠΣ (SIS). Το ζήτημα αυτό έχει αποτελέσει αντικείμενο συζητήσεων επί μεγάλο χρονικό διάστημα. Το Συμβούλιο συμφώνησε κατά βάση να έχει η Ευρωπόλ μερική πρόσβαση στο ΣΠΣ, ιδίως σε ό,τι αφορά τα δεδομένα που αποθηκεύονται συνεπεία των άρθρων 95, 99 και 100 της Σύμβασης του Σένγκεν. Προς το σκοπό αυτό, το Συμβούλιο θα αποφασίσει σύντομα σχετικά με την τροποποίηση της σύμβασης ΣΠΣ, θεσπίζοντας ένα νέο άρθρο 101A, το οποίο θα αποτελεί τη νομική βάση για την πρόσβαση της Ευρωπόλ στο ΣΠΣ.Ωστόσο, εξαιτίας των τεχνικών περιορισμών, διαγράφεται ο κίνδυνος να μπορέσει να αποκτήσει πρόσβαση η Ευρωπόλ μόνο μετά από την υλοποίηση του ΣΠΣ II, δηλαδή όχι πριν από το 2006. Η Επιτροπή κρίνει ότι το διάστημα αυτό είναι υπερβολικά μεγάλο και συνιστά να εξεταστεί η υιοθέτηση ρεαλιστικών εναλλακτικών λύσεων, όπως για παράδειγμα η παραχώρηση στην Ευρωπόλ της πρόσβασης «μόνο για σκοπούς ανάγνωσης», μέσω της εθνικής υπηρεσίας ΣΠΣ. Θα πρέπει ωστόσο να αναγνωριστεί ότι για την επίτευξη ενός τέτοιου διακανονισμού θα απαιτηθεί η αντίστοιχη τροποποίηση της Σύμβασης του Σένγκεν.Το αίτημα της δημιουργίας βάσης δεδομένων για τις εκκρεμείς έρευνες συζητήθηκε στην Ευρωπόλ στο πλαίσιο των εθνικών μονάδων της Ευρωπόλ, χωρίς να ληφθεί ωστόσο κανένα περαιτέρω μέτρο. Αν ληφθεί υπόψη ο τεχνικά και νομικά περίπλοκος χαρακτήρας ενός τέτοιου σχεδίου, η προσδοκία ότι θα δημιουργηθεί στο άμεσο μέλλον φαίνεται εντελώς εξωπραγματική.Σε ό,τι αφορά τα μέτρα που προβλέπεται να θεσπιστούν εντός της πενταετίας που καθορίζεται στο πρόγραμμα δράσης της Βιέννης, θα πρέπει να γίνουν περαιτέρω έρευνες για τα εξής θεματικά αντικείμενα:Καμία πρόοδος δεν σημειώθηκε στον τομέα της βελτίωσης των στατιστικών για τη διασυνοριακή εγκληματικότητα. Δεν υπάρχουν ακόμη συμφωνημένα κριτήρια για την κατάρτιση συγκεκριμένων στατιστικών σε επίπεδο ΕΕ. Αυτό οφείλεται στην έλλειψη κοινού ορισμού των αξιόποινων πράξεων, πράγμα που έχει ως αποτέλεσμα να μην είναι συγκρίσιμες οι εθνικές στατιστικές. Όπως απέδειξαν οι συζητήσεις για την επέκταση της εντολής της Ευρωπόλ, είναι πολύ δύσκολο να επιτευχθεί συμφωνία στο θέμα του κοινού ορισμού συγκεκριμένων εγκλημάτων.Το ζήτημα εάν και με ποιο τρόπο θα μπορούσε να έχει πρόσβαση η Ευρωπόλ στο Σύστημα Τελωνειακών Πληροφοριών (ΣΤΠ) δεν έχει ακόμη συζητηθεί σε βάθος. Το άρθρο 7 III της σύμβασης ΣΤΠ θα επέτρεπε κατά βάση στην Ευρωπόλ να έχει την πρόσβαση αυτή. Για να μπορέσει όμως η Ευρωπόλ να προβεί στο βήμα αυτό, είναι αναγκαία η σύναψη ενός πρόσθετου πρωτοκόλλου. Η Επιτροπή υποστηρίζει την άποψη ότι το σημαντικό αυτό θέμα θα πρέπει να διευθετηθεί το ταχύτερο δυνατόν.Σε ό,τι αφορά το δίκτυο έρευνας και τεκμηρίωσης για τη διασυνοριακή εγκληματικότητα, συγκεκριμένο βήμα αποτέλεσε η συγκρότηση του Κέντρου Διαχείρισης των Γνώσεων στο πλαίσιο της Ευρωπόλ, το οποίο παρέχει πληροφορίες σχετικά με την ύπαρξη ειδικής τεχνογνωσίας στους τομείς της επιβολής του νόμου στην Ένωση, για παράδειγμα στα πανεπιστήμια, αλλά και για ζητήματα κυρίως επιχειρησιακής μορφής, όπως ο τεχνικός εξοπλισμός. Η Ευρωπόλ συνεργάζεται εξάλλου με τα κράτη μέλη και την Επιτροπή προς την κατεύθυνση της αναβάθμισης της ετήσιας έκθεσης της ΕΕ για το οργανωμένο έγκλημα (ΟΕ), από ένα έγγραφο περιγραφής της κατάστασης σε έκθεση αξιολόγησης των κινδύνων. Ο επιδιωκόμενος στόχος είναι να καταστεί η έκθεση για το ΟΕ βασικό όργανο προγραμματισμού στην πάλη της ΕΕ κατά του οργανωμένου εγκλήματος. Η Επιτροπή προτείνει να συζητηθεί με την Ευρωπόλ το θέμα εάν τα μέτρα που θεσπίστηκαν μέχρι σήμερα είναι τα επιδιωκόμενα από το πρόγραμμα δράσης της Βιέννης και ποια πρόσθετα μέτρα χρειάζεται ενδεχομένως να ληφθούν. Όσον αφορά το αίτημα για την επεξεργασία και υλοποίηση μίας στρατηγικής στα θέματα πληροφόρησης για να καταστούν το έργο και οι εξουσίες της Ευρωπόλ γνωστές στο ευρύτερο κοινό, όπως έγινε προφανές κατά τη διάρκεια της τελευταίας διετίας εκείνο που προέχει περισσότερο είναι να τονωθεί η ευαισθητοποίηση πολύ περισσότερο στο χώρο της κοινότητας των οργάνων επιβολής του δικαίου των κρατών μελών, παρά στο ευρύ κοινό. Αυτός ήταν και ο λόγος για τον οποίο οι στρατηγικές πληροφόρησης της Ευρωπόλ και των κρατών μελών εστιάστηκαν στην ανάπτυξη ενός προγράμματος ευαισθητοποίησης που προορίζεται για τους οργανισμούς επιβολής του δικαίου. Το πρόγραμμα αυτό θα υλοποιηθεί το 2003 και το 2004, συγχρηματοδοτούμενο από το πρόγραμμα AGIS (ΑΓΗΣ) της ΕΕ.Η Επιτροπή συμμερίζεται την άποψη ότι ένα αποτελεσματικό και μακροπρόθεσμο πρόγραμμα ευαισθητοποίησης έχει καίρια σημασία για τη βελτίωση της αμοιβαίας κατανόησης και συνεργασίας ανάμεσα στην Ευρωπόλ και τις υπηρεσίες επιβολής του δικαίου των κρατών μελών. Ικανοποίηση προκαλεί στην Επιτροπή το γεγονός ότι το πρόγραμμα ΑΓΗΣ είναι σε θέση να υποστηρίξει προσωρινά την εγκαινίαση του προγράμματος. Ωστόσο, οι μακροπρόθεσμοι χρηματοδοτικοί πόροι θα πρέπει να προέλθουν από την Ευρωπόλ και τα κράτη μέλη.Το Συμβούλιο εξέτασε το πρώτο εξάμηνο του 2002 τη δυνατότητα εφαρμογής απλουστευμένων διαδικασιών για την ένταξη των μελλοντικών τροποποιήσεων στη σύμβαση της Ευρωπόλ. Το μέτρο αυτό κρίθηκε αναγκαίο ακριβώς επειδή με τις σημερινές διαδικασίες απαιτείται η κύρωση καθεμίας και οποιασδήποτε τροποποίησης της σύμβασης από όλα τα κράτη μέλη. Οι συζητήσεις δεν μπόρεσαν να ολοκληρωθούν μέχρι σήμερα. Κατά την άποψη της Επιτροπής, έχει ζωτική σημασία να απλουστευθούν οι διαδικασίες για τις μελλοντικές τροποποιήσεις της Σύμβασης Ευρωπόλ, ιδίως υπό το πρίσμα της διεύρυνσης. Η μόνη εφικτή εναλλακτική λύση είναι η αντικατάσταση της Σύμβασης από μία απόφαση του Συμβουλίου βάσει του άρθρου 34 παράγραφος 2 στοιχείο γ). Η Επιτροπή προτίθεται να προωθήσει την πρόταση έκδοσης του εν λόγω σχεδίου απόφασης του Συμβουλίου για το ζήτημα αυτό.Η Ευρωπόλ είναι πλήρως λειτουργική εδώ και μία τετραετία. Σε αυτό το χρονικό διάστημα, η δυναμική της πορεία, του λειτουργικού της μηχανισμού καίριας σημασίας στον αγώνα της ΕΕ για την καταπολέμηση των σοβαρών μορφών της διεθνούς εγκληματικότητας, προσέλαβε ολοένα και ευκρινέστερη διάσταση. Όλα τα συγκεκριμένα μέτρα η έκδοση των οποίων είχε ζητηθεί από τη ΣΕΕ και τα συμπεράσματα του Τάμπερε υιοθετήθηκαν από το Συμβούλιο με τη μορφή αποφάσεων ή πράξεων, για ορισμένες των οποίων επιβάλλεται η κύρωση από τα κράτη μέλη. Η καθολική κύρωση και υλοποίηση όλων αυτών των μέτρων θα επιτρέψει στην Ευρωπόλ να λειτουργήσει πιο αποτελεσματικά.Σε ό,τι αφορά το μέλλον της Ευρωπόλ, απαιτείται βραχυπρόθεσμα να περάσει το χρονικό διάστημα της ενοποίησης, κατά τη διάρκεια του οποίου θα κυρωθούν και θα υλοποιηθούν όλες οι νομικές πράξεις που σχετίζονται με την Ευρωπόλ, θα συνεχιστεί η εφαρμογή του προγράμματος ευαισθητοποίησης, θα εκδοθεί η απλουστευμένη μορφή του ΕΣΠ και θα τεθεί σε εφαρμογή η έκθεση HENUS.Μετά από την ενοποίηση αυτή θα πρέπει να ανατεθούν στην Ευρωπόλ ορισμένες εξουσίες έρευνας. Η συζήτηση γι'αυτή τη σημαντική εξέλιξη πρέπει να επεκταθεί στις πιθανές επιπτώσεις για τον δικαστικό και κοινοβουλευτικό έλεγχο επί της Ευρωπόλ.2.1.3. Η επιχειρησιακή αστυνομική συνεργασία, συμπεριλαμβανομένης της Επιτελικής Ομάδας των Αρχηγών της Αστυνομίας της ΕΕ (ΕΟΑΑ)Στο πρόγραμμα δράσης της Βιέννης είχε διατυπωθεί το αίτημα ανάπτυξης και διεύρυνσης της επιχειρησιακής συνεργασίας μεταξύ των υπηρεσιών επιβολής του νόμου στην Ένωση, μέσα σε μία διετία από την έναρξη ισχύος της ΣΕΕ. Σύμφωνα με την πρόταση έπρεπε να ακολουθηθεί το πρότυπο των κοινών δράσεων που αναλαμβάνονται από τις τελωνειακές διοικήσεις των κρατών μελών.Το συμπέρασμα 44 του Ευρωπαϊκού Συμβουλίου Κορυφής του Τάμπερε μπορεί να θεωρηθεί ότι αποτέλεσε το πρώτο συγκεκριμένο βήμα για την ανάπτυξη και επέκταση αυτών των μορφών συνεργασίας. Στο συμπέρασμα καταγράφεται το αίτημα "για τη σύσταση επιχειρησιακής ομάδας εργασίας των Ευρωπαίων Αρχηγών Αστυνομίας, με σκοπό αφενός την ανταλλαγή, σε συνεργασία με την Ευρωπόλ, εμπειριών, βέλτιστων πρακτικών και πληροφοριών για τις τρέχουσες τάσεις του διασυνοριακού εγκλήματος και αφετέρου τη συμβολή στην κατάστρωση σχεδίων δράσης."Από την εποχή της πρώτης συνάντησής της τον Απρίλιο του 2000, η Επιτελική Ομάδα των Αρχηγών Αστυνομίας της ΕΕ (ΕΟΑΑ) συνεδρίασε οκτώ φορές, μία φορά σε κάθε προεδρία του Συμβουλίου. Μεγάλο μέρος των συνεδριάσεων αφιερώθηκε στις προσπάθειες να επιτευχθεί συμφωνία για τα ακριβή καθήκοντα που πρέπει να διεκπεραιωθούν. Κατά τη συνάντησή της που έγινε στην Κοπεγχάγη τον Ιούλιο του 2002, η ΕΟΑΑ συμφώνησε σχετικά με τα ακόλουθα βασικά λειτουργικά καθήκοντα:* Την προώθηση μίας συντονισμένης προσέγγισης, η οποία θα εστιάζεται στη διασυνοριακή εγκληματικότητα στην ΕΕ, βασιζόμενης, μεταξύ άλλων, στις αναλύσεις που γίνονται από την Ευρωπόλ για το οργανωμένο έγκλημα.* Την υιοθέτηση πρωτοβουλιών, τον προγραμματισμό και την εγκαινίαση δράσεων με τη συμμετοχή δύο ή περισσότερων κρατών μελών οι οποίες εστιάζονται στους τομείς άμεσης προτεραιότητας στην πάλη κατά του οργανωμένου εγκλήματος.* Την εκπλήρωση του λειτουργικού ρόλου του βήματος που θα χρησιμεύει για την ανταλλαγή πληροφοριών και για τη διεξαγωγή συζητήσεων με αντικείμενο τις τάσεις του εγκλήματος και τον καθορισμό των στρατηγικών καταπολέμησης του εγκλήματος.* Τη διατύπωση συστάσεων εφαρμοστέας πολιτικής στα θέματα αστυνομικής αρμοδιότητας (με τη γενική έννοια του όρου) και την κατοχύρωση της υλοποίησης και της έμπρακτης παρακολούθησής τους προς το Συμβούλιο.* Τη συμβολή στην παγίωση ευρωπαϊκών αστυνομικών συστημάτων υψηλών προδιαγραφών στα θέματα της επιβολής του δικαίου και των βασικών δημοκρατικών αρχών.Κατά τη συνάντηση της Κοπεγχάγης του 2002 επιτεύχθηκε επίσης συμφωνία για τη μεθοδολογία χάραξης, υλοποίησης και έμπρακτης παρακολούθησης των κοινών δράσεων. Από εκείνη τη στιγμή και μετά, η ανάληψη κοινών δράσεων θα προτείνεται από μία "ηγετική χώρα", με βάση τις στρατηγικές αναλύσεις που προετοιμάζονται από την Ευρωπόλ. Οι υπόλοιπες ενδιαφερόμενες χώρες θα έχουν τη δυνατότητα να προσχωρήσουν στην επιχειρησιακή ομάδα. Η Ευρωπόλ θα έχει τη φροντίδα της αναλυτικής υποστήριξης. Οι εκθέσεις για την πορεία προόδου και οι τελικές εκθέσεις θα υποβάλλονται στην ΕΟΑΑ. Δεν είναι ωστόσο απολύτως σαφές ποιος θα έχει την ευθύνη για την προετοιμασία, το σχεδιασμό, την παρακολούθηση και την αξιολόγηση των κοινών επιχειρησιακών δράσεων.Η ΕΟΑΑ συμφώνησε κατά τη συνάντησή της τον Απρίλιο του 2002 να δημιουργηθεί μία "διευθύνουσα επιτροπή", έργο της οποίας θα είναι να μεριμνά για τη συνέχιση των εργασιών της με την κατάλληλη προετοιμασία των συνεδριάσεων, την παρακολούθηση των έμπρακτων μέτρων υλοποίησης των συστάσεων και τον εντοπισμό και την υποβολή προτάσεων για τα ζητήματα που πρέπει να συζητηθούν. Στη σύνθεση της διευθύνουσας επιτροπής συμμετέχουν η τρέχουσα, η απερχόμενη και η μελλοντική προεδρία του Συμβουλίου, η Ευρωπόλ, η Επιτροπή και η Γενική Γραμματεία του Συμβουλίου. Σύμφωνα με τη σύνοδο της ΕΟΑΑ που έγινε στη Ρώμη το 2003, οφείλει να ενισχυθεί ο ρόλος της εν λόγω Διευθύνουσας Επιτροπής, για παράδειγμα με τη διεξαγωγή συχνότερων συναντήσεων ή και με το άνοιγμα των συνεδριάσεών της στους αντιπροσώπους των μονάδων Διεθνών Σχέσεων στων αστυνομιών των κρατών μελών. Η επόμενη συνεδρίαση της Διευθύνουσας Επιτροπής θα πραγματοποιηθεί στις 30 Ιουνίου 2004.Σημαντικός είναι ο αριθμός των πρωτοβουλιών που ανάπτυξε η ΕΟΑΑ σε συνάρτηση με δραστηριότητες οι οποίες αφορούν π.χ. την προστασία του ευρώ, τη λαθρομετανάστευση, την εμπορία ανθρώπων, τα εγκλήματα που διαπράττονται με αντικείμενο τα αυτοκίνητα οχήματα και την κακοποίηση των παιδιών. Ομοφωνία επικρατεί ωστόσο αναφορικά με το θέμα ότι οι προσπάθειες αυτές δεν είχαν μέχρι σήμερα ως αποτέλεσμα να υπάρξει επιχειρησιακή προστιθέμενη αξία στο επίπεδο της ΕΕ (παρά το γεγονός ότι οι αποφάσεις που υιοθετήθηκαν κατά την τελευταία συνάντηση της ΕΟΑΑ, που πραγματοποιήθηκε στις 19 και 20 Μαΐου 2003, με αντικείμενο τις μελλοντικές κοινές δράσεις που στρέφονται κατά της λαθρομετανάστευσης και της εμπορίας ανθρώπων και ναρκωτικών ουσιών είναι ενθαρρυντικές).Αυτή η έλλειψη αποτελεσματικότητας επιδέχεται πολλές εξηγήσεις. Οι επικεφαλής αξιωματικοί της αστυνομίας των κρατών μελών πρέπει συνήθως να εξετάσουν τεράστιο αριθμό ζητημάτων το φάσμα των οποίων εκτείνεται από τα διοικητικά έως τα άκρως πολιτικά ζητήματα, με αποτέλεσμα τα ευρωπαϊκά προβλήματα να αποτελούν μία από τις πολλές προτεραιότητες.Σημαντικές είναι εξάλλου οι διαφορές ανάμεσα στις αρμοδιότητες των εκπροσώπων της αστυνομίας των κρατών μελών που συμμετέχουν στο πλαίσιο της ΕΟΑΑ. Σε ορισμένες περιπτώσεις, υπάρχει σαφώς μόνο ένας επικεφαλής της αστυνομίας που λαμβάνει τις αποφάσεις για τη δέσμευση των πόρων, ενώ σε άλλα κράτη μέλη ο κύριος αντιπρόσωπος της αστυνομίας εκπροσωπεί στην ΕΟΑΑ μία αποκεντρωμένη εθνική αστυνομική δύναμη. Η εκπροσώπηση είναι ιδιαίτερα περίπλοκη στις χώρες με ομοσπονδιακά συστήματα διακυβέρνησης. Τέλος, υπάρχει και το πρόβλημα της συνέχειας μεταξύ των συνεδριάσεων της ολομελείας της ΕΟΑΑ, μολονότι η κατάσταση βελτιώθηκε με τη συγκρότηση της διευθύνουσας επιτροπής για την οποία έγινε λόγος προηγουμένως.Οι οργανωτικές αδυναμίες ήρθαν να ενισχύσουν τα προβλήματα της ΕΟΑΑ. Το γεγονός ότι διεξάγεται συνήθως μόνο μία συνεδρίαση της ΕΟΑΑ ανά προεδρία του Συμβουλίου έχει ως αποτέλεσμα την υπερφόρτωση των ημερησίων διατάξεων, γεγονός το οποίο με τη σειρά του οδηγεί σε λίγες συζητήσεις σε βάθος. Η καθυστερημένη διαβίβαση εγγράφων έχει επίσης ως αποτέλεσμα την ανεπαρκή προετοιμασία των αντιπροσωπειών. Οφείλει να επισημανθεί ότι η άσκηση των καθηκόντων της ΕΟΑΑ δεν διευκολύνεται από τη λειτουργία της εκτός του πλαισίου των υποδομών του Συμβουλίου.Ωστόσο, δεν πρέπει να υποτιμάται η σημασία που έχουν οι συναντήσεις της ΕΟΑΑ για τη βελτίωση των διμερών και των πολυμερών επαφών μεταξύ των ηγετικών στελεχών της αστυνομίας στα κράτη μέλη, εφόσον πρόκειται για τις μόνες συναντήσεις κατά τις οποίες όλοι τους συναντώντας ταυτόχρονα.Όντας τα ηγετικά στελέχη της αστυνομίας στην Ένωση, τα μέλη της ΕΟΑΑ διαδραματίζουν ένα σημαντικό διττό ρόλο: λόγω της εγγύτητας που έχουν με τους υπουργούς μπορούν να επηρεάζουν τις πολιτικές αποφάσεις για τα αστυνομικά θέματα, ενώ ταυτόχρονα διαθέτουν τις αρμοδιότητες να λαμβάνουν αποφάσεις για τη χρήση των πόρων της αστυνομίας. Σε ό,τι αφορά το μέλλον της ΕΟ, η Επιτροπή υποστηρίζει την άποψη ότι θα πρέπει να εξεταστεί σοβαρά το ενδεχόμενο της ενσωμάτωσής της στις επίσημες υποδομές του Συμβουλίου. Με τον τρόπο αυτό θα παρασχεθεί στην ΕΟ η δυνατότητα να παίρνει μέρος στις διαδικασίες λήψεως των αποφάσεων για όλα τα συναφή ζητήματα αστυνομικής συνεργασίας στην ΕΕ. Όσο καιρό η ενσωμάτωση αυτή δεν έχει καταστεί πραγματικότητα, η ΕΟ θα πρέπει να εστιάζει τις ενέργειές της στην προετοιμασία, τον προγραμματισμό και τα έμπρακτα μέτρα παρακολούθησης των κοινών επιχειρησιακών αστυνομικών δραστηριοτήτων στους τομείς προτεραιότητας.Κατά την τελευταία συνεδρίαση της ΕΟΟΑ που έγινε το Μάρτιο του 2004, συζητήθηκε ένα διεξοδικό έγγραφο στο οποίο γίνεται ανασκόπηση του προβληματισμού με επίκεντρο το μέλλον της Επιτελικής Ομάδας, υπό το πρίσμα της πρότασης που διατυπώνεται στο Σχέδιο Συνταγματικής Συνθήκης για την Ευρώπη.2.1.4. Η Ευρωπαϊκή Αστυνομική Ακαδημία (ΕΑΑ)Το Ευρωπαϊκό Συμβούλιο Κορυφής του Τάμπερε είχε ζητήσει τη δημιουργία μιας Ευρωπαϊκής Αστυνομικής Ακαδημίας για την εκπαίδευση των ανώτερων υπαλλήλων που είναι αρμόδιοι για την επιβολή του νόμου, με αφετηρία το δίκτυο των υφιστάμενων εθνικών ιδρυμάτων κατάρτισης. Το Συμβούλιο ενέκρινε στις 22 Δεκεμβρίου του 2000 την απόφαση για την ίδρυση της Ευρωπαϊκής Αστυνομικής Ακαδημίας [38], η οποία έγινε γνωστή ως CEPOL (ΕΑΑ) με το γαλλικό της ακρώνυμο.[38]  Επίσημη Εφημερίδα L 336 της 30ής Δεκεμβρίου 2000.Όπως ορίζεται στο άρθρο 6, παράγραφος 1, της απόφασης του Συμβουλίου της 22ας Δεκεμβρίου 2000 "η ΕΑΑ έχει ως στόχο να συμβάλλει στην εκπαίδευση των ανώτερων στελεχών των αστυνομικών υπηρεσιών των κρατών μελών" και "στηρίζει και αναπτύσσει μια ευρωπαϊκή προσέγγιση των κυριότερων προβλημάτων που αντιμετωπίζουν τα κράτη μέλη στον τομέα της καταπολέμησης του εγκλήματος, της πρόληψης της εγκληματικότητας και της διατήρησης της δημόσιας τάξης και ασφάλειας, ιδίως διασυνοριακά."Κύριοι στόχοι και καθήκοντα της ΕΑΑ είναι να εμβαθύνει τη γνώση των εθνικών αστυνομικών συστημάτων και δομών των άλλων κρατών μελών, της Ευρωπόλ και της διασυνοριακής αστυνομικής συνεργασίας στην Ευρωπαϊκή Ένωση. να βελτιώσει τη γνώση των διεθνών νομικών πράξεων, ιδίως αυτών που ήδη υπάρχουν σε επίπεδο Ευρωπαϊκής Ένωσης, στον τομέα της συνεργασίας για την καταπολέμηση του εγκλήματος. να εξασφαλίσει την κατάλληλη κατάρτιση όσον αφορά το σεβασμό των δημοκρατικών εγγυήσεων, ιδίως των δικαιωμάτων υπεράσπισης και να ενθαρρύνει τη συνεργασία με τα άλλα ιδρύματα αστυνομικής κατάρτισης.Για την πραγματοποίηση των στόχων αυτών, η ΕΑΑ μπορεί ιδίως να αναλαμβάνει ορισμένες δράσεις, διοργανώνοντας κυρίως σεμινάρια επιμόρφωσης των ανώτερων στελεχών των αστυνομικών υπηρεσιών που θα βασίζονται σε κοινούς κανόνες. συμμετέχοντας στην εκπόνηση εναρμονισμένων προγραμμάτων μαθημάτων και συμβάλλοντας στην εκπόνηση κατάλληλων προγραμμάτων προχωρημένης επιμόρφωσης. μεριμνώντας για την παροχή ειδικής εκπαίδευσης. εκπονώντας και εξασφαλίζοντας την κατάρτιση των εκπαιδευτών. φροντίζοντας για τη διάδοση των βέλτιστων πρακτικών και των αποτελεσμάτων της έρευνας. μεριμνώντας για την ανάπτυξη και την παροχή εκπαίδευσης που θα προετοιμάζει τις αστυνομικές δυνάμεις της Ευρωπαϊκής Ένωσης για συμμετοχή στη μη στρατιωτική διαχείριση των κρίσεων και θα προορίζεται για τις αστυνομικές αρχές των υποψήφιων προς ένταξη στην Ευρωπαϊκή Ένωση χωρών, αλλά και διευκολύνοντας τις προσήκουσες ανταλλαγές και αποσπάσεις αστυνομικών στα πλαίσια της εκπαίδευσης. Η ΕΑΑ δύναται να συνεργαστεί με τα εθνικά ιδρύματα αστυνομικής εκπαίδευσης κρατών που δεν είναι μέλη της Ευρωπαϊκής Ένωσης. Θέτει ιδίως τις υποδομές της στη διάθεση των ανώτερων στελεχών των αστυνομικών υπηρεσιών των υποψηφίων χωρών καθώς και της Ισλανδίας και της Νορβηγίας και εξετάζει, όπου αυτό χρειάζεται, τη δυνατότητα να επιτρέπεται στους υπαλλήλους των ευρωπαϊκών οργάνων και των άλλων οργανισμών της Ευρωπαϊκής Ένωσης η πρόσβαση στις εγκαταστάσεις της.Σύμφωνα με την απόφαση του Συμβουλίου για τη δημιουργία της, η ΕΑΑ υποχρεούται να υποβάλει στο Συμβούλιο έως τα τέλη του 2003 έκθεση σχετικά με τη λειτουργία και τις μελλοντικές προοπτικές της. Εφόσον η απόφαση του Συμβουλίου της 22ας Δεκεμβρίου 2000 δεν την εξόπλιζε ούτε με νομική προσωπικότητα αλλά ούτε και με προϋπολογισμό, η ΕΑΑ αντιμετώπισε δυσκολίες στην αρχή. Το πρώτο έτος λειτουργίας της δεν είχε ούτε προϋπολογισμό αλλά ούτε καν και γραμματεία. Εξάλλου, μόλις υιοθετήθηκε η απόφαση να στεγασθεί προσωρινά η γραμματεία της στην Κοπεγχάγη, εξακολούθησε να αντιμετωπίζει διοικητικές δυσχέρειες, καθώς δεν ήταν δυνατό να τεθεί στη διάθεσή της προσωπικό.Κάθε τυχόν αξιολόγηση του έργου της ΕΑΑ πρέπει λοιπόν να γίνεται υπό το πρίσμα αυτής της δύσκολης αρχής. Η πρόοδος που επιτεύχθηκε είναι αξιοσημείωτη. Στο χρονικό διάστημα από το 2001, η ΕΑΑ προσέφερε ένα αυξανόμενο αριθμό μαθημάτων: από 10, το 2001, τα μαθήματα αυξήθηκαν σε 38, το 2003, καλύπτοντας ολοένα και ευρύτερο φάσμα θεμάτων, από την αντιτρομοκρατική δράση έως τη δημόσια τάξη και το συνοριακό έλεγχο. Η ΕΑΑ δημιούργησε επίσης την ιστοσελίδα της και πράγμα, πολύ σημαντικότερο, ανέπτυξε το Ευρωπαϊκό Δίκτυο Αστυνομικής Μάθησης (ΕΔΑΜ) (EPLN), το οποίο αποτελεί ένα καινοτόμο μέσο που προσφέρει τη δυνατότητα της εικονικής αστυνομικής κατάρτισης στο Διαδίκτυο (Internet). Η Επιτροπή υποστήριξε την ανάπτυξη του ΕΔΑΔ μέσω των προγραμμάτων OISIN και AGIS.Το Ευρωπαϊκό Συμβούλιο Κορυφής συμφώνησε κατά τη σύνοδό του στις Βρυξέλλες στις 13 Δεκεμβρίου 2003 γα την έδρα εγκατάστασης ορισμένων ευρωπαϊκών οργανισμών, ανάμεσά τους και για την ΕΑΑ (Ηνωμένο Βασίλειο). Καθώς η παρούσα ανακοίνωση διέρχεται από τα τελικά στάδια της έγκρισής της, είναι υπό συζήτηση δύο συναφείς με την ΕΑΑ πρωτοβουλίες: μία ιρλανδική για την τροποποίηση της απόφασης του Συμβουλίου της 22ας Δεκεμβρίου 2000, σκοπός της οποίας είναι να προσδοθεί στην ΕΑΑ νομική προσωπικότητα [39] και μία άλλη, του Ηνωμένου Βασιλείου, με την οποία η έδρα της ΕΑΑ εγκαθίσταται στο Bramshill [40].[39]  Επίσημη Εφημερίδα C 1 της 6ης Ιανουαρίου 2004.[40]  Επίσημη Εφημερίδα C 20 της 24ης Ιανουαρίου 2004.Η έγκριση αυτών των δύο πρωτοβουλιών θα βοηθήσει μάλλον την ΕΑΑ να ξεπεράσει τα δύο πιο πιεστικά προβλήματά της, βραχυπρόθεσμα. Ωστόσο, είναι σαφές ότι οι τροποποιήσεις αυτές που επέρχονται στην αρχική απόφαση του Συμβουλίου για την ίδρυση της ΕΑΑ συνιστούν μερική μόνο επίλυση των προβλημάτων της και ότι θα πρέπει να διεξαχθεί ένας πολύ ευρύτερος διάλογος για τις μελλοντικές υποδομές της ΕΑΑ.Με εξαίρεση τα ειδικά προβλήματα που απορρέουν από την έλλειψη νομικής προσωπικότητας της ΕΑΑ και το θέμα της μόνιμης έδρας της γραμματείας της, ορισμένα από τα διαρθρωτικά προβλήματα φάνηκαν ξεκάθαρα στις επιχειρησιακές της δράσεις. Τα προβλήματα αυτά σχετίζονται κατά κύριο λόγο με την αδυναμία των μεμονωμένων αστυνομικών σχολών να οργανώσουν με το σωστό τρόπο τα μαθήματα και/ή οφείλονται επίσης στη μειωμένη συμμετοχή που οφείλεται στην ανεπαρκή γνώση ξένων γλωσσών μεταξύ των πιθανών υποψηφίων. Οικονομικά προβλήματα αντιμετώπισαν επίσης ορισμένες υποψήφιες χώρες, οι οποίες περιόρισαν τη συμμετοχή τους στις δραστηριότητες της ΕΑΑ.Τα διαρθρωτικά προβλήματα που συνοψίστηκαν προηγουμένως αποτέλεσαν αντικείμενο συνεχούς έρευνας και συζήτησης στο πλαίσιο της ΕΑΑ. Η αναγκαιότητα να βελτιωθεί το επίπεδο της γλωσσικής κατάρτισης που προσφέρεται στους αξιωματικούς της αστυνομίας στην ΕΕ έχει αναγνωριστεί και πρόκειται να αντιμετωπιστεί, τουλάχιστον εν μέρει, από το ΕΔΑΜ. Το πρόβλημα αυτό εξακολουθεί πάντως να αποτελεί ένα από τα σημαντικότερα εμπόδια που αναχαιτίζουν τη βελτιωμένη συνεργασία στο χώρο της αστυνομικής κατάρτισης και πρέπει να του δοθεί απόλυτη προτεραιότητα στον τομέα αυτό.Το γεγονός ότι οι διαφορετικές αστυνομικές ακαδημίες που υπάρχουν στην ΕΕ εφαρμόζουν διαφορετικές προσεγγίσεις στα θέματα της κατάρτισης δεν αποτελεί καθεαυτό πρόβλημα. H εφαρμογή κοινής μεθοδολογίας και κοινών προτύπων ποιότητας είναι, ωστόσο, αναγκαία, για να διασφαλίζεται η ύπαρξη ενός ελάχιστου επιπέδου αστυνομικής κατάρτισης σε όλη την ΕΕ, τουλάχιστον σε εκείνους τους τομείς κοινού ενδιαφέροντος και για τους αξιωματικούς που συμμετέχουν άμεσα σε αυτούς.Όσον αφορά τις μελλοντικές εξελίξεις, η ΕΑΑ πρέπει να εστιάσει την προσοχή της στην ανάπτυξη κοινών προγραμμάτων εγκυκλίων σπουδών και μεθόδων διδασκαλίας στους πρωταρχικούς τομείς της αστυνομικής συνεργασίας, που θα εφαρμόζονται στη συνέχεια ομοιόμορφα σε όλες τις εθνικές αστυνομικές ακαδημίες. Για να επιτελέσει σωστά το καθήκον της, η ΕΑΑ πρέπει να έχει νομική προσωπικότητα, να διαθέτει επαρκώς στελεχωμένη γραμματεία και να χρηματοδοτείτάι από τον προϋπολογισμό της ΕΕ.2.1.5. Άλλα ζητήματα που αναφέρονται στο άρθρο 3 της ΣΕΕ2.1.5.1. Τεχνικές έρευναςΚατά την αντιμετώπιση του εγκλήματος, η αστυνομία επιτελεί διττό έργο: αφενός μεν συλλέγει τις πληροφορίες που οδηγούν στην εξακρίβωση του εγκλήματος και των απειλών κατά της δημόσιας ασφάλειας και, αφετέρου, διεξάγει τις έρευνες για τα εγκλήματα, επικουρώντας τις δικαστικές αρχές κατά την εξάσκηση του διωκτικού της έργου. Για να εκπληρώσει τα καθήκοντά της αυτά, η αστυνομία προσφεύγει στη χρήση διαφόρων τεχνικών έρευνας.Όπως ορίζεται στο άρθρο 30 παράγραφος 1 στοιχείο δ) της ΣΕΕ η από κοινού δράση στον τομέα της αστυνομικής συνεργασίας περιλαμβάνει «την κοινή αξιολόγηση ιδιαίτερων τεχνικών έρευνας σε σχέση με την εξακρίβωση σοβαρών μορφών οργανωμένης εγκληματικότητας». Στο πρόγραμμα δράσης της Βιέννης είχε ζητηθεί να γίνει η αξιολόγηση αυτή μέσα σε μία διετία από την έναρξη ισχύος της ΣΕΕ. Ωστόσο, παρά το γεγονός ότι στο πλαίσιο της Ευρωπόλ αναπτύχθηκαν κοινές κατευθυντήριες γραμμές, για παράδειγμα σχετικά με τη χρήση πληροφοριοδοτών ή τις ελεγχόμενες παραδόσεις, πρόκειται μόνο για κατευθυντήριες γραμμές, οι οποίες δεν εφαρμόζονται υποχρεωτικά σε όλα τα κράτη μέλη. Μέχρι σήμερα δεν υπάρχει καμία γενικά αποδεκτή ερμηνεία του άρθρου 30 παράγραφος 1 στοιχείο δ) της ΣΕΕ στο επίπεδο της Ευρωπαϊκής Ένωσης.Στο άρθρο 30 παράγραφος 1 στοιχείο α) της ΣΕΕ γίνεται σαφής διάκριση ανάμεσα «στην πρόληψη, την εξακρίβωση και τη διερεύνηση» αξιόποινων πράξεων. Αυτό φαίνεται να επιβεβαιώνει το γεγονός ότι η εξακρίβωση διαφέρει από την έρευνα. Θα μπορούσε κατά συνέπεια να συναχθεί το συμπέρασμα ότι οι «ιδιαίτερες τεχνικές έρευνας» που αναφέρονται στο άρθρο 30 παράγραφος 1 στοιχείο δ) αποτελούν τεχνικές οι οποίες χρησιμοποιούνται από τις υπηρεσίες επιβολής του νόμου για την εξεύρεση των ιχνών που ενδέχεται να οδηγήσουν στο συμπέρασμα της υπόστασης εγκληματικών δραστηριοτήτων, όπως η ανάλυση των κινδύνων, η χάραξη περιγραμμάτων χαρακτηριστικών στοιχείων και η παρακολούθηση των περιστατικών νομιμοποίησης παράνομου χρήματος. Οι τεχνικές αυτές αποδείχθηκε ότι αποτελούν αποτελεσματικά εργαλεία στο έργο της εξακρίβωσης των σοβαρών εγκλημάτων που σχετίζονται με την παράνομη διακίνηση των ναρκωτικών και τη νομιμοποίηση παρανόμου χρήματος [41]. Η Επιτροπή συμμερίζεται ως εκ τούτου την άποψη ότι θα αποδειχθεί πραγματικά χρήσιμο να υπάρχει κοινή αξιολόγηση των τεχνικών αυτών από τους εμπειρογνώμονες, για να γίνεται η διάγνωση ποια από αυτές μπορεί να χρησιμοποιηθεί ως «καλή» ή «άριστη» πρακτική υπό τις δεδομένες συνθήκες.[41]  Εκθέσεις σχετικά με το δεύτερο γύρο αμοιβαίων αξιολογήσεων: «Το έργο των διωκτικών αρχών και ο ρόλος του στην καταπολέμηση της παράνομης διακίνησης ναρκωτικών». Έγγραφο 9615/3/03 REV 03 CRIMORG 43 της 2ας Σεπτεμβρίου 2003.Η Επιτροπή θεωρεί επίσης ότι θα ήταν σκόπιμο να μην περιορίζεται το έργο της αξιολόγησης στις τεχνικές έρευνας οι οποίες χρησιμοποιούνται για την εξακρίβωση των εγκλημάτων, αλλά να επεκτείνεται το έργο αυτό σε εκείνες τις τεχνικές που έχουν ιδιάζουσα βαρύτητα για τη διερεύνηση των σοβαρών μορφών εγκλήματος. Σχετικά παραδείγματα των τεχνικών αυτών αποτελούν οι τεχνικές που χρησιμοποιούνται για τη συλλογή και χειρισμό των πληροφοριών (π.χ. ο χειρισμός των πληροφοριοδοτών, η παρακολούθηση, οι ελεγχόμενες παραδόσεις, οι μυστικές επιχειρήσεις, η έρευνα και η κατάσχεση), όπως αναφέρονται στη Σύμβαση περί αμοιβαίας συνδρομής και συνεργασίας μεταξύ των τελωνειακών υπηρεσιών [42] και στη Σύμβαση για την αμοιβαία δικαστική συνδρομή επί ποινικών υποθέσεων [43]. Άλλα σχετικά παραδείγματα προέρχονται από το πεδίο της ιατροδικαστικής επιστήμης, όπως ο χειρισμός των στοιχείων στον τόπο του εγκλήματος.[42]  COUNCIL ACT της 18ης Δεκεμβρίου 1997, ΕΕ C 024 της 23ης Ιανουαρίου 1998.[43]  ΕΕ C 197 της 12ης Ιουλίου 2000.Στο σχέδιο Συνθήκης για τη θέσπιση Συντάγματος της Ευρώπης που προτάθηκε από τη Συνέλευση για το μέλλον της Ευρώπης τροποποιείται ανεπαίσθητα το κείμενο του άρθρου 30 παράγραφος 1 στοιχείο δ). Δεν γίνεται λόγος για την κοινή αξιολόγηση» των τεχνικών έρευνας, αλλά για τη δυνατότητα ύπαρξης ενός ευρωπαϊκού νόμου - πλαισίου ο οποίος μπορεί να θεσπίζει «μέτρα που αφορούν .... τις κοινές τεχνικές έρευνας όσον αφορά τη διαπίστωση σοβαρών μορφών οργανωμένου εγκλήματος».Η γνώμη της Επιτροπής είναι ότι ο στόχος που πρέπει να θέσει πλέον το Συμβούλιο είναι να συμφωνήσει σχετικά με τη χρήση, σε όλη την έκταση της Ένωσης, δοκιμασμένων τεχνικών έρευνας για την εξακρίβωση των σοβαρών μορφών εγκλήματος. Η Επιτροπή είναι της άποψης, ωστόσο, ότι τα μέτρα αυτά δεν επιτρέπεται να περιορίζονται στην εξακρίβωση των εγκληματικών πράξεων, αλλά θα πρέπει επίσης να καλύπτουν τόσο την πρόληψη, όσο και την έρευνά τους.Τέλος, η Επιτροπή κρίνει ότι είναι σκόπιμο να αναφερθεί σύντομα στη σημασία που έχει η χρήση των περιγραμμάτων χαρακτηριστικών στοιχείων του DNA για την εξιχνίαση των εγκληματικών πράξεων. Τα τελευταία χρόνια, ορισμένα κράτη μέλη σημείωσαν εντυπωσιακή επιτυχία στο έργο της ταχύτερης εξιχνίασης εγκληματικών πράξεων ή στην διαλεύκανσή τους καν, προσφεύγοντας στη βοήθεια των εθνικών βάσεων δεδομένων DNA που έχουν συγκροτήσει με την πάροδο του χρόνου. Η ικανότητα της Ένωσης να εξιχνιάζει με καλύτερο και αποτελεσματικότερο τρόπο τις εγκληματικές πράξεις θα ενισχυθεί σε σημαντικό βαθμό, εάν δημιουργηθούν ανάλογες βάσεις δεδομένων σε όλα τα κράτη μέλη. Ιδιαίτερη φροντίδα πρέπει να δοθεί στο θέμα της απόλυτης τήρησης των διατάξεων της εθνικής νομοθεσίας και της νομοθεσίας της ΕΕ για την προστασία των δεδομένων. Η ικανότητα της Ένωσης για την εξιχνίαση των εγκληματικών πράξεων θα διευρυνθεί ακόμη περισσότερο σε περίπτωση που οι αρμόδιες υπηρεσίες για την επιβολή του νόμου των κρατών μελών θα έχουν τη δυνατότητα να συγκρίνουν τα χαρακτηριστικά στοιχεία των περιγραμμάτων DNA.2.1.5.2. Η επιστήμη της εγκληματολογίαςΗ εγκληματολογική επιστήμη σχετίζεται με την εξέταση του τόπου του εγκλήματος, τη συγκέντρωση των υλικών αποδεικτικών στοιχείων, τις εργαστηριακές εξετάσεις, την ερμηνεία των πορισμάτων και την υποβολή των συμπερασμάτων για τους σκοπούς της συλλογής πληροφοριών και της διεξαγωγής ερευνών ή υπό τη μορφή των αποδεικτικών στοιχείων στο Δικαστήριο. Στα διάφορα επιμέρους πεδία των ειδικών εγκληματολογικών ερευνών εντάσσονται για παράδειγμα η τοξικολογία, οι ορρολογικές διαδικασίες και το ειδικό περίγραμμα DNA, η αναζήτηση των ιχνών (π.χ. τα αποκαΐδια της πυρκαγιάς, τα κατάλοιπα του γυαλιού, του χρώματος και τα ίχνη των πυροβολισμών), τα πυροβόλα όπλα και η βαλλιστική επιστήμη, η γραφολογική εξέταση και η εξέταση εγγράφων, τα δακτυλικά αποτυπώματα, τα σημάδια και αποτυπώματα (π.χ. τα σημάδια που άφησαν τα εργαλεία, τα ίχνη των υποδημάτων), η ανάλυση των ηχητικών, των μαγνητοσκοπημένων και των μηχανογραφημένων στοιχείων, οι έρευνες των ατυχημάτων, η έρευνα στον τόπο του εγκλήματος και οι διεξοδικές εγκληματολογικές έρευνες.Απώτερος σκοπός των δραστηριοτήτων αυτών είναι να συμβάλουν στη διαδικασία που οδηγεί στην εξιχνίαση της αλήθειας στις περιπτώσεις διάπραξης εγκληματικών πράξεων. Για το λόγο αυτό έχει ζωτική σημασία να είναι άριστο το επίπεδο της ποιότητας των εγκληματολογικών ερευνών και να διενεργούνται αυτές από ανεξάρτητα, αμερόληπτα και ακέραια πρόσωπα.Τα κυβερνητικά εργαστήρια εγκληματολογικών ερευνών της Ευρώπης διενεργούν σε τακτική βάση χιλιάδες έρευνες αναλύοντας συγκεκριμένα περιστατικά, δηλαδή διενεργούν με άλλα λόγια ανακρίσεις σε συνδυασμό με τη μεμονωμένη έρευνα εγκληματικών πράξεων στους ποικιλόμορφους τομείς της εγκληματολογικής επιστήμης κάθε χρόνο. Εκτός από την εξέταση των μεμονωμένων περιστατικών το έργο των εργαστηρίων καλύπτει και άλλες δραστηριότητες, όπως η έρευνα και η ανάπτυξη ή η εκπαίδευση και η κατάρτιση.Τα περισσότερα εργαστήρια εγκληματολογικών ερευνών υπάγονται στις αστυνομικές οργανώσεις ή αποτελούν εργαστήρια του κρατικού τομέα τα οποία συνεργάζονται στενά με τις αρμόδιες αρχές επιβολής του νόμου.Από τις αρχές της δεκαετίας του 1990 τα κυριότερα εργαστήρια εγκληματολογικών ερευνών της Ευρώπης ανταλλάσσουν τις γνώσεις τους στο πλαίσιο του Ευρωπαϊκού Δικτύου Ιδρυμάτων Εγκληματολογικής Επιστήμης (ENFSI) (ΕΔΙΕΕ). Τη στιγμή αυτή το ΕΔΙΕΕ αριθμεί ως μέλη του 49 εργαστήρια από 33 χώρες. Όπως αναφέρει το καταστατικό του ΕΔΙΕΕ, στόχος του είναι «να κατοχυρώσει ότι η ποιότητα του έργου ανάπτυξης και παραγωγής αποτελεσμάτων της εγκληματολογικής επιστήμης σε όλη την Ευρώπη θα διατηρήσει το προβάδισμα σε παγκόσμιο επίπεδο». Το ΕΔΙΕΕ επιτυγχάνει τους στόχους του με την πραγματοποίηση σχετικών συνεδριάσεων και με τις εργασίες των 15 ομάδων εργασίας εμπειρογνωμόνων, στις οποίες εξετάζονται όλες οι πτυχές των διαφόρων ειδικευμένων θεματικών πεδίων της εγκληματολογικής επιστήμης.Τα εργαστήρια εγκληματολογικών ερευνών των κρατών μελών της Ευρωπαϊκής Ένωσης ενίσχυσαν τα τελευταία χρόνια σε σημαντικό βαθμό - στο πλαίσιο των εργασιών του ΕΔΙΕΕ - τόσο τη συνεργασία μεταξύ τους, όσο και με τα εγκληματολογικά εργαστήρια των άλλων ευρωπαϊκών χωρών.Στις περισσότερες χώρες, συμπεριλαμβανομένων των κρατών μελών της ΕΕ, ισχύουν ελάχιστες τυπικές απαιτήσεις στα θέματα των ποιοτικών κανόνων που πρέπει να τηρούν τα εγκληματολογικά εργαστήρια. Πρόκειται για μία κατάσταση διαμετρικά αντίθετη από το καθεστώς που διέπει τον κλάδο των ειδών διατροφής και των ποτών, τον έλεγχο της ποιότητας των κρεάτων, την έγκριση των νέων φαρμακευτικών ιδιοσκευασμάτων, το πόσιμο νερό, κλπ. Σε όλους αυτούς τους τομείς, υπάρχουν επίσημοι φορείς οι οποίοι επιφορτίζονται με το έργο του ελέγχου της τήρησης των σχετικών προτύπων ποιότητας, πράγμα που έχει ως συνέπεια τα σχετικά αποτελέσματα των εργαστηριακών δοκιμών να είναι υπεράνω πάσης εύλογης αμφιβολίας και να μπορεί να γίνονται αποδεκτά αποτελώντας τη βάση για αποφάσεις που έχουν συνήθως έχουν πολύ σοβαρές επιπτώσεις.Ένα πρώτο σημαντικό βήμα για τη βελτίωση του ποιοτικού επιπέδου των εργαστηρίων εγκληματολογικών ερευνών στην ΕΕ είναι και το αίτημα της επιβολής συγκεκριμένων ποιοτικών απαιτήσεων. Από τη δεκαετία του 1980 και μετά ένας γενικά αποδεκτός τρόπος για τη βελτίωση της ποιότητας των συγκεκριμένων εργαστηρίων είναι να απαιτείται η τήρηση ενός γενικά αναγνωρισμένου προτύπου που αποτελεί τη βάση για το σύστημα εξασφάλισης της ποιότητάς του. Τα σχετικά πρότυπα υπάρχουν ήδη εδώ και πολλά χρόνια και συμπεριλαμβάνουν τόσο τις τεχνικές, όσο και τις οργανωτικές πτυχές οι οποίες είναι αναγκαίες για την κατοχύρωση ενός ορισμένου ελάχιστου ποιοτικού επιπέδου. Τα πρότυπα η τήρηση των οποίων συνιστάται για τα επιστημονικά εργαστήρια εγκληματολογικών ερευνών είναι NEN-EN-ISO/IEC 17025. Πρόκειται για ένα πρότυπο που δεν έχει ειδική εφαρμογή μόνο για τα εργαστήρια των εγκληματολογικών ερευνών. Πρόκειται επίσης για το πρότυπο ILAC-G19:2002, το οποίο διευκρινίζει το πρότυπο 17025 σε συνάρτηση με τα εργαστήρια των εγκληματολογικών ερευνών. Η εφαρμογή μίας τέτοιας προσέγγισης είναι πολύ αποδοτικότερη και αποτελεσματικότερη από την άκαμπτη εναρμόνιση των αντίστοιχων μεθόδων.Η θέσπιση του συστήματος διασφάλισης του ποιοτικού επιπέδου είναι δαπανηρή και χρονοβόρα. Για το λόγο αυτό, εμφανίζεται λογικό να παραχωρηθεί στα εργαστήρια ένα αποδεκτό χρονικό διάστημα, για να συμμορφωθούν με τα εν λόγω πρότυπα. Παράλληλα με αυτή τη διαδικασία υλοποίησης ενός (εγκεκριμένου) συστήματος διασφάλισης της ποιότητας από τα εργαστήρια των εγκληματολογικών ερευνών, θα μπορούσαν να ενθαρρυνθούν οι αστυνομικές και δικαστικές αρχές να συνεργάζονται μόνο με «εγκεκριμένα» εργαστήρια.Μέχρι τη στιγμή αυτή, υπάρχουν μόλις 6 εργαστήρια μέλη του ΕΔΙΕΕ (όλα τους από τα κράτη μέλη της ΕΕ) που διαθέτουν ένα επίσημο αναγνωρισμένο σύστημα διασφάλισης της ποιότητας με βάση τα δύο προαναφερθέντα πρότυπα ποιότητας. Ένα πρώτο σημαντικό βήμα για βελτίωση της ποιότητας των εργαστηρίων εγκληματολογικών ερευνών όλης της Ένωσης είναι κατά συνέπεια η αποδοχή από όλα τα εγκληματολογικά εργαστήρια της ΕΕ ενός συστήματος διασφάλισης της ποιότητας που θα βασίζεται σε αυτά τα δύο πρότυπα και η αναγνώρισή τους από τους εθνικούς οργανισμούς τους έγκρισης (με βάση την παραδοχή ότι ο προαναφερόμενος εθνικός οργανισμός αποτελεί τμήμα του διεθνούς κυκλώματος έγκρισης και πιστοποίησης).Το ΕΔΙΕΕ έχει μετατραπεί σε χρήσιμο όργανο συνεργασίας για την εγκληματολογική επιστήμη στην Ένωση. Καθώς στους κόλπους του συμπεριλαμβάνει και μέλη που δεν ανήκουν στην Ευρωπαϊκή Ένωση, δεν είναι δυνατόν για την ΕΕ να χρησιμοποιεί το ΕΔΙΕΕ ως το επίσημο όργανο που εκπροσωπεί τα συμφέροντά της στο χώρο της εγκληματολογικής επιστήμης. Συνεπώς, θα πρέπει να δοθεί η συμβουλή στα μέλη από την Ευρωπαϊκή Ένωση του ΕΔΙΕΕ να συγκροτήσουν μία επίσημη επιμέρους ομάδα στο πλαίσιο του ΕΔΙΕΕ, με την οποία η Ευρωπαϊκή Ένωση θα είναι σε θέση να επικοινωνεί επισήμως.Στο επίπεδο της Ευρωπαϊκής Ένωσης υπάρχουν μόνο δύο νομικές πράξεις που σχετίζονται με την εγκληματολογική επιστήμη: πρόκειται για το ψήφισμα του Συμβουλίου της 9ης Ιουνίου 1997 σχετικά με την ανταλλαγή αποτελεσμάτων ανάλυσης του DNA [44] και το ψήφισμα του Συμβουλίου της 25ης Ιουνίου 2001 για το ίδιο θέμα [45]. Αυτές οι δύο πράξεις δεν είναι νομικά δεσμευτικές. Στόχος πολλών σχεδίων τα οποία συγχρηματοδοτούνται στο πλαίσιο του προγράμματος OISIN είναι ο καθορισμός κοινών ποιοτικών προτύπων για τα εγκληματολογικά εργαστήρια. Τα πορίσματα των μελετών αυτών θα μπορούσαν να αποδειχθούν χρήσιμα στο επίπεδο της ΕΕ. Πρόθεση της Επιτροπής είναι να προχωρήσει σε σύνοψη των αποτελεσμάτων αυτών και να τα διαβιβάσει στην ομάδα αστυνομικής συνεργασίας του Συμβουλίου προς συζήτηση και περαιτέρω διερεύνηση.[44]  ΕΕ C 193 της 24ης Ιουνίου 1997.[45]  ΕΕ C 187 της 3ης Ιουλίου 2001.2.1.6. Άλλα θεματικά αντικείμενα της αστυνομικής συνεργασίας2.1.6.1. ΤρομοκρατίαΗ ανάγκη καταπολέμησης της τρομοκρατίας μνημονεύεται, με γενικούς όρους στο άρθρο 29 της ΣΕΕ. Η τρομοκρατία αποτελεί ειδικότερη μορφή των σοβαρών εγκληματικών πράξεων. Προορισμός της παρούσας ανακοίνωσης δεν είναι να εξετάσει τα μεμονωμένα φαινόμενα των εγκληματικών πράξεων. Ωστόσο, μετά από τα γεγονότα της 11ης Σεπτεμβρίου 2001 και της 11ης Μαρτίου 2004, δόθηκε απόλυτη πολιτική προτεραιότητα στον αγώνα για την πάταξη της διεθνούς τρομοκρατίας και η Ένωση ενέκρινε πολλές πρωτοβουλίες, στις οποίες συμπεριλαμβάνονται και ορισμένες στον τομέα της αστυνομικής συνεργασίας, με στόχο την ενίσχυση της αποτελεσματικότητας των υπηρεσιών επιβολής του νόμου των κρατών μελών στον αγώνα κατά της τρομοκρατίας. Μία ανακοίνωση που είναι αφιερωμένη στα θέματα της αστυνομικής συνεργασίας δεν θα μπορούσε ως εκ τούτου να είναι πλήρης χωρίς να προβαίνει σε σύντομη ανάλυση των μορφών συνεργασίας σε αυτόν τον ιδιαίτερο τομέα.Οι αντιτρομοκρατικές δραστηριότητες των χωρών βασίζονται κυρίως στη συνεργασία μεταξύ των υπηρεσιών πληροφοριών, των αστυνομικών υπηρεσιών και των δικαστικών αρχών. Τα κράτη μέλη που έχουν παραδοσιακά τεθεί αντιμέτωπα με τρομοκρατικές απειλές στο εσωτερικό της χώρας τους δημιούργησαν υπηρεσίες πληροφοριών εντός του πλαισίου των αστυνομικών τους υπηρεσιών οι οποίες αποτελούν την προφυλακή στον αγώνα για την πάταξη της τρομοκρατίας. Στις χώρες αυτές, οι υπηρεσίες πληροφοριών οι οποίες είναι ενταγμένες στην αστυνομία χειρίζονται συνήθως τα θέματα των τρομοκρατικών απειλών, ενώ οι παραδοσιακές υπηρεσίες πληροφοριών εστιάζουν την προσοχή τους περισσότερο στις απειλές κατά της εθνικής ασφαλείας που προέρχονται από το εξωτερικό. Στα κράτη μέλη χωρίς ιστορικά προηγούμενα εσωτερικής τρομοκρατίας, την ευθύνη για τη συλλογή, την ανάλυση και την κοινοποίησή των στοιχείων που περισυλλέγονται στην πάλη κατά της τρομοκρατίας την αναλαμβάνουν οι υπηρεσίες ασφαλείας και πληροφοριών.Συνεπώς, μπορεί να διακριθούν δύο διαφορετικές βασικές αντιλήψεις συνεργασίας στο πλαίσιο της Ένωσης, οι οποίες προσδιορίζουν σε σημαντικό βαθμό την ικανότητα των θεσμικών οργανωτικών υποδομών να διαχειριστούν αποτελεσματικά τα θέματα συνεργασίας στον αγώνα κατά της τρομοκρατίας: η μία βασίζεται στη συνεργασία ανάμεσα στις αστυνομικές υπηρεσίες και η άλλη ανάμεσα στις υπηρεσίες ασφαλείας/πληροφοριών. Οι υπηρεσίες πληροφοριών των κρατών μελών συνεργάστηκαν στον αγώνα για την πάταξη της τρομοκρατίας για μεγάλο χρονικό διάστημα στο ανεπίσημο πλαίσιο της αποκαλούμενης «λέσχης της Βέρνης», στο οποίο συμμετέχουν επίσης ορισμένες άλλες ευρωπαϊκές χώρες. Αυτή η μορφή συνεργασίας βασίζεται στην αμοιβαία εμπιστοσύνη και ελαστικότητα. Έπειτα από τις 11 Σεπτεμβρίου του 2001, οι υπηρεσίες πληροφοριών των κρατών μελών, εναρμονιζόμενες με τα συμπεράσματα του Ευρωπαϊκού Συμβουλίου κορυφής της 21ης Σεπτεμβρίου 2001, ενδυνάμωσαν τον συντονισμό των αντιτρομοκρατικών τους ενεργειών στο πλαίσιο της «ομάδας καταπολέμησης της τρομοκρατίας» (ΟΚΤ) της Λέσχης της Βέρνης, στο πλαίσιο της οποίας συνεργάζονται οι εμπειρογνώμονες στα θέματα της αντιτρομοκρατικής δράσης των υπηρεσιών πληροφοριών. Οι αστυνομικές υπηρεσίες δεν συμμετέχουν στην ομάδα αυτή.Οι θεσμικές μορφές αντιτρομοκρατικής συνεργασίας στην Ένωση στο πλαίσιο του τρίτου πυλώνα συντονίζονται στην ομάδα εργασίας για την τρομοκρατία του Συμβουλίου (TWG). Ορισμένες αντιπροσωπείες οι οποίες συμμετέχουν στις εργασίες ης TWG αντιπροσωπεύουν τις «αστυνομικές υπηρεσίες πληροφοριών», άλλες εκπροσωπούν τις υπηρεσίες ασφαλείας/πληροφοριών και άλλες πάλι αμφότερες. Αυτή η ετερόκλιτη σύνθεση των αντιπροσωπειών αποτελεί έναν από τους παράγοντες που παρεμποδίζουν τη συνεργασία, λόγω ακριβώς της έλλειψης εμπιστοσύνης μεταξύ των διαφόρων υπηρεσιών. Στην ομάδα συμμετέχει επίσης η Ευρωπόλ.Όσον αφορά το ρόλο που ασκεί η Ευρωπόλ στο πλαίσιο της αντιτρομοκρατικής πολιτικής της ΕΕ, οι αστυνομικές υπηρεσίες των κρατών μελών και οι υπηρεσίες πληροφοριών τους θεωρούν συχνά ότι από την Ευρωπόλ λείπει η ικανότητα άσκησης ηγετικού ρόλου στον τομέα αυτό και ότι το σύστημα ανταλλαγής πληροφοριών της είναι εξαιρετικά ανελαστικό. Οι υπηρεσίες πληροφοριών επιδεικνύουν ιδίως μεγάλη απροθυμία να αποδεχθούν την Ευρωπόλ ως εταίρο. Η χορήγηση από τα κράτη μέλη όλων των επιχειρησιακών στοιχείων και πληροφοριών στην Ευρωπόλ αποτελεί ένα από τα μέτρα που κατονόμασε η Επιτροπή στο έγγραφό της που κατέθεσε στη συνεδρίαση του Ευρωπαϊκού Συμβουλίου που ήταν αφιερωμένη στη βελτίωση των μέτρων συνεργασίας στο πλαίσιο της ΕΕ [46], η οποία πραγματοποιήθηκε στις Βρυξέλλες στις 19 Μαρτίου 2004, αποτελώντας την απάντηση στις τρομοκρατικές επιθέσεις που είχαν σημειωθεί στη Μαδρίτη μια εβδομάδα νωρίτερα.[46]  SEC (2004) 348 «Έγγραφο της Επιτροπής στο Συμβούλιο για την τρομοκρατία, για να αποτελέσει αφετηρία των συζητήσεων για το Ευρωπαϊκό Συμβούλιο Κορυφής », 18 Μαρτίου 2004.Έχοντας επισημάνει εντούτοις όλα αυτά τα σημεία, οφείλει να αναγνωριστεί ότι η συνεργασία στην Ένωση στα θέματα της καταπολέμησης της αντιτρομοκρατίας βελτιώθηκε μετά τις 11 Σεπτεμβρίου. Στις 20 Σεπτεμβρίου του 2001 πραγματοποιήθηκε έκτακτη σύνοδος του Συμβουλίου ΔΕΥ. Η σύνοδος υιοθέτησε μακροσκελή κατάλογο σημαντικών μέτρων σκοπός των οποίων ήταν να ενισχυθεί η αποτελεσματική αντιμετώπιση του προβλήματος από την πλευρά της Ένωσης, με απώτερο στόχο να βελτιωθούν η δικαστική συνεργασία, η αστυνομική συνεργασία, η καταπολέμηση των μορφών χρηματοδότησης της τρομοκρατίας, οι συνοριακοί έλεγχοι, η αεροπορική και θαλάσσια ασφάλεια και η συνεργασία με τις ΗΠΑ (που οδήγησε στη σύναψη συμφωνιών μεταξύ της Ευρωπόλ και των υπηρεσιών της αμερικανικής αστυνομίας για την ανταλλαγή προσωπικών δεδομένων ή υπαλλήλων-συνδέσμων).Στα θέματα της αστυνομικής συνεργασίας, η πρόοδος που σημειώθηκε στο πλαίσιο της κοινής αποδοχής συγκεκριμένων μέτρων για τη βελτίωση των σχέσεων μεταξύ των αστυνομικών δυνάμεων, της Ευρωπόλ και των υπηρεσιών πληροφοριών των κρατών μελών ήταν μεγάλη. Εκείνο που έχει μεγάλη σημασία σε συνάρτηση με το σημείο αυτό είναι να εξαρθεί η σπουδαιότητα της συγκρότησης της ομάδας εμπειρογνωμόνων για τα θέματα της αντιτρομοκρατίας («Αντιτρομοκρατική Επιτελική Ομάδα») («Counter Terrorism Task Force») στο πλαίσιο της Ευρωπόλ. η δημιουργία πολυεθνικών ομάδων για τη συλλογή και ανταλλαγή πληροφοριών για τους τρομοκράτες. οι συναντήσεις των επικεφαλής των αντιτρομοκρατικών μονάδων και των υπηρεσιών πληροφοριών της Αστυνομίας, η ενίσχυση των ελέγχων στα εξωτερικά σύνορα και των ρυθμίσεων για την ασφάλεια στους αερολιμένες και τα αεροσκάφη και η ανάπτυξη του περιγράμματος χαρακτηριστικών στοιχείων (προφίλ) των τρομοκρατών. Εξάλλου, η Επιτελική Ομάδα των Αρχηγών Αστυνομίας της ΕΕ συμφώνησε να βελτιωθεί η διαδικασία επεξεργασίας των πληροφοριών και η συνεργασία μεταξύ των μονάδων επέμβασης.Στο χώρο της δικαστικής και αστυνομικής συνεργασίας, το Συμβούλιο ενέκρινε στις 13 Ιουνίου του 2002 την απόφαση - πλαίσιό του για την καταπολέμηση της τρομοκρατίας [47], στόχος της οποίας είναι η προσέγγιση του ορισμού των τρομοκρατικών αξιόποινων πράξεων σε όλα τα κράτη μέλη και ο καθορισμός ενός κοινού ορίου για τις ποινές και τις κυρώσεις. Ένα άλλο μέσο είναι το ευρωπαϊκό ένταλμα σύλληψης [48], στόχος του οποίου είναι η διευκόλυνση της έκδοσης μεταξύ των κρατών μελών με την αντικατάσταση των υφιστάμενων μηχανισμών. Η απόφαση καλύπτει, μεταξύ άλλων, τις παραβάσεις και τις εγκληματικές πράξεις που έχουν διαπράξει οι τρομοκράτες. Το Φεβρουάριο του 2002 συστάθηκε εξάλλου η Eurojust [49], στους κόλπους της οποίας συνέρχονται οι εισαγγελείς και οι δικαστές ή οι αξιωματούχοι των υπηρεσιών επιβολής του νόμου στους οποίους έχουν παραχωρηθεί ανάλογες εξουσίες. Το Συμβούλιο ενέκρινε στις 28 Νοεμβρίου του 2002 σχετική απόφαση [50] περί μηχανισμών αξιολόγησης των νομικών συστημάτων των κρατών μελών και της εφαρμογής τους σε εθνικό επίπεδο στην καταπολέμηση της τρομοκρατίας. Στις 19 Δεκεμβρίου 2002 υιοθετήθηκε η απόφαση του Συμβουλίου σχετικά με την εφαρμογή ειδικών μέτρων αστυνομικής και δικαστικής συνεργασίας για την καταπολέμηση της τρομοκρατίας [51].[47]  Απόφαση-πλαίσιο του Συμβουλίου 2002/475/ΔΕΥ της 13ης Ιουνίου 2002. ΕΕ L 164 της 22ας Ιουνίου 2002.[48]  Απόφαση-πλαίσιο του Συμβουλίου 2002/584/ΔΕΥ της 13ης Ιουνίου 2002. ΕΕ L 190, της 18ης Ιουλίου 2002.[49]  Απόφαση του Συμβουλίου 2002/187/ΔΕΥ της 28ης Φεβρουαρίου 2002. ΕΕ L 063 της 6ης Μαρτίου 2002.[50]  Απόφαση του Συμβουλίου 2002/996/ΔΕΥ της 28ης Νοεμβρίου 2002 ΕΕ L 349 της 24ης Δεκεμβρίου 2002.[51]  Απόφαση του Συμβουλίου 2003/48/ΔΕΥ της 19ης Δεκεμβρίου 2003. ΕΕ L 16 της 22ας Ιανουαρίου 2003.Όπως ωστόσο, έγινε σαφές από τις επιθέσεις της Μαδρίτης, η τρομοκρατία εξακολουθεί να αποτελεί απειλή για την ασφάλεια της ΕΕ. Όπως επισημάνθηκε στην απάντηση της Επιτροπής στην Ευρωπαϊκή Στρατηγική στα θέματα Ασφαλείας σε ό,τι αφορά τον τομέα της καταπολέμησης της τομοκρατίας [52], "η τρομοκρατία εγείρει το ζέον πρόβλημα του βασικού πυρήνα των στόχων της ΕΕ της προώθησης της ελεύθερης κυκλοφορίας των προσώπων, των αγαθών, των υπηρεσιών και των κεφαλαίων και καθιστά πασιφανή τον αναπόσπαστο σύνδεσμο μεταξύ εσωτερικής και εξωτερικής ασφαλείας". Συνεπώς, ο αποτελεσματικός συντονισμός των ενεργειών έχει καίρια σημασία για την αποτελεσματικότερη καταπολέμηση της τρομοκρατίας στο πλαίσιο της ΕΕ.[52]  SEC (2004) 332 της 19ης Μαρτίου 2004.Εκείνο που προέχει, λαμβάνοντας υπόψη τα στοιχεία που αναπτύχθηκαν προηγουμένως, είναι η βελτίωση του συντονισμού ανάμεσα σε όλες τις υπηρεσίες που συμμετέχουν στην πάλη κατά της τρομοκρατίας στο πλαίσιο των υποδομών του Συμβουλίου. Ένα πρώτο βήμα θα μπορούσε να αποτελέσει η ένταξη σε όλες τις αντιπροσωπείες που συμμετέχουν στις εργασίες της ΑΟΕ (Αντιτρομοκρατικής Ομάδας Εργασιών) των υπηρεσιών πληροφοριών (αστυνομικών και εξωαστυνομικών) αλλά και η ενίσχυση του ρόλου που ασκεί η Ευρωπόλ στο πλαίσιο της αντιτρομοκρατικής πολιτικής της ΕΕ. Σε κάποια μεταγενέστερη φάση θα χρειαστεί να υπάρξει σύσφιγξη των δεσμών συνεργασίας της Αντιτρομοκρατικής Ομάδας (ΑΟ) (CTG) της Λέσχης της Βέρνης με τις ομάδες TWG και COTER. Η Ευρωπόλ θα πρέπει να μετατραπεί σε αυθεντικό κέντρο πληροφοριών στο οποίο θα ενταχθεί η δημιουργία μίας κοινής βάσης δεδομένων για την τρομοκρατία, στην οποία θα καταγράφονται τα πρόσωπα, τα περιστατικά, τα τεκμήρια και οι επιχειρήσεις, σε απόλυτη ευθυγράμμιση με τις ρυθμίσεις για την προστασία των δεδομένων στη Σύμβαση της Ευρωπόλ. Πρόσφατα σημειώθηκε μεγάλη πρόοδος, εφόσον στην Ευρωπόλ επιτρέπεται να συνεπικουρεί τις πολυεθνικές ειδικές (ad hoc) ομάδες κατά τη συλλογή και ανταλλαγή πληροφοριών για την τρομοκρατία με αποτέλεσμα να της παρασχεθεί ως εκ τούτου διασύνδεση με το Δίκτυο BDL, ευθύς μόλις έχει συμμορφωθεί με τους προστατευτικούς μηχανισμούς ασφαλείας και τους όρους της Σύμβασης της Ευρωπόλ. Η σύσταση του Συμβουλίου αναφορικά με τη συγκρότηση πολυεθνικών ομάδων για τη συγκέντρωση πληροφοριών σχετικά με τους τρομοκράτες [53] πρέπει να μετατραπεί σε νομικά δεσμευτική πράξη.[53]  Σύσταση του Συμβουλίου ΔΕΥ της 13ης Ιουνίου 2002.Όπως τονίζεται στο προαναφερόμενο έγγραφο της Επιτροπής για την καταπολέμηση της τρομοκρατίας, βάσιμα είναι τα επιχειρήματα που συνηγορούν υπέρ της βελτίωσης του συντονισμού των αντιτρομοκρατικών δραστηριοτήτων στο πλαίσιο των οργάνων της ΕΕ (ακολουθώντας τα βήματα του άριστου παραδείγματος του ανακεφαλαιωτικού οδηγού στον οποίο αξιολογούνται οι απειλές, συγγράμματος που καταρτίστηκε από τους TWG και COTER ή μέσα από κοινές συνεδριάσεις αυτών των δύο ομάδων εργασίας) και της ενίσχυσης του ρόλου της ομάδας εργασίας για τα θέματα της τρομοκρατίας κατά τη χάραξη της πολιτικής που ασκεί η ΕΕ. Δεν χρειάζεται καν να λεχθεί βέβαια ότι όλα τα μέτρα η λήψη των οποίων προβλέπεται στο παρόν κεφάλαιο οφείλουν να σέβονται απολύτως τις υφιστάμενες διατάξεις της νομοθεσίας για την προστασία των προσωπικών δεδομένων.2.1.6.2. Τα υπόλοιπα θεματικά αντικείμενα της αστυνομικής συνεργασίαςΗ δημόσια τάξη και η ασφάλεια των συναντήσεων υψηλού επιπέδουΜετά τις βίαιες διαδηλώσεις που έγιναν στα Ευρωπαϊκά Συμβούλιο Κορυφής στη Νίκαια και στο Γκέτεμποργκ και ιδίως μετά από τη συνάντηση της ομάδας των G-8 τον Ιούλιο του 2001, επικράτησε ένα κύμα ολοένα και διογκούμενης ανησυχίας σχετικά με την ικανότητα των αστυνομικών δυνάμεων να εγγυηθούν την τήρηση της δημόσιας τάξης και ασφάλειας σεβόμενες ταυτόχρονα τα θεμελιώδη δικαιώματα. Στις 13 Ιουλίου του 2001 πραγματοποιήθηκε μια έκτακτη σύνοδος του Συμβουλίου Δικαιοσύνης και Εσωτερικών Υποθέσεων για την αντιμετώπιση του προβλήματος αυτού. Συμφωνήθηκε η λήψη σειράς μέτρων για την προληπτική αντιμετώπιση των βίαιων ταραχών στις συναντήσεις υψηλού επιπέδου. Στα μέτρα αυτά συγκαταλέγονται η εντατικοποίηση της συνεργασίας στους τομείς της αστυνόμευσης, η ανταλλαγή πληροφοριών με ταυτόχρονο σεβασμό του δικαιώματος προστασίας των προσωπικών δεδομένων, η διέλευση των συνόρων, η δικαστική συνεργασία και τα μέτρα οργάνωσης.Το Συμβούλιο τόνισε ταυτόχρονα την αναγκαιότητα να κατοχυρωθεί για τους πολίτες η απόλαυση του δικαιώματός τους να εκφράζουν ελεύθερα τις απόψεις τους και να συνέρχονται ειρηνικά, υπό συνθήκες που δεν συνιστούν κίνδυνο για τη δική τους ασφάλεια, την ασφάλεια άλλων ή των περιουσιακών στοιχείων τους. Διατύπωσε τη σύσταση να διεξαχθεί ένας εποικοδομητικός διάλογος ανάμεσα στους οργανωτές των δημόσιων διαδηλώσεων και τις αρχές της χώρας υποδοχής και να υπάρξουν στενές επαφές σε διεθνές επίπεδο, για να εξασφαλίζεται ότι δεν θα γίνεται εκμετάλλευση ή κατάχρηση των νόμιμων διαδηλώσεων από βίαιες ομάδες.Η Επιτελική Ομάδα των Αρχηγών Αστυνομίας της ΕΕ υπέδειξε να συγκροτηθεί από το Συμβούλιο ομάδα εμπειρογνωμόνων, στην οποία θα ανατεθεί στο καθήκον σύνταξης ενός κοινού εγχειριδίου που θα χρησιμοποιούν οι αστυνομικές υπηρεσίες και οι αρχές, κατά την προετοιμασία των συναντήσεων υψηλού επιπέδου. Κατάληξη των εργασιών της ομάδας ήταν η σύνταξη του σχετικού εγχειριδίου.Το Συμβούλιο ενέκρινε επίσης σειρά πράξεων για την ενίσχυση της αστυνομικής συνεργασίας σε άλλους θεματικούς τομείς. Ορισμένες από τις πράξεις αυτές είναι νομικά δεσμευτικές, όπως για παράδειγμα η απόφαση του Συμβουλίου της 25ης Απριλίου 2002 σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση [54], η απόφαση του Συμβουλίου της 13ης Ιουνίου 2002 για την ίδρυση ευρωπαϊκού δικτύου σημείων επαφής σχετικά με πρόσωπα που ευθύνονται για γενοκτονία, εγκλήματα κατά της ανθρωπότητας και εγκλήματα πολέμου [55] και η απόφαση του Συμβουλίου της 28ης Ιουνίου 2002 σχετικά με τη δημιουργία ευρωπαϊκού δικτύου προστασίας υψηλών προσώπων [56].[54]  ΔΕΥ/348/2002 της 25ης Απριλίου 2002, ΕΕ L 121 της 8ης Μαΐου 2002.[55]  2002/494/ΔΕΥ της 13ης Ιουνίου 2002, ΕΕ L167 της 26ης Ιουνίου 2002.[56]  2002/956/ΔΕΥ της 28ης Νοεμβρίου 2002, ΕΕ L333 της 10ης Δεκεμβρίου 2002.Ωστόσο, πολλά από τα έγγραφα που εγκρίθηκαν δεν έχουν δεσμευτικό χαρακτήρα. Η ραγδαία αύξηση των μη δεσμευτικών πράξεων αποτελεί έναν από τους παράγοντες που επηρεάζουν την αστυνομική συνεργασία στο πλαίσιο της ΕΕ. Πρόκειται για θέμα που θα διερευνηθεί διεξοδικότερα στο επόμενο κεφάλαιο.2.1.6.3. Το άρθρο 32 ΣΕΕΌπως ορίζεται στο εν λόγω άρθρο «Το Συμβούλιο καθορίζει τις προϋποθέσεις και τους περιορισμούς υπό τους οποίους οι αρμόδιες αρχές που αναφέρονται στα άρθρα 30 και 31 μπορούν να αναλάβουν δράση στο έδαφος άλλου κράτους μέλους σε σύνδεση και σε συμφωνία με τις αρχές του τελευταίου». Στο πρόγραμμα δράσης της Βιέννης μνημονεύεται το άρθρο ως ένας χώρος στον οποίο θα πρέπει να σημειωθεί πρόοδος μέσα σε μία διετία από την έναρξη ισχύος της ΣΕΕ, «λαμβάνοντας υπόψη το κεκτημένο του Σένγκεν». Το πρόγραμμα τονίζει ότι η δημιουργία ενός συλλογικού πλαισίου γι' αυτόν τον τύπο δράσεων αποτελεί μία από τις προτεραιότητες της αστυνομικής συνεργασίας, προσθέτοντας ότι το πλαίσιο μπορεί να είναι ελαστικό.Το άρθρο 32 δεν έχει μέχρι σήμερα χρησιμοποιηθεί ως νομική βάση για νομοθετικές προτάσεις ή πρωτοβουλίες. Με το πνεύμα του άρθρου αυτού έχουν ωστόσο εγκριθεί διάφορες αποφάσεις, όπως για παράδειγμα η σύμβαση για την αμοιβαία δικαστική συνδρομή επί ποινικών υποθέσεων του 2000 και η απόφαση - πλαίσιο σχετικά με τις κοινές ομάδες έρευνας του 2002 [57]. Σε αμφότερες καθορίζονται νέοι όροι και περιορισμοί υπό τους οποίους μπορεί να δρα η αστυνομία στο έδαφος ενός άλλου κράτους μέλους. Πρόσθετα παραδείγματα αποτελούν οι πρωτοβουλίες για την επέκταση του πεδίου εφαρμογής και της χρήσης των άρθρων 40 έως 43 της Σύμβασης του Σένγκεν (διασυνοριακή παρακολούθηση και επ' αυτοφώρω καταδίωξη). Σε, ορισμένες διμερείς συμφωνίες οι οποίες έχουν συναφθεί στο πλαίσιο του Σένγκεν επεκτείνονται επίσης οι αρμοδιότητες των υπαλλήλων να δρουν στο έδαφος ενός άλλου κράτους μέλους.[57]  Απόφαση - πλαίσιο 2002/465/ΔΕΥ της 13ης Ιουνίου 2002. ΕΕ L 162 της 20ής Ιουνίου 2002.Λόγω του πιθανού αντίκτυπού τους για την επιχειρησιακή αστυνομική συνεργασία και εφόσον στο πρόγραμμα δράσης της Βιέννης αναφέρεται ότι αποτελεί απόλυτη προτεραιότητα, η Επιτροπή κρίνει ότι έχει ζωτική σημασία να αποτελέσουν οι πιθανοί τρόποι υλοποίησης του εν λόγω άρθρου αντικείμενο συζητήσεων στο Συμβούλιο.Χειροπιαστά παραδείγματα της αναγκαιότητας καθορισμού σαφών προϋποθέσεων για τη λειτουργία των υπηρεσιών των κρατών μελών στο έδαφος ενός άλλου κράτους μέλους αποτελούν και οι συζητήσεις για τη βελτίωση της συνεργασίας μεταξύ των μονάδων επέμβασης της αστυνομίας αλλά και μεταξύ των μονάδων επέμβασης για την αντιμετώπιση περιστατικών στους τομείς της προστασίας από πυρηνικούς και βιολογικούς κινδύνους και της πυρηνικής, χημικής και ραδιολογικής προστασίας. Στο μέλλον ενδέχεται σε περιπτώσεις κρίσεως οι υπηρεσίες αυτές ενός κράτους μέλους να χρειαστεί να επέμβουν και ενδεχομένως να χρησιμοποιήσουν βία στο έδαφος ενός άλλου κράτους μέλους.Η ανάγκη αυτή υφίσταται επίσης υπό το πρίσμα της βελτίωσης της διασυνοριακής συνεργασίας στις παραμεθόριες περιοχές κρατών μελών που έχουν κοινά σύνορα (βλέπε επίσης για τη συνεργασία του Σένγκεν). Θα ήταν σκόπιμο στις συζητήσεις αυτές να συμπεριληφθεί και η δυνατότητα χάραξης ενός κοινού προτύπου διασυνοριακής συνεργασίας, με βάση τις θετικές εμπειρίες που έχουν αποκομίσει ορισμένα κράτη μέλη, αλλά και με βάση τις υφιστάμενες διμερείς συμφωνίες αστυνομικής συνεργασίας.Σε συνάρτηση με το σημείο αυτό πρέπει να μνημονεύσουμε μια συμφωνία αστυνομικής συνεργασίας μεταξύ της Αυστρίας και της Γερμανίας οι διαπραγματεύσεις για την οποία έγιναν πρόσφατα, μιας και αντιπροσωπεύει ένα σημαντικό βήμα προς τα εμπρός, σε σύγκριση με το υφιστάμενο καθεστώς. Στις ρυθμίσεις της συμφωνίας περιλαμβάνεται και η δυνατότητα για τους εθνικούς υπαλλήλους να υπάγονται υπό την εξουσία των αρχών ενός άλλου κράτους μέλους, στις περιπτώσεις άσκησης των εξουσιών καταναγκασμού στο έδαφος ενός άλλου κράτους μέλους, για τους σκοπούς της συμμετοχής σε δραστηριότητες προστασίας προσώπων και περιουσιακών στοιχείων στο έδαφος του άλλου κράτους μέλους, για τη μεταβίβαση και ταύτιση των χαρακτηριστικών περιγραμμάτων του DNA, για τους σκοπούς της απλούστευσης και της επέκτασης της διασυνοριακής επιτήρησης και της επ' αυτοφώρω καταδίωξης, αλλά και για το σκοπό της παραχώρησης της άδειας παρακολούθησης για λόγους προστασίας των προσώπων και των περιουσιακών στοιχείων. Κατά τη γνώμη της Επιτροπής, η πρακτική αυτή συνιστά ένα πολλά υποσχόμενο παράδειγμα του τρόπου με τον οποίο θα πρέπει να εξελιχθεί η αστυνομική συνεργασία στο χώρο της ΕΕ-2.2. Τελωνειακή συνεργασίαΗ τελωνειακή συνεργασία ενσωματώθηκε από κοινού με την αστυνομική συνεργασία στο διακυβερνητικό σκέλος της Συνθήκης του Μάαστριχτ για την Ευρωπαϊκή Ένωση του 1992. Στο άρθρο 29 της ΣΕΕ καθιερώνεται η στενότερη συνεργασία μεταξύ αστυνομικών δυνάμεων, τελωνειακών και άλλων αρμοδίων αρχών στα κράτη μέλη. Μολονότι στα συμπεράσματα του Συμβουλίου του Τάμπερε δεν γίνεται ρητή παραπομπή στην τελωνειακή συνεργασία, πολλά από τα θέματα σχετίζονται ειδικότερα με ζητήματα τελωνειακής αρμοδιότητας. Οι τελωνειακές αρχές των κρατών μελών διαδραματίζουν ζωτικό ρόλο στην πάλη κατά των σοβαρών μορφών της διεθνούς εγκληματικότητας. Χαρακτηριστικά παραδείγματα αποτελούν ο αγώνας κατά της παράνομης διακίνησης ναρκωτικών ουσιών, όπλων, πυρομαχικών και εκρηκτικών ουσιών, κατά της κλοπής πολιτιστικών αγαθών και για την προστασία εθνικών θησαυρών που έχουν καλλιτεχνική, ιστορική ή αρχαιολογική αξία (άρθρο 30 της ΣΕΕ), τα επικίνδυνα και τοξικά απορρίμματα, τα πυρηνικά υλικά ή υλικά ή εξοπλισμοί που προορίζονται για την κατασκευή ατομικών, βιολογικών και/ή χημικών όπλων.Σε αντίθεση με τις περιπτώσεις της αστυνομικής συνεργασίας, στην τελωνειακή συνεργασία απαντώνται σημαντικά στοιχεία του πρώτου πυλώνα. Αυτό αντικατοπτρίζεται στην ένταξη του άρθρου 135 στη Συνθήκη για την ίδρυση της Ευρωπαϊκής Κοινότητας. Συνεπώς, όταν εξετάζει κανείς τα θέματα της τελωνειακής συνεργασίας στο πλαίσιο της Ευρωπαϊκής Ένωσης, είναι σημαντικό να λαμβάνονται υπόψη οι ποικιλόμορφες αρμοδιότητες των τελωνείων, σύμφωνα με τους διαφορετικούς πυλώνες.Οι ειδικότεροι στόχοι στον χώρο της τελωνειακής συνεργασίας καθορίζονται στο πρόγραμμα δράσης της Βιέννης. Τα μέτρα που απομένει να ληφθούν είναι η κύρωση της σύμβασης αμοιβαίας συνδρομής και συνεργασίας μεταξύ των κρατών μελών (Νεάπολη ΙΙ) [58] και της σύμβασης σχετικά με τη χρήση της πληροφορικής στον τελωνειακό τομέα (CIS) [59]. Παρά το γεγονός ότι έχει σημειωθεί πρόοδος και στις δύο Συμβάσεις, ορισμένα κράτη μέλη εξακολουθούν να μην έχουν ολοκληρώσει τις διαδικασίες επικύρωσής τους.[58]  ΕΕ C 24 της 23ης Ιανουαρίου 1998.[59]  ΕΕ C 316 της 27ης Νοεμβρίου 1995.Από τα κράτη μέλη που προχώρησαν στην κύρωση των Συμβάσεων (σήμερα 13 είναι τα κράτη μέλη που έχουν κυρώσει τη Σύμβαση CIS, ενώ 10 τη Σύμβαση Νεάπολη ΙΙ), κανένα δεν εφαρμόζει σήμερα τις ειδικές μορφές συνεργασίας που καθιερώνονται στη Νεάπολη ΙΙ ή χορηγεί στοιχεία για τη βάση δεδομένων του τρίτου πυλώνα CIS, παρά το γεγονός ότι εκείνα τα κράτη που έχουν ήδη κυρώσει θα μπορούσαν προσωρινά να εφαρμόσουν τις Συμβάσεις αυτές. Συνεπώς, είναι πολύ νωρίς για να κρίνει κανείς κατά πόσο η εφαρμογή των εν λόγω Συμβάσεων οδηγεί σε βελτίωση της αμοιβαίας συνδρομής και της συνεργασίας μεταξύ των οργάνων επιβολής του νόμου των κρατών μελών.Πολλοί είναι οι τρόποι με τους οποίους τα τελωνεία συμβάλλουν στον αγώνα για την πάταξη του παράνομου εμπορίου. Μία από τις μεθόδους αυτές είναι η κοινή χρήση των στοιχείων και των πληροφοριών. Αυτός είναι ακριβώς και το τομέας στον οποίο η Σύμβαση ΣΠΣ και η βάση δεδομένων του τρίτου πυλώνα θα διευκολύνουν την ανταλλαγή και την διάδοση των πληροφοριών για την πρόληψη ή τον εντοπισμό των παραβάσεων της εθνικής νομοθεσίας και την ικανοποίησή των αιτημάτων δράσης. Σαφής ήταν η πρόοδος που σημείωσε η Επιτροπή (OLAF) (ΕΥΚΑ), με την υποστήριξη των κρατών μελών στην πορεία για την τεχνική ανάπτυξη της βάσης δεδομένων, η οποία κατέστη πλήρως λειτουργική στις 24 Μαρτίου 2003.Το ΤΣΠ (Τελωνειακό Σύστημα Πληροφοριών) του τρίτου πυλώνα προβλέπεται να επεκταθεί περαιτέρω με την προσθήκη της βάσης δεδομένων για το αρχείο φακέλων τελωνειακών ερευνών (FIDE). Με τον τρόπο αυτό, οι τελωνειακές αρχές θα αποκτήσουν πολύτιμες πληροφορίες για τα φυσικά ή νομικά πρόσωπα που έχουν διαπράξει σοβαρά αδικήματα ή σε βάρος των οποίων διεξάγονται έρευνες σε συνάρτηση με σοβαρές παραβάσεις των διατάξεων της τελωνειακής νομοθεσίας. Το αναγκαίο πρωτόκολλο το οποίο τροποποιεί τη σύμβαση ΤΣΠ εγκρίθηκε από το Συμβούλιο στις 8 Μαΐου 2003 [60]. Η Επιτροπή (OLAF) (ΕΥΚΑ) δέσμευσε πόρους για την ανάπτυξη του FIDE (αρχείου φακέλων ερευνών) άρχισε να εκπονεί σχετική μελέτη σκοπιμότητας, μέσα στο 2003. Το έργο της τεχνικής ανάπτυξης θα αρχίσει μέσα στο 2004 με αποτέλεσμα να μην χρειαστεί να περάσει μεγάλο χρονικό διάστημα πριν καταστεί λειτουργική αυτή η πολύτιμη προσθήκη στο ΤΣΠ του τρίτου πυλώνα.[60]  ΕΕ C 139 της 13ης Ιουνίου 2003.Η Σύμβαση της Νεάπολης ΙΙ υπογράφηκε στις 18 Δεκεμβρίου 1997. Σκοπός της Σύμβασης είναι να βελτιωθεί η αποτελεσματικότητα της τελωνειακής συνεργασίας και των ενεργειών επιβολής του νόμου στην Ευρωπαϊκή Ένωση, με την πρόληψη και τον εντοπισμό των παραβάσεων σε βάρος των διατάξεων της εθνικής τελωνειακής νομοθεσίας και με τη δίωξη και πάταξη των παραβάσεων των διατάξεων της κοινοτικής και εθνικής τελωνειακής νομοθεσίας. Με τη Σύμβαση καθιερώνονται ειδικές μορφές συνεργασίας, όπως η επ' αυτοφώρω καταδίωξη, η διασυνοριακή επιτήρηση, οι ελεγχόμενες παραδόσεις, οι μυστικές έρευνες και οι μεικτές ειδικές ομάδες ερευνών. Τα εν λόγω ειδικά μέτρα κρίθηκε ότι έχουν βασική σημασία συνεπεία της ολοκλήρωσης της ενιαίας αγοράς και της κατάργησης των συνηθισμένων τελωνειακών ελέγχων στα εσωτερικά σύνορα της Ευρωπαϊκής Ένωσης.Μολονότι στο κείμενο της Σύμβασης γίνεται ειδική αναφορά στις «τελωνειακές διοικήσεις», αυτές ορίζονται στο άρθρο 4, παράγραφος 7, ως οι τελωνειακές αρχές των κρατών μελών, καθώς και οι υπόλοιπες αρχές που έχουν δικαιοδοσία για την εφαρμογή των διατάξεων της Σύμβασης. Στη Σύμβαση καθιερώνεται ως εκ τούτου το καθεστώς της συνεργασίας μεταξύ των οργανισμών επιβολής του νόμου οι οποίοι έχουν τις αντίστοιχες εξουσίες να δρουν σε συνάρτηση με τις διαπραττόμενες τελωνειακές παραβάσεις, όπως αυτές ορίζονται στα άρθρα 4 παράγραφος 1 και 4 παράγραφος 2.Για να υποστηριχθεί η έμπρακτη εφαρμογή της Σύμβασης, το 2002 η ομάδα εργασίας για τα θέματα της τελωνειακής συνεργασίας (CCWG) του Συμβουλίου κατάρτισε ένα αντίστοιχο εγχειρίδιο. Το εγχειρίδιο αυτό θα αποτελέσει κατάλληλο βοήθημα για τους φορείς έμπρακτης εφαρμογής, παρέχοντάς τους διευκρινίσεις για τις διατάξεις όπως αυτές εντάσσονται στη Σύμβαση και για τον τρόπο εφαρμογής τους.Τα κράτη μέλη έθεσαν επίσης σε εφαρμογή ορισμένες διμερείς δράσεις. Όπως εξηγείται στο κεφάλαιο 2.1.1, συγκροτήθηκαν μεικτά επιχειρησιακά κέντρα δυνάμεων των τελωνείων/της χωροφυλακής/της αστυνομίας, βάσει του άρθρου 39 της Σύμβασης Σένγκεν. Αυτά τα κοινά κέντρα δημιουργήθηκαν για να προωθηθούν οι στενότερες μορφές συνεργασίας και οι ανταλλαγές πληροφοριών στα σύνορα ανάμεσα στους αρμόδιους οργανισμούς που χειρίζονται τα ζητήματα της διασυνοριακής εγκληματικότητας, του λαθρεμπορίου και της λαθρομετανάστευσης. Τα κέντρα αυτά καλούνται να επιτελέσουν κεντρικό ρόλο στα θέματα της βελτίωσης της συνεργασίας και της ανάπτυξης των αμοιβαίων γνώσεων και της κατανόησης ανάμεσα στις ενδιαφερόμενες υπηρεσίες επιβολής του νόμου. Κάθε χρόνο, τα κράτη μέλη οργανώνουν τουλάχιστον τέσσερις κοινές δράσεις τελωνειακής επιτήρησης, συχνά με την υποστήριξη του OISIN και, από το έτος 2003 και μετά, με την υποστήριξη των προγραμμάτων AGIS. Στο επίκεντρο των δράσεων αυτών βρέθηκαν τα τελευταία χρόνια το λαθρεμπόριο σκληρών ναρκωτικών ουσιών, το λαθρεμπόριο τσιγάρων και οινοπνευματωδών ποτών και η παράνομη διακίνηση χρηματικών ποσών, με απώτερο σκοπό την καταπολέμηση των δραστηριοτήτων των εγκληματικών συμμοριών. Οι δράσεις αυτές έχουν πολύ μεγάλή σπουδαιότητα, διατηρούν την πίεση που ασκείται στις εγκληματικές οργανώσεις, αλλά και παράγουν καλά αποτελέσματα από την άποψη της κατάσχεσης των προϊόντων και της βελτιωμένης συγκέντρωσης πληροφοριών, γνωστοποιώντας ταυτόχρονα στο κοινό το ρόλο που διαδραματίζουν τα τελωνεία για την προστασία της κοινωνίας και τη συμβολή τους στη δημιουργία ενός χώρου ελευθερίας, δικαιοσύνης και ασφάλειας. Βοηθούν επίσης να βελτιωθούν οι εργασιακές σχέσεις των τελωνειακών αρχών, όχι μόνο επειδή αυτές εξωθούνται στη συνεργασία τους από κοινού, αλλά και επειδή διευρύνουν περαιτέρω τις ειδικότερες μορφές συνεργασίας, βοηθώντας να προσδιοριστεί το χαρακτηριστικό περίγραμμα των προσώπων που διατρέχουν κίνδυνο, να αξιολογηθούν οι συγκεκριμένες απειλές, να στοχοθετηθούν οι συγκεκριμένες ενέργειες και να υπάρξει ανταλλαγή πληροφοριών. Στις εκθέσεις στις οποίες συνοψίζονται οι δράσεις αυτές συμπεριλαμβάνονται επίσης σχετικές συστάσεις βελτίωσης. Όπως είναι ωστόσο προφανές, κατά τη διάρκεια του σχεδιασμού των δράσεων δεν λαμβάνονται πάντοτε υπόψη οι προγενέστερες συστάσεις.Τα τελευταία χρόνια δόθηκε ιδιάζουσα βαρύτητα στη συμμετοχή των υπό ένταξη και των υποψήφιων χωρών, στην προσπάθεια να υποστηριχθούν ενόψει της μελλοντικής τους προσχώρησης στην ΕΕ. Η Ευρωπόλ συμμετείχε σε πολλές δράσεις, διαθέτοντας τις εγκαταστάσεις και τον εξοπλισμό της για την πραγματοποίηση συνεδριάσεων και για τη σύσταση επιχειρησιακών κέντρων ελέγχου, αλλά και παρέχοντας ταυτόχρονα την υποστήριξή της για την ανάλυση των αποτελεσμάτων. Η Επιτροπή έδωσε επιπλέον την πολύτιμη τεχνική υποστήριξή της στις δράσεις που υλοποιήθηκαν μέσω του AFIS (Συστήματος Πληροφόρησης για την Πάταξη της Απάτης) μίας υποδομής που χρησιμοποιείται για να εξασφαλίζεται η εμπιστευτική ανταλλαγή πληροφοριών, συμπεριλαμβανομένης της υλικής υποστήριξης που παρέχεται στις Επιχειρησιακές Μονάδες Συντονισμού (ΕΜΣ) (OCU). Η πρόσφατη ανάπτυξη μιας ΕΜΣ εικονικής εφαρμογής από την Επιτροπή θα βοηθήσει περαιτέρω να ενισχυθούν οι δράσεις αυτές, μειώνοντας το κόστος και εξασφαλίζοντας τη συμμετοχή στις δραστηριότητες των ΕΜΣ από όλες τις συμμετέχουσες χώρες, χωρίς να χρειάζεται η φυσική παρουσία τους. H συμμετοχή της Ευρωπόλ αποδείχθηκε ότι είναι χρήσιμη και πρέπει να διευρυνθεί περαιτέρω μελλοντικά, ιδίως σε συνάρτηση με τις αντίστοιχες αναλύσεις των εγκληματικών φαινομένων. Η υποστήριξη που παρέχει η Ευρωπόλ κατά τον σχεδιασμό και τη χάραξη των δράσεων αποτελεί επίσης έναν άλλο τομέα που θα πρέπει να αναπτυχθεί, εφόσόν θα μπορούσε να αποτελέσει το υπόβαθρο για τη βελτιωμένη εκπλήρωση των στόχων και να εξασφαλίσει ότι θα λαμβάνονται υπόψη οι τρέχουσες τάσεις και απειλές.Από την εποχή που τέθηκε σε ισχύ η ΣΕΕ, οι τελωνειακές διοικήσεις των κρατών μελών συνέχισαν να λαμβάνουν μέτρα για τη βελτίωση των μορφών συνεργασίας μεταξύ τους. Προχώρησαν στη δημιουργία ενός δικτύου επιχειρησιακών σημείων επαφής, με στόχό την περαιτέρω ανάπτυξη της ανταλλαγής πληροφοριών και την παροχή αμοιβαίας υποστήριξης. Αυτές οι μορφές συνεργασίας θα βελτιωθούν περαιτέρω, μόλις θα έχει ολοκληρωθεί η κύρωση των συμβάσεων ΣΠΣ και Νεάπολης ΙΙ και μόλις αυτές τεθούν πλήρως σε εφαρμογή σε όλα τα κράτη μέλη. Καλά ήταν τα αποτελέσματα που εξακολούθησαν να αποδίδουν οι κοινές επιχειρήσεις, παρά το γεγονός ότι είναι απαραίτητο να εξασφαλίζεται ότι λαμβάνονται υπόψη οι παλαιότερες συστάσεις. Είναι απολύτως επιθυμητό τα υπόλοιπα όργανα επιβολής του νόμου και η Ευρωπόλ να συμμετάσχουν πλήρως στις μελλοντικές επιχειρήσεις, για την προώθηση της στενότερης συνεργασίας.Η Επιτροπή υπέβαλε τον Ιούλιο του 2003 στο Ευρωπαϊκό Κοινοβούλιο και το Συμβούλιο ανακοίνωση σχετικά με το ρόλο των τελωνείων στη διαχείριση των εξωτερικών συνόρων [61]. Στην ανακοίνωση αυτή καλύπτονται οι μορφές τελωνειακής συνεργασίας τόσο στο πλαίσιο του πρώτου όσο και του τρίτου πυλώνα. Η ανακοίνωση απευθύνει τη σύσταση εξορθολογισμού των εργασιών που συνεπάγεται η διεξαγωγή των ελέγχων στα εξωτερικά σύνορα, με εστιασμό των προσπαθειών στην πραγματοποίηση ελέγχων προτεραιότητας, τον καθορισμό της κοινής προσέγγισης που θα εφαρμόζεται για τη διαχείριση των κινδύνων, την προώθηση της συνεργασίας και την ταχύρρυθμη ανταλλαγή πληροφοριών ανάμεσα σε όλες τις υπηρεσίες που ευθύνονται για την ασφάλεια ή για την ανάληψη δράσης ανάλογα με τον διαθέσιμο εξοπλισμό αλλά και επιδιώκει να εξυπηρετηθεί η ανάγκη να διεξάγονται ισοδύναμοι έλεγχοι κατά μήκος των εξωτερικών συνόρων της ΕΕ. Το Συμβούλιο ECOFIN της 4ης Νοεμβρίου 2003 κάλεσε τα κράτη μέλη και την Επιτροπή να εργαστούν προς την κατεύθυνση της ολοκληρωμένης διαχείρισης των εξωτερικών συνόρων, ώστε να διασφαλιστεί η εφαρμογή εναρμονισμένης προσέγγισης μεταξύ των υπηρεσιών που ευθύνονται για τον έλεγχο των προσώπων και των αντίστοιχων υπηρεσιών που φέρουν την ευθύνη για τον έλεγχο των εμπορευμάτων.[61]  «Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή σχετικά με τον ρόλο των τελωνείων στην ολοκληρωμένη διαχείριση των εξωτερικών συνόρων». COM(2003) 452 τελικό της 24ης Ιουλίου 2003.Η ομάδα εργασίας για την «τελωνειακή συνεργασία» (ΟΕΤΣ) (CCWΡ) κατάρτισε στο πλαίσιο του Συμβουλίου ένα πρόγραμμα για τα θέματα της τελωνειακής συνεργασίας στο χώρο του τρίτου πυλώνα που εκτείνεται σε περισσότερες προεδρίες (18μηνο). Σε συνάρτηση με το πρόγραμμα αυτό, το Συμβούλιο ενέκρινε στις 2 Οκτωβρίου 2003 ψήφισμα στο οποίο ζητείται ή χάραξη μίας στρατηγικής για την τελωνειακή συνεργασία [62]. Στο ψήφισμα αυτό, το Συμβούλιο αναγνωρίζει ότι η ολοκληρωμένη προσέγγιση για την καταπολέμηση του εγκλήματος, συμπεριλαμβανομένης και της συμβολής για την καταπολέμηση της τρομοκρατίας, εντός ενός χώρου ελευθερίας, ασφάλειας και δικαιοσύνης θα πρέπει να περιλαμβάνει, πέραν της τελωνειακής συνεργασίας, στενή και αποτελεσματική πολυμερή συνεργασία μεταξύ των τελωνείων και άλλων αρχών επιβολής του νόμου καθώς και άλλων φορέων και οργανισμών της Ευρωπαϊκής Ένωσης, παραδείγματος χάριν της Ευρωπόλ, της Eurojust και της Επιτροπής (ΕΥΚΑ)(OLAF).[62]  ΕΕ C 247της 15ης Οκτωβρίου 2003.Η ΟΕΤΣ κατέληξε σε συμφωνία το Δεκέμβριο του 2003 σχετικά με τη στρατηγική και το συναφές πρόγραμμα δράσης και η υλοποίησή τους θα αρχίσει κατά τη διάρκεια της Ιρλανδικής Προεδρίας του Συμβουλίου. Αυτά τα λειτουργικά μέσα θα αποτελέσουν το υπόβαθρο για την ενίσχυση της συνεργασίας ανάμεσα στις τελωνειακές αρχές, τα επόμενα χρόνια. Στη στρατηγική πρέπει να ενταχθούν ορισμένα μέτρα που έχουν υποδειχθεί από την Επιτροπή για την περαιτέρω ενίσχυση της αποτελεσματικότητας της τελωνειακής συνεργασίας στους κόλπους της ΕΕ, όπως για παράδειγμα η δημιουργία μιας μόνιμης Επιχειρησιακής Μονάδας Συντονισμού (ΕΜΣ) (OCU) που θα στελεχώνεται από κοινούς αξιωματικούς-συνδέσμους, η εκπόνηση εκθέσεων αξιολόγησης των κινδύνων σε όλη την ΕΕ και η κατάρτιση κοινών περιγραμμάτων με τους χαρακτηριστικούς κινδύνους, η κοινή κατάρτιση και εκπαίδευση με τις αστυνομικές δυνάμεις, όπου αυτό κρίνεται σκόπιμο και η ανάληψη ενδεχομένως δράσης σε συνάρτηση με τον διαθέσιμο εξοπλισμό και την ανάγκη διενέργειας ισοδύναμων ελέγχων στα εξωτερικά σύνορα της ΕΕ. Πρωταρχική σπουδαιότητα εξακολουθεί να έχει η άμεση και πλήρης κύρωση της Σύμβασης Νεάπολης ΙΙ από όλα τα κράτη μέλη.Αυτό που προέχει στους προαναφερθέντες τομείς είναι να διατηρηθούν οι στενοί δεσμοί με τις συναφείς εργασίες που έχουν ήδη αναληφθεί στο πλαίσιο της τελωνειακής συνεργασίας του πρώτου πυλώνα.2.3. Τα προγράμματα OISIN και AGIS, οι λειτουργικοί μηχανισμοί προώθησης της αστυνομικής και τελωνειακής συνεργασίας στην ΕΕ.Το Συμβούλιο ενέκρινε στις 20 Δεκεμβρίου 1996 την κοινή δράση με την οποία θεσπίζεται το κοινό πρόγραμμα για ανταλλαγές, εκπαίδευση και συνεργασία μεταξύ των αρχών επιβολής του νόμου (το πρόγραμμα OISIN [63]). Η δεύτερη φάση του προγράμματος, το OISIN II, θεσπίστηκε για τη χρονική περίοδο 2001 έως 2002 με την απόφαση του Συμβουλίου της 28ης Ιουνίου 2001 [64].[63]  97/12/ΔΕΥ. ΕΕ L 007 της 10ης Ιανουαρίου 1997[64]  2001/513/ΔΕΥ ΕΕ L 186 της 7ης Ιουλίου 2001.Το πρόγραμμα OISIN II αντικαταστάθηκε, ταυτόχρονα με τα υπόλοιπα προγράμματα που διαχειρίζεται η Επιτροπή βάσει του τίτλου VI [65], από το πρόγραμμα AGIS, το οποίο θεσπίστηκε με την απόφαση του Συμβουλίου της 22ας Ιουλίού 2002 [66] με στόχο την προώθηση της αστυνομικής και δικαστικής συνεργασίας σε ποινικές υποθέσεις και την υποστήριξη των προσπαθειών των οργάνων έμπρακτης εφαρμογής για τη χάραξη της ευρωπαϊκής πολιτικής στον τομέα αυτό. Κατά το χρονικό διάστημα από το 1999 έως και το 2002, η Επιτροπή υποστήριξε 192 σχέδια στους τομείς της αστυνομικής και τελωνειακής συνεργασίας μέσω των προγραμμάτων OISIN και OISIN II [67].[65]  Grotius II Criminal, Falcone, Ιπποκράτης και Stop II.[66]  2002/630/ΔΕΥ, ΕΕ L 203 της 1ης Αυγούστου 2002.[67]  Βλέπε την έκθεση για το πρόγραμμα OISIN II κατά το έτος 2001 προς το Ευρωπαϊκό Κοινοβούλιο και το Συμβούλιο, SEC(2003) 316 της 14 ης Μαρτίου 2003.Χαρακτηριστικά παραδείγματα επιτυχών σχεδίων αποτελούν οι δράσεις Viking και TRACK, στο επίκεντρο των οποίων ήταν, αντιστοίχως, η διακίνηση ναρκωτικών ουσιών και η κλοπή αυτοκινήτων, αλλά και πολυάριθμα σχέδια στόχος των οποίων ήταν ο καθορισμός των κοινών ποιοτικών προτύπων χειρισμού των στοιχείων στον τόπο του εγκλήματος για τα τεχνικά στελέχη των εγκληματολογικών υπηρεσιών. Πολύτιμο μηχανισμό αποδείχθηκε ότι συνιστούν τα προγράμματα OISIN για την τόνωση των συγκεκριμένων μορφών αστυνομικής και τελωνειακής συνεργασίας στην ΕΕ αλλά και για την παροχή υποστήριξης στις υπό ένταξη και στις υποψήφιες χώρες. Για κάθε επενδυόμενο ευρώ, τα προγράμματα απέφεραν, κατά μέσο όρο, ανταποδοτικά οφέλη σχεδόν 2 ευρώ, με κριτήριο τη συνεργασία μεταξύ των αρμόδιων υπηρεσιών επιβολής του νόμου των κρατών μελών και των υπό ένταξη και υποψήφιων χωρών.Σε ό,τι αφορά το πρόγραμμα AGIS, στο πλαίσιο της πρώτης προκήρυξης για την υποβολή προσφορών που εγκαινιάστηκε στις αρχές του 2003, παραλήφθηκαν 216 προτάσεις, από τις οποίες οι 99 αφορούσαν σχέδια αστυνομικής και τελωνειακής συνεργασίας. Το έτος αυτό η Επιτροπή είχε προτείνει τη συγχρηματοδότηση 148 σχεδίων, από τα οποία τα 77 αποτελούσαν σχέδια αστυνομικής και τελωνειακής συνεργασίας.Καίρια σημασία έχει τα συγχρηματοδοτούμενα από το AGIS σχέδια να συμβάλουν στην επίλυση των αντικειμενικών προβλημάτων σε τομείς προτεραιότητας για την αστυνομική και τελωνειακή συνεργασία της ΕΕ. Τα κράτη μέλη και η Επιτροπή θα πρέπει να συνεργαστούν στενότερα μεταξύ τους για να αυξηθεί σε μεγαλύτερο βαθμό η αποτελεσματικότητα των χρηματοδοτήσεων AGIS στον τομέα αυτό. Η Επιτροπή θα προτείνει για το λόγο αυτό από το 2004 και μετά να εστιαστούν ακριβώς οι ενέργειες του προγράμματος εργασίας του AGIS στα θέματα της συνεργασίας μεταξύ των αστυνομικών και των τελωνειακών υπηρεσιών στις προτεραιότητες που εντοπίζονται στην παρούσα ανακοίνωση. Η ενίσχυση του συντονισμού στο επίπεδο των κρατών μελών είναι επιθυμητή για να εστιαστούν περισσότερο οι προτάσεις σχεδίων από την πλευρά των αστυνομικών και των τελωνειακών υπηρεσιών στις προτεραιότητες που αποτυπώνονται στο πρόγραμμα εργασίας του AGIS. Η Επιτροπή θα διερευνήσει επίσης το βαθμό στον οποίο εμφανίζεται δυνατή η περαιτέρω απλούστευση των διαδικασιών εφαρμογής, αλλά και επιτάχυνσης των πληρωμών.Τέλος, η Επιτροπή θα καταρτίσει σχετικό κατάλογο των εκθέσεων για τα σχέδια τα οποία συγχρηματοδοτήθηκαν από τα προγράμματα OISIN και OISIN II τα χρόνια που πέρασαν. Με τον τρόπο αυτό θα υπάρξει δυνατότητα αποσαφήνισης της εικόνας για τις περιοχές εκείνες στις οποίες η αστυνομική συνεργασία έχει προχωρήσει σε μεγαλύτερο ή μικρότερο βαθμό, αλλά και για τους τομείς μελλοντικής συνεργασίας.II Προτάσείς βελτιώσεων1. Παράγοντες που επηρεάζουν την αστυνομική και τελωνειακή συνεργασία1.1. Η φύση του αστυνομικού έργουΗ επιβολή του νόμου και η διατήρηση της δημόσιας τάξης και ασφάλειας από την αστυνομία αποτελούν τον κεντρικό πυρήνα των συστατικών στοιχείων ενός κυρίαρχου κράτους, ήτοι το μονοπώλιο χρήσης βίας, που συνεπάγεταί το δικαίωμα σύλληψης, ανάκρισης και κράτησης προσώπων και χρήσης πυροβόλών όπλων. Με κριτήριο το εθνικό πρίσμα λοιπόν είναι απόλυτα κατανοητή η απροθυμία των χωρών να συμμετάσχουν σε διεθνείς συμφωνίες οι οποίες περιορίζουν την εθνική κυριαρχία τους. Πρόκειται ακριβώς για την απροθυμία από την πλευρά των εθνικών αρχών η οποία επιδεικνύεται ιδιαιτέρως σε συνάρτηση με τις συμφωνίες που παρέχουν στις αστυνομικές αρχές άλλων χωρών ή στους εκπροσώπους ενός διεθνούς οργάνου την ευχέρεια άσκησης των αστυνομικών καθηκόντων στο έδαφός τους, έστω και εάν αντικειμενικά η παρουσία τους είναι αναγκαία για να είναι αποτελεσματικότερη η πάλη κατά του εγκλήματος.Εκτός από τα στοιχεία που αναφέρθηκαν προηγουμένως, μπορεί να εντοπισθούν τρεις άλλοι ανασταλτικοί παράγοντες για τη διεθνή αστυνομική συνεργασία. Η φυσιολογική απροθυμία κοινής χρήσης των πληροφοριών, η συνύπαρξη διαφορετικών αστυνομικών υπηρεσιών στα κράτη μέλη και το γεγονός ότι η περαιτέρω ανάπτυξη της αστυνομικής συνεργασίας συνδέεται στενά με τη βελτίωση της δικαστικής συνεργασίας στις ποινικές υποθέσεις.Η συγκέντρωση και η επεξεργασία των πληροφοριών έχουν ζωτική σημασία για το έργο της αστυνομίας, ιδίως μάλιστα για την πρόληψη, την εξακρίβωση και τη διερεύνηση των εγκληματικών πράξεων. Η επιτυχία των ανακριτικών εργασιών και η συνακόλουθη δίωξη των εγκληματικών πράξεων εξαρτώνται από την ποιότητα των συλλεγόμενων πληροφοριών, από την ανάλυσή τους και ιδίως από την προστασία τους από το ενδεχόμενο διαρροής σε μη εξουσιοδοτημένα πρόσωπα ή οργανώσεις. Αυτό αποτελεί και την εξήγηση της φυσικής απροθυμίας να υπάρξει κοινή χρήση των πληροφοριών, ιδίως με υπηρεσίες ή πρόσωπα με τα οποία δεν υπάρχει κάποια σχέση αμοιβαίας εμπιστοσύνης και εχεμύθειας.Η απροθυμία αυτή δεν είναι μόνο πασιφανής στο επίπεδο των διεθνών επαφών, αλλά και μεταξύ των διαφορετικών αστυνομικών δυνάμεων εντός του πλαισίου των συγκεκριμένων χωρών (και μερικές φορές μάλιστα εντός του πλαισίου της αυτής υπηρεσίας). Αυτό αποτελεί και την εξήγήση για ποιο λόγο εξακολουθούν να χρησιμοποιούνται οι ανεπίσημες μορφές επαφής και οι υπηρεσίες των αξιωματικών - συνδέσμων για τις διεθνείς ανταλλαγές. Η αμοιβαία εμπιστοσύνη και εχεμύθεια θα ενισχυθούν βαθμιαία με την πάροδο του χρόνου, φαινόμενο που θα αποτελέσει συνέπεια της συνεχιζόμενης και βαθύτερης συνεργασίας με τα επίσημα όργανα που έχει καθιερώσει η Ένωση, όπως οι ομάδες εργασίας του Συμβουλίου, η Ευρωπόλ, ή η Επιτελική Ομάδα των Αρχηγών Αστυνομίας. Αυτή η φυσιολογική διαδικασία αναπτύσσεται ωστόσο με εξαιρετικά αργούς ρυθμούς. Θα χρειαστεί συνεπώς να αναζητηθούν οι λύσεις εκείνες που θα έχουν ως αποτέλεσμα να προχωρήσει η προοδευτική πορεία με ταχύτερους ρυθμούς.Ο αποτελεσματικός δρόμος που θα οδηγήσει στην οικοδόμηση ενός κλίματος εμπιστοσύνης και συνεργασίας είναι οι εκπαιδευτικές δραστηριότητες της ΕΑΑ (CEPOL) και το πρόγραμμα ευαισθητοποίησης της Ευρωπόλ, η εφαρμογή των οποίων πρέπει να ενισχυθεί. Η επέκταση των διασυνοριακών υποδομών συνεργασίας σε όλες τις παραμεθόριες περιοχές στο εσωτερικό της Ένωσης θα συμβάλει σε μεγάλο βαθμό στην οικοδόμηση της αμοιβαίας εμπιστοσύνης και εχεμύθειας.Η διεθνής συνεργασία περιπλέκεται περαιτέρω από τη συνύπαρξη διαφορετικών αστυνομικών οργάνων σε πολλές χώρες, όπως π.χ. οι αστυνομικές δυνάμεις με καθεστώς αστικού δικαίου, οι αστυνομικές δυνάμεις που υπάγονται σε στρατιωτικό καθεστώς, οι εθνικές, περιφερειακές και τοπικές αστυνομικές αρχές ή οι αστυνομικές αρχές που εμφανίζουν απολύτως περιφερειακές οργανωτικές υποδομές. Από οργανωτική σκοπιά, είναι απόλυτα κατανοητό ότι η συνύπαρξη πολυάριθμων χωριστών αστυνομικών οργανωτικών μορφών περιπλέκει τη συνεργασία, η οποία συμπεριλαμβάνει και την κοινή εκμετάλλευση των πληροφοριών. Τα κράτη μέλη προχώρησαν συνήθως για το λόγο αυτό στον προσδιορισμό μίας υπηρεσίας η οποία φέρει την ευθύνη για όλες τις διεθνείς επαφές. Έχει σημασία κάθε κράτος μέλος να οργανώσει τον συντονισμό των εσωτερικών του υπηρεσιών κατά τέτοιο τρόπο ώστε όλες οι συναρμόδιες υπηρεσίες να είναι σε θέση να συμμετάσχουν στη διεθνή συνεργασία.Για να βελτιωθεί η ανταλλαγή πληροφοριών σε διεθνές επίπεδο, πρέπει τα κράτη μέλη να έχουν συγκροτήσει τις συγκεκριμένες οργανωτικές υποδομές τόσο στο εσωτερικό της χώρας όσο και σε διεθνές επίπεδο. Στο εσωτερικό της χώρας πρέπει να υπάρχει ένα αποτελεσματικό σύστημα ανταλλαγής ηλεκτρονικών πληροφοριών, το οποίο θα παρέχει τη δυνατότητα της ταχύρρυθμης και ασφαλούς ανταλλαγής πληροφοριών μεταξύ των συνόλου των συναρμόδιων υπηρεσιών. Στο δίκτυο πρέπει να είναι ενσωματωμένη η δυνατότητα εγκληματολογικής ανάλυσης σε εθνική κλίμακα, η οποία μπορεί να διενεργείται με τη συμμετοχή όλων των υπηρεσιών και από την οποία αντλούν τα αντίστοιχα αποτελέσματα.Σε ό,τι αφορά τις ανταλλαγές πληροφοριών σε διεθνές επίπεδο, προέχει ο καθορισμός των εθνικών κεντρικών σημείων επαφής (ΕΚΣΕ) σε όλα τα κράτη μέλη. Πρόκειται για μία σύσταση που είχε ήδη υποβληθεί στο πλαίσιο του προγράμματος δράσης για την καταπολέμηση του οργανωμένου εγκλήματος το 1997 [68] και η οποία τονίστηκε εκ νέου στην τελική έκθεση σχετικά με το δεύτερο γύρο αμοιβαίας αξιολόγησης [69], στο σημείο 5.4.1 του οποίου διατυπωνόταν το συμπέρασμα ότι «η διεθνής συνεργασία δεν έχει ακόμη βελτιστοποιηθεί, δεδομένου ότι όλα τα κράτη μέλη δεν έχουν ακόμη δημιουργήσει κεντρικά σημεία επαφής. Ιδίως στην αρχή μιας έρευνας, ο εντοπισμός του κατάλληλου εταίρου συνεργασίας μπορεί να καταστεί πραγματικό αίνιγμα, λόγω της πληθώρας των φορέων επιβολής του νόμου σε ολόκληρη την Ένωση». Αποστολή των ΕΚΣΕ θα πρέπει να είναι να φροντίζουν για τη σύζευξη, υπό ιδανικές συνθήκες στο ίδιο γραφείο, των Εθνικών Μονάδων της Ευρωπόλ, των γραφείων Sirene, των τελωνειακών αρχών, των Εθνικών Γραφείων Συνδέσμων (ΕΓΣ) της Interpol και των εκπροσώπων των δικαστικών αρχών. Όπως παρατηρούν τα κράτη μέλη που φρόντισαν για τη δημιουργία των αντίστοιχων σημείων επαφής, υπάρχει σαφής βελτίωση στα θέματα επικοινωνίας μεταξύ των ενδιαφερόμενων υπηρεσιών αλλά και στα θέματα της ανταλλαγής πληροφοριών με άλλες χώρες.[68]  Απόφαση του Συμβουλίου της 28ης Απριλίου 1997,ΕΕ C 251/01.[69]  Έγγραφο του Συμβουλίου 9615/1/03 REV 1 LIMITE CRIMORG 43 της 30ής Ιουνίου 2003.Ο τρίτος παράγοντας σχετίζεται με τη διεθνή αστυνομική συνεργασία για την πραγματοποίηση συγκεκριμένων ερευνών. Οι περισσότερες τεχνικές έρευνας που χρησιμοποιούν οι αστυνομικές υπηρεσίες, όπως π.χ. η επιτήρηση, η παρακολούθηση, οι ελεγχόμενες παραδόσεις, οι μυστικές έρευνες κλπ. επιβάλλουν την προγενέστερη έγκριση από τις δικαστικές αρχές, βάσει των ρυθμίσεων της εθνικής νομοθεσίας στο χώρο της ποινικής δικονομίας. Με τη σύμβαση περί αμοιβαίας νομικής συνδρομής σε ποινικές υποθέσεις του 2000 επιδιώκεται η απλούστευση των γενικότερων διαδικασιών δικαστικής συνεργασίας και η διευκόλυνση της συνεργασίας όσον αφορά τις ειδικές τεχνικές έρευνας.Η Σύμβαση έχει μέχρι σήμερα κυρωθεί μόλις από τρία κράτη μέλη. Η κατάσταση αυτή είναι εξαιρετικά ανησυχητική, γιατί παρεμποδίζει την Ένωση να χρησιμοποιήσει ένα μέσο που είναι πιθανόν σημαντικό. Υπάρχουν όμως και εκείνοι οι οποίοι αισθάνονται ότι οι ρυθμίσεις της Σύμβασης που έχουν ως αντικείμενο τις τεχνικές έρευνας δεν θα οδηγήσουν σε πραγματική πρόοδο σε σύγκριση με τις μορφές συνεργασίας που υπάρχουν σήμερα εφόσον η εφαρμογή τους επαφίεται συνήθως στην εθνική νομοθεσία. Η Επιτροπή θεωρεί ως εκ τούτου ότι είναι αναγκαίο να διερευνηθεί σε ποιο βαθμό μπορεί να είναι αναγκαία η επίτευξη συμφωνίας επί ενός κειμένου με το οποίο θα σημειωθεί ουσιαστική πρόοδος στα θέματα της δικαστικής συνεργασίας για τις εν λόγω τεχνικές.1.2. Η έλλειψη στρατηγικής προσέγγισηςΈνα από τα βασικότερα προβλήματα για την αστυνομική και τελωνειακή συνεργασία στον χώρο της ΕΕ είναι η και προφανής έλλειψη στρατηγικής προσέγγισης. Ο πίνακας επιτυχιών της Επιτροπής παρακολουθεί μόνο την πορεία εξέλιξης εκείνων των μέτρων γα τα οποία έχει επιτευχθεί σχετική συμφωνία. Όμως, έμπρακτη συνέπεια του γεγονότος ότι το δικαίωμα της πρωτοβουλίας παραμένει εξουσία των κρατών μελών είναι ότι κάθε Προεδρία του Συμβουλίου καθορίζει τη δέσμη των προτεραιοτήτων ανάλογα με τις δικές της προτεραιότητες. Το γεγονός ότι η ομοφωνία εξακολουθεί να αποτελεί τον κανόνα για τη διαδικασία λήψεως των αποφάσεων στον τομέα αυτό επιβραδύνει την πρόοδο ακόμη περισσότερο.Στη Σύμβαση για το μέλλον της Ευρώπης είχε προταθεί να εφαρμόζονται βελτιωμένοι μηχανισμοί λήψεως αποφάσεων, αλλά και να επέλθουν τροπολογίες στο θέμα της ανάληψης πρωτοβουλιών. Οι προτάσεις αυτές εξετάζονται στη συνέχεια (βλ. σημείο 1.4). Αλλά έστω και στην περίπτωση που η διακυβερνητική συνδιάσκεψη (ΔΣ) (IGC) καταλήξει τελικά σε συμφωνία για τους προαναφερόμενους νέους κανόνες, θα χρειαστεί να περάσουν μερικά χρόνια έως ότου επικυρωθούν οι αποφάσεις της ΔΣ (IGC) από όλα τα κράτη μέλη. Συνεπώς, έχει καίρια σημασία στο πλαίσιο των υφιστάμενων διαδικασιών λήψεως των σχετικών αποφάσεων να υπάρξει συμφωνία σχετικά με τις μεθόδους εργασίας, για να ανοίξει ο δρόμος ώστε να επιτευχθεί συγκεκριμένη και ουσιαστική πρόοδος από σήμερα έως το τέλος της διαδικασίας επικύρωσης.Βασική βελτίωση θα αποτελούσε ο καθορισμός συγκεκριμένων προτεραιοτήτων κάθε χρόνο, με βάση το πολυετές πρόγραμμα εργασίας. Με την απόφαση του Συμβουλίου της 22ας Ιουλίου 2002 επιβάλλεται στο Συμβούλιο Γενικών Υποθέσεων και Εξωτερικών Σχέσεων (GARC) να συστήσει στο Ευρωπαϊκό Συμβούλιο Κορυφής την έγκριση ενός πολυετούς προγράμματος στρατηγικής κατά τη διάρκεια της επόμενης τριετίας [70]. Τα προγράμματα θα πρέπει να βασιστούν στην κοινή πρόταση που θα υποβάλουν οι συναρμόδιες προεδρίες του Συμβουλίου, έπειτα από διαβουλεύσεις με την Επιτροπή. Λαμβάνοντας υπόψη το πολυετές πρόγραμμα στρατηγικής, οι δύο προεδρίες του Συμβουλίου που πρόκειται να ασκήσουν το αξίωμα αυτό μέσα στο επόμενο έτος θα πρέπει από κοινού να υποβάλουν σχέδιο ετήσιου επιχειρησιακού προγράμματος για τις δραστηριότητες του Συμβουλίου κατά τη διάρκεια του έτους αυτού. Το σχέδιο προγράμματος προβλέπεται να υποβάλλεται το Δεκέμβριο κάθε έτους στο GARC.[70]  ΕΕ L 230 της 28ης Αυγούστου 2002.Όπως συμβαίνει και σήμερα, ο πίνακας αποτελεσμάτων θα εξακολουθήσει να αποτελεί τον μηχανισμό για την παρακολούθηση της προόδου που σημειώνεται σήμερα στον χώρο της αστυνομικής και τελωνειακής συνεργασίας. Ορισμένα κράτη μέλη υιοθέτησαν πρόσφατα την άποψη ότι θα πρέπει να επικρατήσει πνεύμα αντικειμενικότητας κατά τον καθορισμό των προτεραιοτήτων και τον προγραμματισμό των εργασιών στα θέματα της αστυνομικής συνεργασίας. Το Βέλγιο, το Λουξεμβούργο και οι Κάτω Χώρες εξεπόνησαν για παράδειγμα σχετική πρόταση στην οποία προβλέπεται η εφαρμογή συγκεκριμένων διαδικασιών για τον καθορισμό των προτεραιοτήτων και τον προσδιορισμό των προγραμμάτων των ετήσιων και πολυετών εργασιών, με πνεύμα αντικειμενικότητας. Ένας άλλος στόχος που επιδιώκεται από το έγγραφο αυτό είναι η κατοχύρωση της αποτελεσματικής επιχειρησιακής αστυνομικής συνεργασίας στο πλαίσιο της Ένωσης και η ενσωμάτωση αυτών των μορφών συνεργασίας στις επίσημες μορφές αστυνομικής συνεργασίας. Το θέμα της επιχειρησιακής συνεργασίας εξετάζεται στο τμήμα 2.1.3 της παρούσας ανακοίνωσης.1.3. Ραγδαία εξάπλωση των μη δεσμευτικών πράξεωνΈνα άλλο πρόβλημα στο πλαίσιο του τρίτου πυλώνα είναι και η ραγδαία εξάπλωση μη δεσμευτικών πράξεων, τις οποίες εγκρίνει ή λαμβάνει υπόψη από την πλευρά του το Συμβούλιο, όπως οι συστάσεις ή τα συμπεράσματα. Η προστιθέμενη αξία που απορρέει, από αυτόν τον τύπο πράξεων, για τη συνομολόγηση των οποίων απαιτείται η δαπάνη πολύτιμου χρόνου και πόρων και οι οποίες τείνουν να οδηγήσουν σε σύγχυση, εφόσον ανακύπτουν διαφορετικές ερμηνείες αναφορικά με την υποχρέωση εφαρμογής τους, είναι περιορισμένη. Η Επιτροπή είναι της άποψης ότι εάν τα κράτη μέλη κρίνουν ότι ένα δεδομένο θέμα είναι αρκετά σημαντικό ώστε να αποτελεί αντικείμενο συζητήσεων στο επίπεδο του Συμβουλίου, τότε οι συζητήσεις αυτές θα πρέπει να έχουν ως αποτέλεσμα τη λήψη μέτρων τα οποία θα εφαρμόζονται ουσιαστικά από όλους.1.4. Η διαδικασία λήψεως αποφάσεων στο πλαίσιο του τρίτου πυλώνα.Για να βρούμε μία βασική εξήγηση για τους βραδείς ρυθμούς προόδου που ενεφάνισε η αστυνομική και τελωνειακή συνεργασία τα τελευταία χρόνια μπορούμε να ανατρέξουμε στους τρέχοντες κανόνες λήψεως των σχετικών αποφάσεων στην Ένωση για τα θέματα που αναφέρονται στον τίτλο VI της ΣΕΕ. Όπως ορίζεται στο άρθρο 34 παράγραφος 2, το Συμβούλιο μπορεί να αποφασίσει μόνο ομόφωνα, ενώ το δικαίωμα της νομοθετικής πρωτοβουλίας ανήκει από κοινού σε όλα τα 15 κράτη μέλη και την Επιτροπή.Απόρροια του καθεστώτος αυτού είναι, υπό τις καλύτερες περιστάσεις, ο μακροσκελής και βραδύς χαρακτήρας της διαδικασίας λήψεως των αποφάσεων σε όλα τα επίπεδα στο πλαίσιο των υποδομών και των οργάνων του Συμβουλίου, όπως η Ευρωπόλ, η ΕΑΑ και η Επιτελική Ομάδα των Αρχηγών της Αστυνομίας. Στη χειρότερη περίπτωση, αυτό έχει ως αποτέλεσμα να μην λαμβάνεται καμία απόφαση ή να υιοθετούνται πράξεις οι οποίες δεν είναι νομικά δεσμευτικές, όπως τα συμπεράσματα ή οι συστάσεις του Συμβουλίου. Οι εκάστοτε προεδρίες του Συμβουλίου διακατέχονται από την επιθυμία να δείξουν ότι η θητεία τους είχε ως αποτέλεσμα να σημειωθεί αισθητή πρόοδος σε ό,τι αφορά τη συνεργασία στα ζητήματα του τρίτου πυλώνα.Η δυνατότητα που διανοίγει το άρθρο 34 παράγραφος 2 στοιχείο γ) να υιοθετούνται, με ειδική πλειοψηφία, τα αναγκαία μέτρα για την εφαρμογή των αποφάσεων του Συμβουλίου οι οποίες προωθούν τη συνεργασία δεν χρησιμοποιήθηκε ποτέ. Προκειμένου να βελτιωθεί η συνεργασία, προέχει να γίνεται καλύτερη χρήση των δυνατοτήτων που προσφέρονται από το εν λόγω άρθρο.Το θέμα των διαδικασιών που ακολουθούνται κατά τις ψηφοφορίες καθώς και το δικαίωμα ανάληψης πρωτοβουλιών για τα θέματα που καλύπτει σήμερα ο τίτλος VI συζητήθηκαν από τη Συνέλευση. Σύμφωνα με την πρόταση, το δικαίωμα της πρωτοβουλίας θα το έχει η Επιτροπή και μια ομάδα η οποία θα αντιπροσωπεύει ποσοστό τουλάχιστον 25% του συνόλου των κρατών μελών. Το Σχέδιο Συνθήκης για τη θέσπιση Συντάγματος αποτελεί ουσιαστική βελτίωση για τη διαδικασία λήψεως αποφάσεων στα θέματα της αστυνομικής και τελωνειακής συνεργασίας. Ενώ οι αποφάσεις για τα θέματα της επιχειρησιακής συνεργασίας, αλλά και οι αποφάσεις για τη δράση που αναλαμβάνει ένα κράτος μέλος στο έδαφος ενός άλλου εξακολουθούν να διέπονται από τον κανόνα της ομοφωνίας, οι αποφάσεις που διέπουν το πλαίσιο και τους μηχανισμούς συνεργασίας (π.χ. την Ευρωπόλ), λαμβάνονται με ειδική πλειοψηφία και με τη διαδικασία της συναπόφασης. Η Επιτροπή πιστεύει ότι η ισορροπία που επιτεύχθηκε στο σχέδιο της Συνθήκης για τη θέσπιση του Συντάγματος της Ευρώπης αντικατοπτρίζει τις αντίστοιχες αρμοδιότητες των κρατών μελών και της Ένωσης στον τομέα αυτό.1.5. Ελλιπής εφαρμογή των νομικών πράξεων που εγκρίνονται από το ΣυμβούλιοΗ πρόοδος στον τομέα αστυνομικής και τελωνειακής συνεργασίας επηρεάζεται αρνητικά από τη βραδεία και ελλιπή εφαρμογή των νομικών πράξεων που εγκρίνονται από το Συμβούλιο. Χαρακτηριστικά παραδείγματα του προβλήματος αυτού είναι η Σύμβαση της Νεάπολης ΙΙ του 1997 και το πρωτόκολλο περί επεκτάσεως των αρμοδιοτήτων της Ευρωπόλ στα περιστατικά νομιμοποίησης του παράνομου χρήματος, εν γένει, του Σεπτεμβρίου 2000. Καμία από τις δύο πράξεις δεν κυρώθηκε από όλα τα κράτη μέλη.Λαμβάνοντας υπόψη τη γενική εικόνα των πραγμάτων στα θέματα της εφαρμογής, το Ευρωπαϊκό Συμβούλιο Κορυφής του Λάκεν που συνήλθε το Δεκέμβριο του 2001 επιβεβαίωσε την ανάγκη ταχύρρυθμης μεταφοράς στο εθνικό δίκαιο των αποφάσεων που λαμβάνονται από την Ένωση. Υπογράμμισε επίσης τη σημασία που έχει η κύρωση το ταχύτερο δυνατό των Συμβάσεων οι οποίες έχουν υπογραφεί από την έναρξη ισχύος της Συνθήκης του Μάαστριχτ. Ο χειροπιαστός αντίκτυπος στο χώρο της δικαιοσύνης και των εσωτερικών υποθέσεων δεν φαίνεται ωστόσο να είναι μεγάλος.Μολονότι υπάρχουν διάφοροι μηχανισμοί για τη συστηματική διερεύνηση του καθεστώτος εφαρμογής από τα κράτη μέλη όλων των νομικά δεσμευτικών πράξεων που έχουν εγκριθεί από το Συμβούλιο, όπως οι αποφάσεις-πλαίσιο, δεν υπάρχει κανένας τυποποιημένος μηχανισμός για την αναγκαστική επιβολή της εφαρμογής τους. Προβαίνοντας στην κατάργηση των υποδομών του τρίτου πυλώνα, το σχέδιο της Συνταγματικής Συνθήκης θα έχει ως συνέπεια να εφαρμόζονται στο μέλλον οι κανόνες που συνήθως ισχύουν για τις διαδικασίες των παραβάσεων στις νομικές πράξεις που αφορούν ζητήματα που σήμερα εντάσσονται στον τρίτο πυλώνα. Στο μεταξύ η Επιτροπή εξετάζει συστηματικά την εφαρμογή από τα κράτη μέλη.1.6. Η έλλειψη εμπειρικών ερευνών για τα θέματα της αστυνομικής και τελωνειακής συνεργασίας.Η διαμόρφωση μίας αποτελεσματικής δημόσιας πολιτικής σε ένα δεδομένο τομέα διευκολύνεται σε σημαντικό βαθμό εάν αυτή μπορεί να βασιστεί στην αντικειμενική ανάλυση των προβλημάτων και των πιθανών λύσεων, αλλά και σε στατιστικές οι οποίες επιτρέπουν τις συγκρίσεις ανάμεσα στις εκάστοτε χώρες. Αυτό αληθεύει μάλιστα σε ακόμη μεγαλύτερο βαθμό για περίπλοκους και ευαίσθητους τομείς πολιτικής, όπως η αστυνομική και τελωνειακή συνεργασία. Οι ανεξάρτητοι επιστημονικοί εμπειρογνώμονες καλούνται να διαδραματίσουν σημαντικό ρόλο για την πραγματοποίηση των αναλύσεων αυτών.Όπως αποδείχθηκέ από τις πρόσφατες επιστημονικές έρευνες στο επίπεδο της ΕΕ για τα θέματα της αστυνομικής και τελωνειακής συνεργασίας, υπάρχουν ορισμένες ελλείψεις. Οι καθεαυτό έρευνες που έχουν γίνει αναφορικά με το θέμα αυτό δεν είναι πολλές, ενώ και οι έρευνες που υπάρχουν περιορίζονται συχνά στην κανονιστική ανάλυση των Συνθηκών, των θεσμικών οργάνων, των αρμοδιοτήτων και των διαδικασιών, χωρίς ωστόσο να καλύπτουν σε επαρκή βαθμό τον πραγματικό τρόπο λειτουργίας της υφιστάμενης συνεργασίας. Και το αντίστροφο είναι δυνατόν, οι έρευνες δηλαδή να εστιάζονται σε συγκεκριμένες πτυχές της αστυνομικής συνεργασίας και να μην παρέχουν σε επαρκή βαθμό σαφή εικόνα για τον τρόπο οργάνωσης και λειτουργίας του ευρύτερου συνόλου. Οι περισσότερες έρευνες δεν καλύπτουν συνεπώς τα συγκεκριμένα προβλήματα που αντιμετωπίζει η Ένωση στον τομέα της διασυνοριακής εγκληματικότητας.Εξάλλου, οι έρευνες περιορίζονται συνήθως στην ανάλυση των μεθόδων της συνεργασίας και δεν δίνουν την προσήκουσα προσοχή στην αναγκαία ενσωμάτωσή τους στα συστήματα αστυνομικής και δικαστικής προστασίας των κρατών μελών. Ελάχιστες είναι οι έρευνες που έχουν γίνει σχετικά με τις απαιτούμενες επενδύσεις για να προσλάβει μορφή και οστά αυτή η μορφή συνεργασίας και για τις πιθανές προσαρμογές που θα χρειαστεί να υποστούν τα εθνικά συστήματα. Τέλος, λείπουν τα στατιστικά δεδομένα για τα κύρια φαινόμενα της εγκληματικότητας στα κράτη μέλη. Τα στοιχεία αυτά είναι αναγκαία για τον εντοπισμό των διαφορών στο θέμα της εμφάνισης και της σοβαρότητας των προαναφερόμενων φαινομένων. Η ύπαρξή τους θα ανοίξει το δρόμο για την ανάπτυξη αποτελεσματικών μέτρων πολιτικής στο επίπεδο της ΕΕ.Μια θετική εξέλιξη στο χώρο των ερευνών για τη δικαιοσύνη και τις εσωτερικές υποθέσεις στο πλαίσιο της Ένωσης είναι και η διαθεσιμότητα, στο πλαίσιο του έκτου προγράμματος - πλαισίου έρευνας και τεχνολογικής ανάπτυξης [71], πόρων για ερευνητικά σχέδια τα οποία ασχολούνται, μεταξύ άλλων, με το θέμα της καταπολέμησης της εγκληματικότητας. Τον Οκτώβριο του 2004 θα δημοσιευθεί νέα προκήρυξη για την υποβολή προσφορών εκτέλεσης σχετικών σχεδίων, στο πλαίσιο του εν λόγω προγράμματος.[71]  Απόφαση του Συμβουλίου της 30ής Σεπτεμβρίου 2002 (2002/834/ΕΚ), ΕΕ L 294/1 της 29ης Οκτωβρίου 2003.Η Επιτροπή θεωρεί ότι έχει ζωτική σημασία να βελτιωθεί ουσιαστικά τα επόμενα χρόνια το γνωσιολογικό υπόβαθρο για τις ανάγκες της αστυνομικής και τελωνειακής συνεργασίας στην ΕΕ. Ένα πρώτο βήμα θα μπορούσε να αποτελέσει η διαμόρφωση σαφούς εικόνας για τη ζήτηση στο θέμα της διεξαγωγής των ερευνών από την πλευρά της κοινότητας των οργάνων επιβολής του νόμου στην ΕΕ, αφενός μεν, και για την ενδεχόμενη προσφορά, από την πλευρά της ερευνητικής κοινότητας, αφετέρου. Η Επιτροπή είναι της γνώμης ότι η ΕΑΑ (CEPOL) αποτελεί το ιδανικό όργανο για τη διεκπεραίωση των καθηκόντων αυτών στο επίπεδο της ΕΕ.Για την ικανοποίηση των χρηματοδοτικών αναγκών στο χώρο της έρευνας θα χρειαστεί να διατεθούν επαρκείς πόροι. Πρόκειται για κοινή ευθύνη των κρατών μελών και της Ένωσης. Πρόθεση της Επιτροπής είναι να δημιουργηθεί ένα αποθεματικό ταμείο, στο πλαίσιο του προγράμματος AGIS, οι πόροι του οποίου θα διατεθούν για τους σκοπούς έρευνας με επίκεντρο τα θεματικά πεδία προτεραιότητας που εντοπίζονται στην παρούσα ανακοίνωση. Η Επιτροπή θα συνεχίσει ταυτόχρονα να μοχθεί από την πλευρά της για την αντιμετώπιση των προβλημάτων στο χώρο της δικαιοσύνης και των εσωτερικών υποθέσεων, σε συνάρτηση με το Έκτο Πρόγραμμα - Πλαίσιο. Όσον αφορά τις πιο μακροπρόθεσμες προοπτικές, θα αρχίσει να ερευνά την πιθανή ανάγκη ανάληψης ενός χωριστού προγράμματος ερευνών στο χώρο της δικαιοσύνης και των εσωτερικών υποθέσεων.1.7. Η φύση της συνεργασίας μεταξύ των αστυνομικών και των τελωνειακών αρχώνΤο άρθρο 29 της ΣΕΕ επιτάσσει τη στενότερη συνεργασία μεταξύ των αστυνομικών δυνάμεων, των τελωνειακών και των άλλων αρμοδίων αρχών στα κράτη μέλη.Όσον αφορά τα θέματα της συνεργασίας ανάμεσα στις αστυνομικές και τις τελωνειακές αρχές, το εγχείρημα αυτό φαίνεται να αποδίδει καρπούς με διαφορετικό τρόπο στα κράτη μέλη, σε διεθνές επίπεδο. Όπως ωστόσο προκύπτει από τα στοιχεία που υπάρχουν σε εθνικό επίπεδο, αυτές οι μορφές συνεργασίας δεν υφίστανται σε όλα τα κράτη μέλη. Αυτό είναι ιδίως προφανές στο χώρο των ναρκωτικών ουσιών. Ορισμένα κράτη μέλη πήραν την πρωτοβουλία της καθιέρωσης στενότερων σχέσεων συνεργασίας μεταξύ των αστυνομικών δυνάμεων και των τελωνειακών υπηρεσιών για την καταπολέμηση των ναρκωτικών, όπως επιβάλλεται από το ψήφισμα του Συμβουλίου της 29ης Νοεμβρίου 1996 [72]. Στο ψήφισμα αυτό, το Συμβούλιο προέτρεπε τα κράτη μέλη να συνάψουν επίσημες συμφωνίες ή συμφωνίες άλλης μορφής σε εθνικό επίπεδο, στις οποίες θα λαμβάνονται υπόψη οι ευρύτερες κατευθυντήριες γραμμές που έχουν καθοριστεί. Οι διατάξεις αυτές προβλέπουν την ακριβή οριοθέτηση και το σεβασμό των εκατέρωθεν αρμοδιοτήτων των δύο υπηρεσιών και την ανταλλαγή και αμοιβαία εκμετάλλευση των συναφών πηγών πληροφοριών.[72]  ΕΕ C 375 της 12ης Δεκεμβρίου 1996.Οι άλλοι τομείς στους οποίους διευρύνεται η συνεργασία μεταξύ των τελωνείων και των άλλων οργάνων επιβολής του νόμου είναι ο αγώνας για την πάταξη της τρομοκρατίας και η ασφάλεια της διεθνούς αλυσίδας εφοδιασμού. Αυτή η ενισχυμένη μορφή συνεργασίας αποτέλεσε την αντίδραση στις πρόσφατες τρομοκρατικές δραστηριότητες που έκαναν την εμφάνισή τους σε όλο τον κόσμο. Ελπίζεται ότι θα βοηθήσει να εντοπιστούν οι γνωστοί ή οι ύποπτοι τρομοκράτες και ότι θα δημιουργήσει ένα ενισχυμένο πλαίσιο ασφαλείας για τη διακίνηση των εμπορευμάτων.Κατά την ανάπτυξη στενότερων δεσμών συνεργασίας σε ορισμένα κράτη μέλη, έγιναν σεβαστές οι ιδιαίτερες εμπειρικές γνώσεις των πρωταγωνιστικών φορέων, προσλαμβάνοντας για παράδειγμα τη μορφή της συνεργασίας και της παροχής αμοιβαίας συνδρομής σε παραμεθόριες περιοχές, των δραστηριοτήτων επιβολής του νόμου με τη συμμετοχή πολλών οργανισμών, της ανάληψης κοινών δράσεων επιβολής του νόμου, της βελτίωσης των δυνατοτήτων εξαναγκασμού, της δημιουργίας κοινών πυρήνων πληροφοριών για τους σκοπούς της ανταλλαγής στοιχείων και πληροφοριών προς αμοιβαίο όφελος όλων των συμμετεχόντων φορέων.Λαμβάνοντας υπόψη της το σημερινό καθεστώς και έπειτα από διαβουλεύσεις με τα κράτη μέλη, η Επιτροπή προσβεύει την άποψη ότι θα πρέπει να καθιερωθούν αποτελεσματικότερες μορφές συντονισμού και επικοινωνίας μεταξύ των αντίστοιχων αστυνομικών δυνάμεων και των τελωνειακών υπηρεσιών στα κράτη μέλη αλλά και εντός του πλαισίου των υποδομών λειτουργικής συνεργασίας του Συμβουλίου.1.8. Βάσεις δεδομένων και συστήματα επικοινωνίας του τρίτου πυλώναΤα τελευταία χρόνια ήταν στη φάση της ανάπτυξης ή αναπτύχθηκαν στην Ένωση προς χρήση από τις υπηρεσίες επιβολής του νόμου στα κράτη μέλη ορισμένες βάσεις δεδομένων και συστήματα επικοινωνίας. Όλες μνημονεύονται στα αντίστοιχα τμήματα της παρούσας ανακοίνωσης. Τα κυριότερα παραδείγματα είναι το Σύστημα Πληροφοριών της Ευρωπόλ, το Σύστημα Πληροφοριών του Σένγκεν, το Τελωνειακό Σύστημα Πληροφοριών (τόσο του πρώτου όσο και του τρίτου πυλώνα), το Αρχείο Φακέλων Τελωνειακών Ερευνών και το Εικονικό Ιδιωτικό Δίκτυο της Ευρωπόλ. Για ορισμένα από τα συστήματα αυτά διαγράφεται ο πιθανός κίνδυνος τουλάχιστον της επικάλυψης των ενεργειών, ενώ θα πρέπει επίσης να τεθούν και τα αντίστοιχα ερωτήματα ως προς την απαιτούμενη διαλειτουργικότητά τους.Για να δοθεί στο Συμβούλιο η δυνατότητα να σχηματίσει σαφέστερη εικόνα γι'αυτό το απολύτως τεχνικό και περίπλοκο ζήτημα αλλά και για να είναι σε θέση να λάβει τις αναγκαίες αποφάσεις, η Επιτροπή υπέβαλε στις αρχές του έτους 2002 σχετικό έγγραφο συνεδρίασης στην Επιτροπή του άρθρου 36, στο οποίο περιγραφόταν συνοπτικά ο σκοπός και η λειτουργία κάθε μίας των βάσεων δεδομένων και των συστημάτων επικοινωνίας. Το έγγραφο αυτό αποτέλεσε το υπόβαθρο των εργασιών της ad-hoc ομάδας που συγκρότησε τον Νοέμβριο του 2002 η Επιτροπή του άρθρου 36 για τη μελέτη του ζητήματος και την υποβολή σχετικών προτάσεων.Η ad-hoc ομάδα, στην οποία συμμετείχαν η προεδρία, η Επιτροπή, η ΕΥΡΩΠΟΛ, η EUROJUST, η Κοινή Αρχή Εποπτείας για την Προστασία των Δεδομένων και η Γενική Γραμματεία του Συμβουλίου κατέληξε στο συμπέρασμα ότι η δυνατότητα αλληλεπικάλυψης των στοιχείων ήταν περιορισμένη και ότι δεν είχαν προκύψει μέχρι τη στιγμή εκείνη προβλήματα [73]. Η ομάδα πρότεινε τρεις πιθανές εναλλακτικές λύσεις για το μακροπρόθεσμο μέλλον των συστημάτων επιβολής του νόμου;[73]  8857/03/ΔΕΥ 118 της 6ης Μαΐου 2003.* τη συγχώνευση των υφιστάμενων καθεστώτων σε ένα ενιαίο «Σύστημα Πληροφόρησης της Ένωσης», το οποίο προβλέπεται να μετεξελιχθεί, ενσωματώνοντας τις μελλοντικές ανάγκες του συστήματος σε όλους τους συναφείς τομείς δραστηριοτήτων.* τη διατήρήση των ανεξάρτητων συστημάτων και την παροχή της δυνατότητας δημιουργίας νέων συστημάτων με βάση τις μελλοντικές ανάγκες δραστηριοτήτων.* τη διερεύνηση και την εφαρμογή της εναρμόνισης των μορφοτύπων των στοιχείων και των αντίστοιχων κανόνων προσπέλασης μεταξύ των διαφόρων συστημάτων, παρέχοντας ταυτόχρονα τη δυνατότητα μετεξέλιξης των σημερινών συστημάτων ούτως ώστε να κατοχυρώνεται η διαλειτουργικότητα [74] ανάμεσά τους (ενδιάμεση λύση).[74]  Εξακρίβωση των κατηγοριών των στοιχείων (αντικείμενα επιχειρησιακών δραστηριοτήτων) (business objects) και τυποποίηση του μορφότυπου των δεδομένων που προβλέπεται να ανταλλαγούν. εναρμόνιση των κανόνων ασφαλείας που ισχύουν για την προσπέλαση στα στοιχεία και τον χειρισμό τους. ανάπτυξη των τυποποιημένων διεπαφών οι οποίες επιτρέπουν τη διασύνδεση των συστημάτων χωρίς ανθρώπινη παρέμβαση.Με βάση τη σύσταση, για να προσδιοριστούν οι επακριβείς τεχνικές, χρηματοοικονομικές και νομικές επιπτώσεις των τριών εναλλακτικών λύσεων, πρέπει να γίνει μία περαιτέρω λεπτομερής έρευνα. Όπως επίσης υποδείχθηκε, στο διάστημα που μεσολαβεί, θα χρειαστεί να πραγματοποιηθούν σε τακτικά διαστήματα συνεδριάσεις των εκπροσώπων των οργανώσεων που φέρουν την ευθύνη για τα προαναφερθέντα συστήματα πληροφοριών, με στόχο τον εντοπισμό των προβλημάτων και την ανταλλαγή των άριστων πρακτικών.Η επιτροπή του άρθρου 36 ενέκρινε την έκθεση και συμφώνησε ότι θα χρειαστεί να γίνουν περαιτέρω έρευνες. Σε βραχυπρόθεσμη βάση, η Επιτροπή υποστηρίζει την άποψη ότι η πιο βιώσιμη λύση είναι η ενδιάμεση λύση. Σε περισσότερο μακροπρόθεσμη βάση, θα μπορούσε να εξεταστεί το ενδεχόμενο δημιουργίας ενός ενιαίου συστήματος για το σύνολο της ΕΕ.Όπως πιστεύει η Επιτροπή, η προώθηση του θέματος αυτού αποτελεί κατεπείγουσα προτεραιότητα, ώστε να κατοχυρωθεί η δυνατότητα οι τελικές συστάσεις και αποφάσεις για τις μακροπρόθεσμες μελλοντικές προοπτικές των συστημάτων πληροφόρησης των οργάνων επιβολής του νόμου της ΕΕ να υποβληθούν το ταχύτερο δυνατόν.2. Συμπεράσματα και συστάσειςΜε βάση τις υποχρεώσεις που αναφέρονται στην ΣΕΕ, τη Σύμβαση του Σένγκεν, το Πρόγραμμα Δράσης της Βιέννης και το Ευρωπαϊκό Συμβούλιο Κορυφής του Τάμπερε, η Ένωση υιοθέτησε ένα μεγάλο αριθμό μέτρων για τη βελτίωση της αστυνομικής και τελωνειακής συνεργασίας από την έναρξη ισχύος της ΣΕΕ, το Μάιο του 1999. Τα μέτρα αυτά βοήθησαν να αποκτήσει η Ένωση μεγαλύτερη αποτελεσματικότητα στον αγώνα που διεξάγει για την πάταξη της τρομοκρατίας και συνέβαλαν συνεπώς στην επίτευξη του στόχου που καθορίζεται στο άρθρο 29 της ΣΕΕ.Όλα τα μέτρα η εφαρμογή των οποίων είχε ζητηθεί από τα συμπεράσματα του Τάμπερε στο χώρο της αστυνομικής συνεργασίας εφαρμόστηκαν τυπικά (όπως π.χ. η συγκρότηση της Επιτελικής Ομάδας των Αρχηγών Αστυνομίας της ΕΕ και της Ευρωπαϊκής Αστυνομικής Ακαδημίας). Σε ό,τι αφορά το Πρόγραμμα Δράσης της Βιέννης, δεν τέθηκαν ακόμα σε εφαρμογή μερικά σημαντικά μέτρα, και μάλιστα ορισμένα τα οποία έπρεπε να έχουν υλοποιηθεί με την πάροδο μίας διετίας από την έναρξη ισχύος της ΣΕΕ. Επίσης, απομένει ακόμα να εφαρμοστούν ορισμένες διατάξεις της ΣΕΕ, συμπεριλαμβανομένου και του Πρωτοκόλλου του Σένγκεν (π.χ. τα άρθρα 30 παράγραφος 1 στοιχείο δ) και 32 της ΣΕΕ. τα άρθρα 4 και 45 του Σένγκεν).Η Επιτροπή είναι ως εκ τούτου της γνώμης ότι τα μέτρα που αναλύθηκαν προηγουμένως στους κύρους τομείς της πολιτικής έχουν καίρια σημασία για τη χειροπιαστή βελτίωση και επιτάχυνση της αστυνομικής και τελωνειακής συνεργασίας στο πλαίσιο της ΕΕ. Όλα τα μέτρα θα μπορούσαν να τεθούν σε εφαρμογή εντός του πλαισίου των υφιστάμενων διατάξεων της Συνθήκης, με την εξαίρεση της πιθανής ανάθεσης ορισμένων ανακριτικών δραστηριοτήτων στην Ευρωπόλ και την ευρύτερη αναμόρφωση του οργάνου αυτού, για τις οποίες η Συνέλευση πρότεινε να γίνει σειρά τροποποιήσεων, οι οποίες υποστηρίζονται και από την Επιτροπή. Η αναδιατύπωση της Σύμβασης Ευρωπόλ αποτελεί λύση που θα πρέπει να εξεταστεί προσεκτικά.Τα μέτρα αυτά αφορούν τόσο το περιεχόμενο των πολιτικών, όσο και τη βελτίωση των μεθόδων εργασίας. Σε ό,τι αφορά την τελευταία αυτή κατηγορία, οφείλουν να αναπτυχθούν τα πολυετή και ετήσια προγράμματα εργασίας στους τομείς της αστυνομικής και τελωνειακής συνεργασίας, τόσο από το Συμβούλιο όσο και από την Επιτροπή, στο πλαίσιο των κοινών μέτρων συνεργασίας τους, αποτελώντας έναν μηχανισμό συγκερασμού των ενεργειών τους. Στα προγράμματα αυτά πρέπει να συμπεριληφθούν μεταξύ άλλων και τα μέτρα προτεραιότητας που εντοπίζονται στην παρούσα ανακοίνωση. Όπου αυτό κρίνεται αναγκαίο, τα μέτρα αυτά πρέπει να συντονίζονται με τις πρωτοβουλίες του πρώτου πυλώνα. Το Συμβούλιο θα πρέπει να θεσπίσει νομικά δεσμευτικά μέσα, βάσει του άρθρου 34 παράγραφος 2 της ΣΕΕ, στη θέση των μη δεσμευτικών μέτρων, που προσδίδουν πολύ περιορισμένη προστιθέμενη αξία. Η Επιτροπή θα προετοιμάσει το αρχικό σχέδιο του εν λόγω προγράμματος εργασίας. Καθήκον των κρατών μελών είναι να βελτιώσουν την εφαρμογή τόσο των δεσμευτικών, όσο και των μη δεσμευτικών μέσων. Θα πρέπει εξάλλου να αναπτυχθεί ένα σύστημα γενικής παρακολούθησης, με σκοπό την παρακολούθηση και υποβολή εκθέσεων για τα μέτρα υλοποίησης.Στο βαθμό που αυτό αφορά τα συγκεκριμένα μέτρα που λαμβάνονται στους τομείς της πολιτικής, δύο είναι οι βασικοί άξονες με επίκεντρο τους οποίους θα μπορούσε να επιτευχθεί η σύζευξη των μέτρων που οδηγούν στη βελτίωση της αστυνομικής και τελωνειακής συνεργασίας στο πλαίσιο της ΕΕ: ο πρώτος άξονας αφορά τη ροή των πληροφοριών, ενώ ο δεύτερος αφορά τις σημερινές μορφές διασυνοριακής συνεργασίας.2.1. Βελτίωση της ροής των πληροφοριώνΑπαραίτητος όρος για την αποτελεσματική συνεργασία μεταξύ των κρατών μελών είναι η ουσιαστική συνεργασία μεταξύ των διαφόρων αστυνομικών δυνάμεων και των άλλων υπηρεσιών επιβολής του νόμου στο πλαίσιο των κρατών μελών. Ένα σωστό λειτουργικό μέσο που θα οδηγήσει στην επίτευξη του στόχου αυτού είναι ο προσδιορισμός των Εθνικών Κεντρικών Σημείων Επαφής (ΕΚΣΕ) (CNCP) με σκοπό τη διεθνή ανταλλαγή πληροφοριών (πρόκειται για σύσταση που είχε ήδη υποβληθεί στο πρόγραμμα δράσης για την καταπολέμηση του οργανωμένου εγκλήματος του 1997). Η ιδανική λύση θα ήταν η σύζευξη των ΕΚΣΕ σε ένα γραφείο, από κοινού με τις Εθνικές Μονάδες της Ευρωπόλ, τα γραφεία Sirene, τις τελωνειακές υπηρεσίες, τα Εθνικά Γραφεία Επαφής (ΕΓΕ) της Ιντερπόλ και τους εκπροσώπους των δικαστικών αρχών. Τέλος, θα πρέπει να τεθούν σε λειτουργία μηχανισμοί για την τακτική αξιολόγηση της ικανοποιητικής υλοποίησης των πράξεων από τα κράτη μέλη, όπως έχει ήδη καθορισθεί στην κοινή δράση τής 5ης Δεκεμβρίου 1997 [75].[75]  Κοινή δράση για τη δημιουργία μηχανισμού αξιολόγησης της εφαρμογής και της υλοποίησης σε εθνικό επίπεδο των διεθνών υποχρεώσεων που έχουν αναληφθεί στον τομέα της καταπολέμησης του οργανωμένου εγκλήματος. 97/827/ΔΕΥ, ΕΕ L 344 της 15της Δεκεμβρίου 1997.Πρέπει να διασφαλίζεται η διαλειτουργικότητα των διαφόρων βάσεων δεδομένων και συστημάτων επικοινωνιών, τόσο στο επίπεδο των αστυνομικών υπηρεσιών, όσο και των τελωνείων, που χρησιμοποιούνται από τις υπηρεσίες επιβολής του νόμου των κρατών μελών. Στο θεσμικό επίπεδο της ΕΕ, θα πρέπει να εξευρεθούν οι μηχανισμοί εκείνοι που θα οδηγήσουν στην προώθηση της συνεργασίας και στην ανταλλαγή δεδομένων μεταξύ της OLAF και της Ευρωπόλ. Πρέπει να συναφθεί η συμφωνία για την κάλυψη της ανταλλαγής προσωπικών δεδομένων μεταξύ των δύο οργανισμών. Πρόθεση της Επιτροπής είναι να εγκρίνει τη σχετική ανακοίνωση σχετικά με την πολιτική πληροφοριών που θα εφαρμόσουν τα όργανα επιβολής του νόμου στο άμεσο μέλλον, με απώτερο σκοπό να ενισχυθεί η ανάπτυξη μορφών επιβολής του νόμου στο επίπεδο της ΕΕ που θα βασίζονται στις συλλεγόμενες πληροφορίες.Για να ενισχυθεί η αποτελεσματικότητα της Ευρωπόλ, η Επιτροπή δεν κρίνει αναγκαία τη θέσπιση από το Συμβούλιο νέων νομικών πράξεων πριν από την έναρξη ισχύος της Συνθήκης για το Σύνταγμα. Τα νέα κράτη μέλη θα πρέπει να επικυρώσουν τη Σύμβαση Ευρωπόλ και τις τροποποιητικές πράξεις, ταυτόχρονα. Εκείνο που επιβάλλεται είναι η παρέλευση ενός χρονικού διαστήματος παγίωσης, κατά τη διάρκεια του οποία θα πρέπει να επικυρωθούν και να τεθούν σε εφαρμογή όλες οι αποφάσεις που εγκρίθηκαν από το Συμβούλιο για την Ευρωπόλ τα τελευταία χρόνια. Θα πρέπει ταυτόχρονα να εφαρμοστεί το πρόγραμμα ευαισθητοποίησης το οποίο εγκαινιάστηκε πρόσφατα με στόχο τη βελτίωση τ»ς αμοιβαίας κατανόησης ανάμεσα στην Ευρωπόλ και τις υπηρεσίες επιβολής του νόμου των κρατών μελών [76].[76]  «Εταιρική στρατηγική και πρόγραμμα συνειδητοποίησης της Ευρωπόλ». Σχέδιο AGIS ΔΕΥ/2003/188.Μεγάλη σημασία έχει να καταστεί το ταχύτερο δυνατό διαθέσιμη η απλουστευμένη εκδοχή του Συστήματος Πληροφοριών της Ευρωπόλ. Πρωταρχική σημασία έχει επίσης η εφαρμογή των συστάσεων που περιλαμβάνονται στην έκθεση HENU το καλοκαίρι του 2002 σχετικά με τον τρόπο με τον οποίο μπορεί να βελτιωθεί η διαβίβαση των πληροφοριών από τα κράτη μέλη. Σε συνάρτηση με το σημείο αυτό προέχει να τεθούν σε εφαρμογή τα συμπεράσματα που προέκυψαν από τον τρίτο γύρο αξιολογήσεων που εγκαινιάστηκε μόλις πρόσφατα, ευθύς μόλις είναι διαθέσιμα.Τίθεται επίσης το καθήκον διεξαγωγής των συζητήσεων με αντικείμενο τη σκοπιμότητα δημιουργίας της βάσης δεδομένων για τις εκκρεμείς έρευνες, η συγκρότηση της οποίας είχε ζητηθεί στο Πρόγραμμα Δράσης της Βιέννης. Το ζήτημα αυτό πρέπει να προωθηθεί στους κόλπους του Συμβουλίου. Εξάλλου, θα πρέπει επίσης να ληφθούν συγκεκριμένα μέτρα για τη βελτίωση των στατιστικών για τη διασυνοριακή εγκληματικότητα και για να παρασχεθεί στην Ευρωπόλ, η δυνατότητα προσπέλασης στο Τελωνειακό Σύστημα Πληροφοριών (ΤΣΠ). Η Επιτροπή θεωρεί ότι είναι αναγκαίο να έχει η Ευρωπόλ άμεση πρόσβαση τόσο στο ΤΣΠ, όσο και στο FIDE, εφόσον αυτό επιβάλλεται από αμφότερες τις νομικές πράξεις.Μόλις έχει ολοκληρωθεί η διαδικασία ενοποίησης της Ευρωπόλ και εάν βασιστούμε στην παραδοχή ότι στη νέα Συνθήκη του Συντάγματος θα προβλέπεται η αντικατάσταση της Συνέλευσης από αντίστοιχες ρυθμίσεις του Ευρωπαϊκού Δικαίου, το πρόβλημα που θα χρειαστεί να αντιμετωπιστεί είναι η πιθανή ανάθεση συγκεκριμένων ανακριτικών εξουσιών διεξαγωγής έρευνας σε αυτή. Ένας κατάλληλος τομέας πολιτικής στον οποίο θα μπορούσε να γίνει η αρχή θα μπορούσε να είναι ο αγώνας για την πάταξη της παραχάραξης του ευρώ, εφόσον πρόκειται για μορφή οργανωμένου εγκλήματος, η οποία θίγει τα συμφέροντα της Ένωσης στο σύνολό της. Η Ευρωπόλ έχε εξάλλου αναλάβει αντίστοιχες δραστηριότητες από κοινού με την Ευρωπαϊκή Κεντρική Τράπεζα και την Επιτροπή στον τομέα αυτό, από τη στιγμή της καθιέρωσης του ευρώ, με αποτέλεσμα η εμπειρία που έχει αποκτήσει σχετικά να είναι τεράστια. Οι συζητήσεις που θα εστιάζονται σε μια τέτοια σημαντική εξέλιξη θα πρέπει, όπως είναι εύλογο, να συνοδευτούν από διαβουλεύσεις σχετικά με την άσκηση του δικαστικού και κοινοβουλευτικού ελέγχου επί της Ευρωπόλ. Πρόκειται για μία σημαντική συζήτηση που θα διεξαχθεί μέσα στα επόμενα χρόνια.2.2. Βελτίωση της διασυνοριακής συνεργασίαςΗ Επιτελική Ομάδα των Αρχηγών Αστυνομίας είναι το καταλληλότερο όργανο για τον συντονισμό των μέτρων που θα οδηγήσουν στη βελτίωση των σημερινών έμπρακτων μέτρων διασυνοριακής συνεργασίας. Όπως ήδη τονίστηκε στο κεφάλαιο 2.1.3 στο πρώτο μέρος της παρούσας ανακοίνωσης, η Επιτελική Ομάδα αντιμετώπισε προβλήματα που είναι απόρροια του γεγονότος ότι δεν είναι ένα όργανο πλήρως ενσωματωμένο στις θεσμικές δομές της ΕΕ. Για να εξασφαλιστεί η αποτελεσματικότητα του έργου της, δεν υπάρχει άλλη εναλλακτική λύση από την ενσωμάτωσή της στις υποδομές του Συμβουλίου. Όπως είναι σαφές, το όργανο αυτό θα εξακολουθήσει να εστιάζει την προσοχή του στα επιχειρησιακά προβλήματα και δεν πρόκειται να αναμειχθεί στις προσπάθειες εκπόνησης της νομοθεσίας, τομέας που θα εξακολουθήσει να αποτελεί θέμα αρμοδιότητας των CATS.Το όργανο αυτό θα συνέρχεται σε συνεδρίαση τουλάχιστον μία φορά κατά το χρονικό διάστημα κάθε προεδρίας και θα διεξάγονται μαζί του διαβουλεύσεις για τα θέματα της επιχειρησιακής αστυνομικής συνεργασίας και για άλλα επιλεγμένα θέματα. Η πρακτική αυτή εναρμονίζεται με την πιθανότητα της συγκρότησης μιας επιτροπής με αποστολή την προώθηση της επιχειρησιακής συνεργασίας για τα θέματα της εσωτερικής ασφαλείας στην Ένωση, όπως ακριβώς προτείνεται στο τελικό σχέδιο της Συνθήκης για τη θέσπιση του Συντάγματος της Ευρώπης, που εκπονήθηκε από την Ευρωπαϊκή Συνέλευση.Για να υποστηρίζεται το έργο των αρχηγών της αστυνομίας κατά την εξέταση των προτάσεων και των πρωτοβουλιών ανάληψης επιχειρησιακής δράσης αλλά και για τους σκοπούς της υλοποίησης, της παρακολούθησης και της αξιολόγησής τους πρέπει να γίνεται άριστη χρήση των μόνιμων οργανισμών που υπάρχουν ήδη, όπως η Ευρωπόλ. Η Επιτροπή προτείνει κατά συνέπεια να ανατεθεί στην Ευρωπόλ το καθήκον να υποβάλει σχετικές προτάσεις κατά τις συνεδριάσεις των αρχηγών της αστυνομίας για την ανάληψη των κοινών επιχειρήσεων, βασιζόμενη στην τακτική αξιολόγησή των διαγραφόμενων απειλών. Η Ευρωπόλ πρέπει επίσης να επιφορτιστεί με την ευθύνη του συντονισμού, της παρακολούθησης και της αξιολόγησης των επιχειρησιακών αυτών δράσεων μεριμνώντας ταυτόχρονα για τη συμμετοχή εκ του σύνεγγυς των αξιωματικών της αστυνομίας από τα κράτη μέλη που έχουν την ευθύνη για τις αντίστοιχες επιχειρήσεις. Η Ευρωπόλ πρέπει επίσης να παρέχει την επιχειρησιακή υποστήριξή της στην Ομάδα Εργασίας των Αρχηγών Αστυνομίας (ΟΕΑΑ) (PCWG).Η οργάνωση αποστολών αστυνομικών οργάνων της ΕΕ στο εξωτερικό πρέπει να γίνεται με τη συμμετοχή της Επιτελικής Ομάδας των Αρχηγών Αστυνομίας της ΕΕ ειδικότερα μάλιστα σε ό,τι αφορά τα θέματα του προγραμματισμού, του επιμερισμού των πόρων και του λογιστικού σκέλους των αντίστοιχων αποστολών.Διάφορα κράτη μέλη βασιζόμενα συχνά στη Σύμβαση του Σένγκεν, επεξέτειναν σε σημαντικό βαθμό τη διασυνοριακη συνεργασία, ιδίως τα τελευταία χρόνια, με σημαντικές επιτυχίες στον αγώνα για την πάταξη της εγκληματικότητας. Όπως φαίνεται, ωστόσο, εξακολουθεί να υπάρχει μεγάλος αριθμός κρατών μελών, τα οποία δεν έχουν ακόμη σημειώσει τόσο μεγάλη πρόοδο. Η Επιτροπή θεωρεί ότι η συγκρότηση Κοινών Αστυνομικών Σταθμών ή Κέντρων Αστυνομικής και Τελωνειακής Συνεργασίας (ΚΑΤΣ) σε όλες τις παραμεθόριες περιοχές στο εσωτερικό της Ένωσης, συμπεριλαμβανομένων και των υποψήφιων χωρών, θα αποτελέσει έναν αποτελεσματικό μηχανισμό που θα οδηγήσει στην παράλληλη επίτευξη πολλών σημαντικών στόχων: στη μείωση της εγκληματικότητας. στην ενίσχυση της ορατότητας έναντι του κοινού. στην οικοδόμηση κλίματος αμοιβαίας εμπιστοσύνης και εχεμύθειας μεταξύ των διαφόρων υπηρεσιών των ενδιαφερόμενων κρατών μελών και, τέλος, στην εμπέδωση της αποτελεσματικής συνεργασίας ανάμεσα στις αστυνομικές, τις τελωνειακές και τις δικαστικές αρχές, στις περιπτώσεις που οι τρεις αυτές υπηρεσίες συνεργάζονται στο πλαίσιο των προαναφερόμενων κέντρων.Η Επιτροπή προτείνει συνεπώς τα κράτη μέλη που είχαν επιτυχίες στο έργο της προαναφερόμενης διασυνοριακής συνεργασίας να υποβάλουν εκθέσεις για τις εμπειρίες τους αυτές στην αντίστοιχη ομάδα εργασίας του Συμβουλίου. Με αφετηρία τις εκθέσεις αυτές θαμπορούσε να εκπονηθεί ένας κατάλογος των βέλτιστων πρακτικών προς χρήση από τα ενδιαφερόμενα κράτη μέλη. Σε περίπτωση που αυτό θα χρειαζόταν, θα μπορούσε να διερευνηθεί η δυνατότητα χρηματοδότησης από το AGIS για την κατάρτιση του καταλόγου, που θα μπορούσε σε εύθετο χρονικό διάστημα να αποτελέσει επίσης το υπόβαθρο για τη θέσπιση μίας νομικά δεσμευτικής πράξης στόχος της οποία θα ήταν να προσλάβουν θεσμική μορφή αυτές οι μορφές συνεργασίας στην ΕΕ.Σε ό,τι αφορά την επέκταση της διασυνοριακής καταδίωξης (άρθρα 40 και 41 της Σύμβασης του Σένγκεν), η Επιτροπή είναι της άποψης ότι στο πλαίσιο του ευρωπαϊκού χώρου ασφαλείας επιβάλλεται η εξάλειψη των περιοριστικών φραγμών για τη συνεργασία που προκαλούνται από την κατηγορία των μέσων διασυνοριακής μεταφοράς. Αυτός είναι και ο λόγος για τον οποίο απευθύνει τη σύσταση να συνεχιστούν οι εργασίες της ομάδας εμπειρογνωμόνων η οποία συστάθηκε υπό τη βελγική προεδρία, το 2001, με απώτερο σκοπό την υποβολή συγκεκριμένων συστάσεων για τη διεύρυνση των δυνατοτήτων καταδίωξης των εγκληματιών με αεροπορικά, σιδηροδρομικά (διεθνείς συρμοί) και ναυσιπλοϊκά μέσα. Στα αστυνομικά όργανα θα πρέπει, εκτός αυτού, να παρέχονται καλύτερες δυνατότητες εφαρμογής του διασυνοριακού έργου δίωξης, όχι μόνο για μεγαλύτερο αριθμό αξιόποινων πράξεων, αλλά θα πρέπει επίσης να έχουν στη διάθεσή τους τα μέσα για την ουσιαστική μεταφορά των διωκόμενων κακοποιών στις αρμόδιες τοπικές αρχές, πάντοτε σε απόλυτη ευθυγράμμιση με τις συναφείς νομικές πράξεις οι οποίες ισχύουν στα θέματα της δικαστικής συνεργασίας σε ποινικές υποθέσεις. Στην αστυνομία πρέπει επίσης να παρέχεται η εξουσία της δίωξης, όταν ένα μεμονωμένο άτομο αγνοεί τη διαταγή να σταματήσει και διαφεύγει διασχίζοντας τα σύνορα.Σε ό,τι αφορά το Εγχειρίδιο Αστυνομικής Συνεργασίας του Σένγκεν, είναι σημαντικό αυτό να ενημερώνεται σε τακτικά χρονικά διαστήματα, πράγμα που δεν συμβαίνει τη στιγμή αυτή. Για να περιορίζεται το βάρος των μεταφράσεων στο μέγιστο δυνατό βαθμό, πρέπει να χρησιμοποιούνται σχεδιότυπα με έναν ελάχιστο αριθμό μεταβλητών στοιχείων. Το εγχειρίδιο πρέπει να περιλαμβάνει επίκαιρες πληροφορίες για τα σημεία επαφής, προκειμένου να διευκολύνονται οι διασυνοριακές επαφές.Πρέπει να γίνει το ταχύτερο δυνατό αξιολόγηση του βαθμού στον οποίο τέθηκε σε εφαρμογή η διάταξη του άρθρου 44 της Σύμβασης του Σένγκεν, όσον αφορά τις άμεσες επικοινωνιακές διασυνδέσεις μεταξύ των αστυνομικών και τελωνειακών αρχών των κρατών μελών. Οι δεσμοί που θα δημιουργηθούν δεν πρέπει να περιορίζονται στην τηλεφωνία και την τηλεομοιοτυπία, αλλά πρέπει επίσης να συμπεριλαμβάνουν διαύλους ανταλλαγής δεδομένων και σύνδεσης Η/Υ.Τη στιγμή αυτή δεν είναι σαφής ο τρόπος με τον οποίο τα κράτη μέλη εφαρμόζουν το άρθρο 45 της Σύμβασης του Σένγκεν όσον αφορά τα δελτία, αλλά ούτε και είναι γνωστό πώς χρησιμοποιούν τις πληροφορίες στην πράξη τα αντίστοιχα όργανα καταστολής. Είναι αναγκαίο το θέμα της συζήτησης για τη χρήση των πληροφοριών αυτών να συμπεριληφθεί στην ημερήσια διάταξη της ΕΕ, εφόσον με τον τρόπο αυτό θα μπορέσει να βελτιωθεί η πρακτική που εφαρμόζουν τα κρατικά όργανα καταστολής, βασιζόμενα στις υφιστάμενες υποχρεώσεις και υποδομές.Σε ό,τι αφορά το άρθρο 46 της Σύμβασης του Σένγκεν, που αναφέρεται στην ανταλλαγή πληροφοριών με πρωτοβουλία ενός κράτους μέλους η Επιτροπή προτείνει να πραγματοποιηθεί μία δειγματοληπτική έρευνα με τη βοήθεια των αρμόδιων αρχών των κρατών μελών, για να προσδιοριστεί ο βαθμός της εφαρμογής του εν λόγω άρθρου και της ανάληψης δράσης από τις αστυνομικές αρχές, με βάση τις πληροφορίες που ανταλλάσσονται στο πλαίσιο της εφαρμογής του. Τα συμπεράσματα της έρευνας αυτής θα μπορούσαν να χρησιμοποιηθούν για την τυποποίηση ορισμένων μοντέλων συνεργασίας στα εσωτερικά σύνορα.Στα θέματα του ΣΠΣ και του μελλοντικού ΣΠΣ ΙΙ, πρέπει να υποστηριχθεί η ταχεία καθιέρωση του νέου μοντέλου λειτουργίας, εάν αυτό γίνεται ήδη στο πλαίσιο του τρέχοντος ΣΠΣ. Τον Σεπτέμβριο του 2003 εξάλλου, η Επιτροπή υπέβαλε σχετική πρόταση σύμφωνα με την οποία πρέπει να παρέχεται στις αρμόδιες αρχές ταξινόμησης οχημάτων των κρατών μελών πρόσβαση στο ΣΠΣ, για να αποτρέπεται το ενδεχόμενο ταξινόμησης κλεμμένων οχημάτων. Η ελληνική προεδρία είχε επίσης ζητήσει από την Επιτροπή να ενημερώνεται τακτικά, από κοινού με τα κράτη μέλη, το εγχειρίδιο διαλειτουργικής χρήσης των ΣΠΣ - SIRENE.Όσον αφορά τα άρθρο 32 της ΣΕΕ, με βάση το οποίο ζητείται από το Συμβούλιο να καθορίσει τις προϋποθέσεις και τους περιορισμούς υπό τους οποίους οι αρμόδιες αρχές ενός κράτους μέλους μπορούν να αναλάβουν δράση στο έδαφος άλλου κράτους μέλους, στο Πρόγραμμα Δράσης της Βιέννης τονίζεται η καίρια σημασία του για την αστυνομική συνεργασία στον χώρο της ΕΕ. Η Σύμβαση για την παροχή αμοιβαίας νομικής συνδρομής σε ποινικές υποθέσεις (MLA) του 2000 και η απόφαση - πλαίσιο για τις Κοινές Ανακριτικές Ομάδες Έρευνας του 2002 φαίνεται να καλύπτουν μόνο κατά ένα μέρος το θέμα αυτό. Η Επιτροπή χαιρετίζει τις συζητήσεις που εγκαινιάστηκαν για το θέμα αυτό από τις συναφείς ομάδες εργασίας του Συμβουλίου και ενθαρρύνει τη συνέχισή τους προκειμένου να εξετασθεί το θέμα αυτό σε βάθος. Πρόκειται, για ένα εξόχως απαραίτητο βήμα ενόψει των συζητήσεων για τη βελτίωση της διασυνοριακής συνεργασίας αλλά και για να αποσαφηνιστούν επίσης οι προϋποθέσεις υπό τις οποίες οι Μονάδες Επέμβασης της Αστυνομίας επιτρέπεται να αναλάβουν δραστηριότητα στο έδαφος ενός άλλου κράτους μέλους, για την αντιμετώπιση κρίσιμων περιστατικών.Τέλος, όπου αυτό κρίνεται αναγκαίο, θα πρέπει να συμμετέχουν στις κοινές επιχειρήσεις παρακολούθησης οι οποίες αναλαμβάνονται στο πλαίσιο της Ομάδας Εργασίας για τα Θέματα της Τελωνειακής Συνεργασίας (CCWG) και της Ομάδας Εργασίας για τα Θέματα της Αστυνομικής Συνεργασίας (PCWG), αξιωματικοί από όλες τις αντίστοιχες συναρμόδιες υπηρεσίες επιβολής του νόμου. Όπου αυτό αφορά τα ζητήματα του τρίτου πυλώνα, η Ευρωπόλ φαίνεται να αποτελεί τον προσήκοντα οργανισμό που θα είναι επιφορτισμένος με το έργο της συγκρότησης της Επιχειρησιακής Μονάδας Συντονισμού (ΕΜΣ) (OCU).2.3. Δημιουργία κοινού πολιτισμού, κοινών λειτουργικών μέσων και μεθόδωνΓια να βελτιωθεί η διασυνοριακή συνεργασία, προέχει απολύτως να προωθηθούν μέτρα τα οποία συμβάλλουν στην ανάπτυξη των κοινών στοιχείων μεταξύ των αστυνομικών και τελωνειακών υπηρεσιών των κρατών μελών που αντιμετωπίζουν παρόμοια προβλήματα στον αγώνα τους για την πάταξη του εγκλήματος. Ένας από τους κύριους παράγοντες που θα βοηθήσουν να ξεπεραστούν τα εμπόδια που παρεμβάλλονται στην ενίσχυση της αστυνομικής συνεργασίας στην ΕΕ είναι η καλλιέργεια ενός κλίματος εμπιστοσύνης και συνεργασίας μεταξύ των ποικιλόμορφων οργάνων επιβολής του δικαίου. Η εκπαίδευση των αστυνομικών δυνάμεων διαδραματίζει καίριο ρόλο για τη δημιουργία του κλίματος αυτού. Στην ΕΑΑ (CEPOL) πρέπει να ανατεθεί η εκπλήρωση κεντρικού ρόλου κατά τη χάραξη της μελλοντικής στρατηγικής στα θέματα της αστυνομικής συνεργασίας στην ΕΕ, εφόσον αποτελεί το μόνο όργανο της ΕΕ που είναι αποκλειστικά αφιερωμένο στην εκπλήρωση της αποστολής αυτής.Για να μπορέσει να εκπληρώσει ορθά τα καθήκοντά της η ΕΑΑ, θα πρέπει να εξοπλιστεί με τους απαιτούμενους πόρους και νομικό πλαίσιο: θα πρέπει να έχει νομική προσωπικότητα, να διαθέτει μία πλήρως λειτουργική μόνιμη γραμματεία και να χρηματοδοτείται από τον κοινοτικό προϋπολογισμό.Αφήνοντας κατά μέρος τα κοινά μαθήματα που οργανώνονται σήμερα με επίκεντρο ορισμένους συγκεκριμένους τομείς πρωταρχικής σημασίας τα οποία προορίζονται για τους βασικούς συντελεστές των αστυνομικών δυνάμεων των κρατών μελών - όπως τα μαθήματα που προορίζονται για τα αποκαλούμενα «στελέχη ταχείας εξέλιξης» («fast streamers») ή την επόμενη γενικά υψηλόβαθμων αξιωματικών της αστυνομίας η ΕΑΑ πρέπει να εστιάσει την προσοχή της στην ανάπτυξη των κοινών προγραμμάτων εγκυκλίων σπουδών για την εκπαίδευση των αστυνομικών δυνάμεων, τα οποία θα εφαρμόζονται σε όλες τις αστυνομικές ακαδημίες των κρατών μελών, αλλά και στη διαμόρφωση κοινών ποιοτικών προτύπων που θα ισχύουν τόσο για τα μαθήματα, όσο και για τους εκπαιδευτές. Στην ΕΑΑ θα πρέπει να ανατεθεί η εντολή να ελέγχει τακτικά αν τα προαναφερόμενα κοινά προγράμματα εγκυκλίων σπουδών και πρότυπα εφαρμόζονται από τις αστυνομικές ακαδημίες των κρατών μελών και να εκδίδει την πιστοποίηση ΕΑΑ (CEPOL) με βάση το σύστημα ελέγχου από ομόλογους.Η Επιτροπή είναι της γνώμης ότι η ΕΑΑ καλείται επίσής να διαδραματίσει σημαντικό ρόλο για την εκπαίδευση των ανώτερων αξιωματικών στα καθήκοντα των οποίων ανήκει ο τομέας της τελωνειακής συνεργασίας στο πλαίσιο του τρίτου πυλώνα. Συνεπώς, χαιρετίζει το γεγονός ότι η ΕΑΑ προσφέρει ήδη μαθήματα η πρόσβαση στα οποία είναι ανοικτή σε τελωνειακούς υπαλλήλους μεριμνώντας με τον τρόπο αυτό για την κοινή κατάρτιση των αστυνομικών και τελωνειακών αρχών σε επιλεγμένες περιοχές. Η Επιτροπή καλεί σε πιο μακροπρόθεσμη βάση την ΕΑΑ και τα κράτη μέλη να διερευνήσουν το θέμα εάν ενδείκνυται η επέκταση της εντολής της ΕΑΑ, ώστε να συμπεριληφθούν επίσης τα εθνικά ιδρύματα τελωνειακής εκπαίδεύσης, προκειμένου να βελτιωθεί η ικανότητα της ΕΕ για την καταπολέμηση της διασυνοριακής εγκληματικότητας.Η Επιτροπή πρότεινε να αναβαθμιστούν τα προγράμματα ανταλλαγών και αποσπάσεων, για να τονωθεί το κλίμα εμπιστοσύνης και συνεργασίας. Η ΕΑΑ, η οποία θα αρχίσει τις εργασίες της γι'αυτούς τους δύο τομείς μέσα στο 2004, καλείται να διαδραματίσει καίριο ρόλο σε συνάρτηση με το θέμα αυτό. Δεν χρειάζεται να εξαρθεί ή σημασία της γλωσσικής κατάρτισης στο πλαίσιο των προαναφερόμενων αποσπάσεων και ανταλλαγών. Θα πρέπει επίσης να εξετασθεί το ενδεχόμενο της χρήσης του AGIS και των υπόλοιπων συναφών κοινοτικών προγραμμάτων τόσο σε συνάρτηση με τα προγράμματα ανταλλαγών, όσο και με τα προγράμματα γλωσσικής κατάρτισης για τις αστυνομικές δυνάμεις και τους άλλους υπαλλήλους που είναι επιφορτισμένοι με την επιβολή του νόμου.Αλλά και η επιστημονική έρευνα διαδραματίζει καίριο ρόλο για τη βελτίωση του υπόβαθρου λήψεως των αποφάσεων σε όλους τους τομείς. Στα θέματα της αστυνομικής και της τελωνειακής συνεργασίας γίνονται μόνο περιορισμένες έρευνες. Θα πρέπει να διατεθούν περισσότεροι πόροι, πράγμα που αποτελεί κοινή αρμοδιότητα της Ένωσης και των κρατών μελών της. Η Επιτροπή θα δώσει στο πρόγραμμα AGIS τη δυνατότητα να χορηγεί πόρους με σκοπό την εκπόνηση μελετών για τους θεματικούς τομείς προτεραιότητας οι οποίοι εντοπίζονται στην παρούσα ανακοίνωση. Θα εξασφαλίσει επίσης τη στοχοθετημένη χρήση των συναφών τμημάτων του 6ου Προγράμματος Πλαισίου. Έχει επίσης σημασία να διαμορφωθεί μία καλύτερη εικόνα για τις προτεραιότητες της έρευνας στους τομείς της αστυνομικής και τελωνειακής συνεργασίας. Χρήσιμος είναι ο ρόλος που θα μπορούσε ενδεχομένως να παίξει η ΕΑΑ και στο θέμα αυτό.Το θεματικό κεφάλαιο των ηθικών αρχών της αστυνομικής πολιτικής αποτέλεσε μέρος του προγράμματος εγκύκλιων σπουδών της ΕΑΑ ήδη από την πρώτη στιγμή άσκησης των δραστηριοτήτων της. Η Επιτροπή καλεί τα κράτη μέλη να ασχοληθούν με τον προβληματισμό της σκοπιμότητας επεξεργασίας ενός Κώδικα ηθικών αρχών αστυνομικής πολιτικής της ΕΕ. Αυτό θα είχε θετικό αντίκτυπο για την κοινή γνώμη και θα βοηθούσε να βελτιωθεί το κλίμα εμπιστοσύνης μεταξύ των αστυνομικών υπηρεσιών των κρατών μελών.Όσον αφορά την ομοιόμορφη αξιολόγηση των ανακριτικών τεχνικών για τις οποίες γίνεται λόγος στο άρθρο 30 παράγραφος 1 στοιχείο δ) της ΣΕΕ, το έργο αυτό δεν έχει ακόμη εγκαινιαστεί στο πλαίσιο της Ένωσης. Η Επιτροπή προτείνει να αρχίσουν οι εμπειρογνώμονες των κρατών μελών να εξετάζουν το εν λόγω ζήτημα στο πλαίσιο του Συμβουλίου, με γνώμονα το προτεινόμενο ανάλογο άρθρο στο σχέδιο Συνταγματικής Συνθήκης. Για να επιτευχθεί ο στόχος αυτός, η Επιτροπή είναι διατεθειμένη να μεριμνήσει για την οργάνωση συνάντησης εμπειρογνωμόνων και να διαθέσει ενδεχομένως πόρους που είναι διαθέσιμοι από το πρόγραμμα AGIS. Είναι σημαντικό όλα τα κράτη μέλη να συγκροτήσουν βάσεις δεδομένων DNA που θα αποτελέσουν τους ουσιαστικούς και αποτελεσματικούς λειτουργικούς μηχανισμούς για την εξιχνίαση των εγκλημάτων. Θα πρέπει να αναπτυχθεί το αντίστοιχο σύστημα το οποίο θα παρέχει στα κράτη μέλη τη δυνατότητα να ελέγχουν εάν το DNA που έχει βρεθεί στο έδαφός τους είναι ταυτόσημο με το DNA που βρέθηκε σε άλλα κράτη μέλη.Το ζήτημα της επιστήμης της εγκληματολογίας δεν έχει αποτελέσει μέχρι σήμερα αντικείμενο διαρθρωτικής ρύθμισης στο πλαίσιο της Ένωσης. Πρωταρχική προτεραιότητα φαίνεται να αποτελεί η ανύψωση του ποιοτικού επιπέδου των εγκληματολογικών εργαστηρίων των κρατών μελών της ΕΕ, επιβάλλοντας στα κράτη την υποχρέωση να καθιερώσουν συστήματα διασφάλισης του ποιοτικού επιπέδου τα οποία θα βασίζονται σε γενικότερα αναγνωρισμένα πρότυπα. Η Επιτροπή καλεί επίσης τους ενεχόμενους εταίρους που συνεργάζονται στο πλαίσιο του Συμβουλίου να επανεξετάσουν το ζήτημα του ρόλου που διαδραματίζει το Ευρωπαϊκό Δίκτυο Ιδρυμάτων της Εγκληματολογικής Επιστήμης (ENFSI) στα θέματα της συνεργασίας στον κλάδο αυτό.2.4. Αντιτρομοκρατική πάληΟ τομέας της αντιτρομοκρατικής συνεργασίας στον χώρο της ΕΕ αποτελεί το καλύτερο χαρακτηριστικό παράδειγμα για την αναγκαιότητα της βελτίωσης της συνεργασίας και στους δύο άξονες που αναλύθηκαν προηγουμένως, τόσο τη ροή πληροφοριών μεταξύ των ενεχόμενων υπηρεσιών, όσο και τη σημερινή έμπρακτη διασυνοριακή συνεργασία. Στην αντιτρομοκρατική πάλη ενσωματώνονται όλες οι πτυχές συνεργασίας των υπηρεσιών επιβολής του νόμου, που εκτείνεται από τις μεικτές ομάδες έρευνας έως τις ειδικές εγκληματολογικές τεχνικές οι οποίες επιτρέπουν την ιχνηλασιμότητα εκρηκτικών ουσιών.Όπως τονιζόταν στα έγγραφα που είχε υποβάλει η Επιτροπή τόσο στη Σύνοδο του Ευρωπαϊκού Συμβουλίου στις 19 Μαρτίου 2004, όσο και αναφορικά με το θέμα της υλοποίησης της Ευρωπαϊκής Στρατηγικής Ασφαλείας στο πλαίσιο του αγώνα κατά της τρομοκρατίας, το πρώτο βήμα που θα οδηγήσει στη βελτίωση των μέτρων που αναλαμβάνονται στον τομέα αυτό είναι η βελτίωση του συντονισμού ανάμεσα σε όλες τις υπηρεσίες που συμμετέχουν στην πάλη κατά της τρομοκρατίας στο πλαίσιο των υποδομών του Συμβουλίου. Σε όλες τις αντιπροσωπείες οι οποίες συμμετέχουν στις εργασίες της Ομάδας Εργασίας για την Τρομοκρατία (ΟΕΤ) (TWG) θα πρέπει να συμπεριλαμβάνονται εκπρόσωποι τόσο από τον χώρο της αστυνομίας, όσο και από τις εξωαστυνομικές υπηρεσίες συλλογής πληροφοριών. Θα έπρεπε να ενισχυθεί ο ρόλος της Ευρωπόλ στο πλαίσιο της αντιτρομοκρατικής πολιτικής της ΕΕ, αντικαθιστώντας το σύστημα πληροφοριών μέσω των αξιωματικών - συνδέσμων της Ευρωπόλ από ένα σύστημα άμεσων σχέσεων ανάμεσα στην αντιτρομοκρατική μονάδα της Ευρωπόλ και τα κράτη μέλη, φροντίζοντας για τη διασύνδεση της Ευρωπόλ με το δίκτυο των Γραφείων Σύνδεσης (ΓΣ) και ενσωματώνοντας την Ευρωπόλ στη Λέσχη της Βέρνης.Σε κάποιο μεταγενέστερο στάδιο θα χρειαστεί οι εργασίες της Αντιτρομοκρατικής Ομάδας (ΑΟ) της Λέσχης της Βέρνης να προσεγγίσουν το έργο της ΟΕΑΠ. Η Ευρωπόλ πρέπει να μετασχηματιστεί σε αυθεντικό κέντρο αντιτρομοκρατικών πληροφοριών, στο οποίο θα ενταχθεί η δημιουργία μίας κοινής βάσης δεδομένων για την τρομοκρατία (πρόσωπα, περιστατικά, τεκμήρια, επιχειρήσεις, κλπ.). Η σύσταση του Συμβουλίου όσον αφορά τη συγκρότηση πολυεθνικών ομάδων με σκοπό τη συλλογή πληροφοριών σχετικά με τους τρομοκράτες [77] (Μεικτές Ομάδες Πληροφοριών (ΜΟΠ) πρέπει να μετατραπεί σε νομικά δεσμευτική πράξη, η οποία θα επιτρέπει την από κοινού συνεργασία των υπηρεσιών πληροφοριών (αξιωματικών της αστυνομίας ή όχι) και της Ευρωπόλ.[77]  Σύσταση του Συμβουλίου ΔΕΥ της 13ης Ιουνίου 2002.Βάσιμα είναι επίσης τα επιχειρήματα που συνηγορούν υπέρ της βελτίωσης του συντονισμού των αντιτρομοκρατικών δραστηριοτήτων εντός του πλαισίου των οργάνων της ΕΕ αλλά και της ενίσχυσης του ρόλου της ομάδας εργασίας για την αντιτρομοκρατική πάλη κατά τη χάραξη της ακολουθητέας πολιτικής της ΕΕ. Η μέθοδοι εργασίας της ΟΕΑΠ πρέπει να βελτιωθούν επιτρέποντας στην Ευρωπόλ να διαδραματίσει πιο δραστήριο ρόλο. Οι δραστηριότητες της ΟΕΑΠ πρέπει να συμπεριλάβουν όλες τις πτυχές του αγώνα για την πάταξη της τρομοκρατίας και ιδίως τις πτυχές της χρηματοδότησής της και της συνεργασίας με τρίτες χώρες κατ'εφαρμογήν του ψηφίσματος 1371 του Συμβουλίου Ασφαλείας των Ηνωμένων Εθνών, ενώ θα πρέπει να δοθεί στην ΟΕΑΠ συγκεκριμένος ρόλος κατά τη χάραξη της αντιτρομοκρατικής πολιτικής της ΕΕ.Στον απόηχο των τρομοκρατικών επιθέσεων που έπληξαν τη Μαδρίτη στις 11 Μαρτίου 2004, το Συμβούλιο κατέληξε σε συμφωνία για την υιοθέτηση μιας σειράς μέτρων με στόχο τη βελτίωση της αντιτρομοκρατικής συνεργασίας στο πλαίσιο της ΕΕ. Ορισμένα από τα μέτρα αυτά σχετίζονται με πτυχές της τρέχουσας επιχειρησιακής συνεργασίας μεταξύ των υπηρεσιών επιβολής του νόμου, όπως η βελτίωση των ελέγχων και η ιχνηλασιμότητα των πυροβόλων όπλων και των εκρηκτικών ουσιών, οι δυνατότητες της δημιουργίας μιας βάσης δεδομένων της ΕΕ για το εγκληματολογικό υλικό, για τη διευκόλυνση της διασυνοριακής καταδίωξης επ' αυτοφώρω και η απλούστευση της ανταλλαγής στοιχείων και πληροφοριών μεταξύ των υπηρεσιών επιβολής του νόμου των κρατών μελών. Άλλα μέτρα αφορούν την κύρωση και/ή εφαρμογή των συναφών νομικών μέσων, όπως η σύμβαση για την παροχή αμοιβαίας νομικής συνδρομής και το πρωτόκολλό της και τα τρία πρωτόκολλα της Σύμβασης Ευρωπόλ.Στα δύο έγγραφα που είχε προετοιμάσει η Επιτροπή στον απόηχο των γεγονότων της 11ης Μαρτίου 2004 [78] και τα οποία αναφέρθηκαν ήδη προηγουμένως στο τμήμα 2.1.6.1 εντοπίζονται ορισμένα μέτρα βελτίωσης της επιχειρησιακής ικανότητας της ΕΕ για την αποτελεσματικότερη πρόληψη και καταπολέμηση της τρομοκρατίας. Από τον κατάλογο των μέτρων αυτών εκείνο που προέχει στο σημείο αυτό είναι να τονιστεί η καλύτερη χρήση των υφιστάμενων μηχανισμών, όπως της Ευρωπόλ και της Eurojust, ή της απόφασης-πλαίσιο για τις κοινές ομάδες έρευνας, όπως και ο ενισχυμένος ρόλος που προβλέπεται να διαδραματίσει η Επιτελική Ομάδα των Αρχηγών Αστυνομίας της ΕΕ.[78]  SEC (2004) 348 της 18ης Μαρτίου 2004 και SEC (2004) 332 της 19ης Μαρτίου 2004.2.5. Τελωνειακή συνεργασίαΥπάρχουν πάγιες μορφές συνεργασίας μεταξύ των τελωνειακών αρχών στο πλαίσιο του τρίτου πυλώνα. Ωστόσο, υπάρχει παρόλα αυτά περιθώριο περαιτέρω ανάπτυξής τους και βελτίωσης αυτών των μορφών συνεργασίας, για να καταστούν αποτελεσματικότερες, με βάση τις κατευθυντήριες αρχές που αναπτύσσονται στη συνέχεια.Σε ό,τι αφορά τις από κοινού διεξαγόμενες επιχειρήσεις τελωνειακής επιτήρησης στον τομέα αυτό, όλες οι συστάσεις πρέπει να καταγράφονται και να λαμβάνονται υπόψη κατά τη διάρκεια της διαδικασίας προγραμματισμού, ενόψει της διεξαγωγής παρόμοιων μελλοντικών επιχειρήσεων για να αποφεύγεται το πρόβλημα της άσκοπης επικάλυψης των προσπαθειών, που εμφανίζεται αρκετά συχνά. Πρέπει να συμπληρώνεται ένα ενιαίο έντυπο απάντησης, σε μία μόνη γλώσσα, κατά τη διάρκεια των κοινών τελωνειακών επιχειρήσεων. Με τη συμπλήρωση του εντύπου αυτού θα διασφαλίζεται η παραλαβή των πληροφοριών σε μία γλώσσα αποδεκτή από όλους, με αποτέλεσμα τον υπερκερασμό των δυσκολιών που αντιμετωπίζονται σήμερα. Η Ευρωπόλ θα πρέπει να υποστηρίξει από την πλευρά της τις επιχειρήσεις αυτές, προβαίνοντας ιδίως σε ανάλυση των δεδομένων.Αναγκαία εμφανίζεται επίσης η συγκρότηση μίας Μόνιμης Ομάδας Επιχειρησιακού Ελέγχου (ΜΟΕΕ) (OCU), με στόχο την παροχή λογιστικής και τεχνικής υποστήριξης για τη διενέργεια των κοινών τελωνειακών επιχειρήσεων. Ο ρόλος της μονάδας αυτής είναι καίριος για την αποτελεσματική διενέργεια των μελλοντικών κοινών τελωνειακών επιχειρήσεων τόσο στο πλαίσιο του τρίτου, όσο και του πρώτου πυλώνα. Οι υπηρεσίες της Επιτροπής οφείλουν να εξετάσουν τον πιο αποτελεσματικό τρόπο που θα οδηγήσει στην παροχή της υποστήριξης αυτής.Οι τελωνειακές διοικήσεις στην ΕΕ πρέπει να εκμεταλλευθούν από κοινού με πιο δραστήριο τρόπο τις υπηρεσίες των αξιωματικών - συνδέσμων. Το σύστημα αυτό θα έχει ως αποτέλεσμα να αυξηθεί πολύ περισσότερο η απόδοση και να εξοικονομηθούν χρηματοοικονομικοί πόροι.Για να ολοκληρωθεί η μελέτη η οποία ήδη εκπονείται σχετικά με το γενικότερο εξοπλισμό ελέγχου τελωνείων στα εξωτερικά σύνορα [79], μπορεί επίσης να αποδειχθεί σκόπιμη η εκπόνηση μελέτης σχετικά με τον εξοπλισμό που είναι διαθέσιμος και αναγκαίος στα κράτη μέλη για τη διεξαγωγή των ελέγχων στα εξωτερικά σύνορα, ο οποίος απαιτείται ειδικότερα για τους σκοπούς του τρίτου πυλώνα. Στη μελέτη αυτή θα πρέπει να διατυπωθούν συστάσεις σχετικά με τον αριθμό και τον τύπο του απαιτούμενου εξοπλισμού, αλλά και σχετικά με τη δυνατότητα κοινής χρήσης ή μίσθωσης του εξοπλισμού αυτού για να συνεπικουρούνται τα κράτη μέλη που δεν διαθέτουν επαρκείς πόρους.[79]  «Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή σχετικά με το ρόλο των τελωνείων στην ολοκληρωμένη διαχείριση των εξωτερικών συνόρων». COM(2003) 452 τελικό της 24ης Ιουλίου 2003.Οι κοινοί δείκτες και περιγράμματα κινδύνων θα αποτελέσουν το βασικό κλειδί για τη βελτίωση των ελέγχων στον αγώνα για την πάταξη του λαθρεμπορίου, συναποτελώντας μέρος μίας συμπαγούς και αποτελεσματικής από την πλευρά του κόστους προσέγγισης. Θα πρέπει να διερευνηθούν οι μέθοδοι που εμφανίζονται πιο κατάλληλες για την ανάπτυξη των πτυχών αυτών στο πλαίσιο του τρίτου πυλώνα. Θα πρέπει ιδίως να ληφθούν υπόψη τα ευεργετικά αποτελέσματα από την πλευρά του κόστους που συνεπάγεται η οικοδόμηση των προσπαθειών με βάση τις συνεχιζόμενες εργασίες διαχείρισης των κινδύνων στο πλαίσιο του πρώτου πυλώνα.Επιπλέον, οφείλουν να αναπτυχθούν οι κοινές αξιολογήσεις της ΕΕ σχετικά με τους κινδύνους για τα απαγορευμένα και περιορισμένα εμπορεύματα. Αυτή η αξιολόγηση είναι απαραίτητη για να καθοριστούν σαφείς προτεραιότητες για τις κοινές επιχειρησιακές δράσεις, αλλά και για να καταστούν αυτές πιο αποτελεσματικές στον αγώνα για την πάταξη του λαθρεμπορίου.Η Επιτροπή εκφράζει την ανησυχία της αναφορικά με το γεγονός ότι πέντε κράτη μέλη εξακολουθούν να μην έχουν επικυρώσει τη σύμβαση της Νεάπολης ΙΙ του 1997 αλλά και σχετικά με όσα λέγονται σε ορισμένες εκθέσεις ότι αυτό μπορεί να οφείλεται σε προβλήματα αρμοδιοτήτων που διχάζουν τις αστυνομικές και τελωνειακές υπηρεσίες ορισμένων κρατών μελών. Η σύμβαση της Νεάπολης ΙΙ αποτελεί μηχανισμό πρωταρχικής σπουδαιότητας στον αγώνα για την πάταξη των σοβαρών μορφών του διεθνούς εγκλήματος και θα πρέπει να κυρωθεί πάραυτα. Η Ένωση οφείλει ταυτόχρονα να θεσπίσει ένα σύστημα για την αξιολόγηση του συνόλου των συμβάσεων και πράξεων στον τομέα της τελωνειακής συνεργασίας του τρίτου πυλώνα, για να διασφαλίζεται η συνεπής εφαρμογή και ο αποτελεσματικός έλεγχος από τα κράτη μέλη στα εξωτερικά σύνορα.Οι τελωνειακές διοικήσεις πρέπει να εκτιμήσουν την αξία που έχει η ανάπτυξη μίας κοινής προσέγγισης στα θέματα της κατάρτισης για τους τελωνειακούς υπαλλήλους που χειρίζονται τα ζητήματα του τρίτου πυλώνα, για να εγγυάται ένα ισοδύναμο επίπεδο εξειδικευμένων γνώσεων. Στο πλαίσιο μίας τέτοιας προσέγγισης θα μπορούσε να προβλεφθεί η δυνατότητα να διατίθενται θέσεις στα μαθήματα των εθνικών σχολών σε υπαλλήλους από άλλες τελωνειακές διοικήσεις της ΕΕ, που θα συμμετέχουν στο πλαίσιο των περιόδων πρακτικής εξάσκησής τους. Η συμμετοχή των αλλοδαπών τελωνειακών υπαλλήλων στα μαθήματα κατάρτισης θα μπορούσε επίσης να έχει ως αποτέλεσμα να ενισχυθεί η ευαισθητοποίηση και να καλλιεργηθούν οι αντίστοιχες επαφές. Οφείλει να σημειωθεί ότι οι εμπειρίες που αποκομίσθηκαν από τα μαθήματα τελωνειακής κατάρτισης στο πλαίσιο των κοινοτικών προγραμμάτων ήταν θετικές (Matthaeus και Τελωνεία 2002).Πρέπει να παρέχεται κοινή κατάρτιση στα τελωνειακά και αστυνομικά όργανα που ασκούν παρόμοιες αρμοδιότητες και λειτουργικά καθήκοντα. Όσον αφορά το σημείο αυτό, θα μπορούσε να επεκταθεί η εντολή που έχει αναταθεί στην ΕΑΑ, ώστε να συμπεριληφθούν τα ιδρύματα τελωνειακής κατάρτισης των κρατών μελών.Στο θέμα των μέτρων βελτίωσης της συνεργασίας μεταξύ των αστυνομικών αρχών και των τελωνειακών υπηρεσιών, η Επιτροπή προτείνει τα κράτη μέλη να θέσουν πρώτα απ'όλα σε εφαρμογή το ψήφισμα του Συμβουλίου του 1996 με το οποίο επισημοποιείται η συνεργασία μεταξύ της αστυνομίας και των τελωνείων σε ό,τι αφορά τον αγώνα για την πάταξη της διακίνησης ναρκωτικών ουσιών. Σε μια δεύτερη φάση, αυτές οι συμφωνίες συνεργασίας πρέπει να επεκταθούν σε όλους τους άλλους συναφείς τομείς εγκληματικότητας. Το θέμα της ενίσχυσης της διασυνοριακής συνεργασίας αναφέρθηκε ήδη προηγουμένως, όπως ακριβώς και τα θέματα της κατάρτισης. Πρέπει να επεκταθεί η συμμετοχή των τελωνειακών αρχών στις συνεδριάσεις των Αρχηγών των Εθνικών Μονάδων της Ευρωπόλ, ενώ πρέπει επίσης να διευκολυνθεί η απόσπαση τελωνειακών υπαλλήλων - συνδέσμων στην Ευρωπόλ, από όλα τα κράτη μέλη. Πρέπει επίσης να διερευνηθεί η δυνατότητα συγκρότησης μίας ειδικής τελωνειακής μονάδας στο πλαίσιο της Ευρωπόλ.Τέλος, η Επιτροπή προτείνει να χρησιμοποιηθεί το πρότυπο των εμπειριών που αποκόμισαν τα κράτη μέλη που υπέγραψαν συμφωνίες έμπρακτης συνεργασίας μεταξύ των αστυνομικών και των τελωνειακών αρχών. Σύμφωνα με την πρότασή της, οι συμφωνίες αυτές θα αποτελέσουν αντικείμενο συζητήσεων στις αντίστοιχες ομάδες εργασίας του Συμβουλίου, για να εξετασθεί σε ποιο βαθμό θα μπορούσαν να χρησιμοποιηθούν από τα άλλα κράτη μέλη. Ευπρόσδεκτη θα ήταν στο σημείο αυτό η βελτίωση του συντονισμού μεταξύ της Ομάδας Εργασίας για τα θέματα της Αστυνομικής Συνεργασίας, της Διακλαδικής Ομάδας Οργανωμένου Εγκλήματος και της Ομάδας Εργασίας για τα θέματα της Τελωνειακής Συνεργασίας του Συμβουλίου.3. Τελικές παρατηρήσειςΗ Επιτροπή καλεί το Ευρωπαϊκό Κοινοβούλιο και το Συμβούλιο να εξετάσουν τα μέτρα που προτείνονται στην παρούσα ανακοίνωση με στόχο να βελτιωθεί η αποτελεσματικότητα της αστυνομικής και τελωνειακής συνεργασίας στο πλαίσιο της ΕΕ, συμβάλλοντας έτσι στην ολόπλευρη εφαρμογή του άρθρου 29 ΣΕΕ.Όταν θα έχει ολοκληρωθεί ο διάλογος για την παρούσα ανακοίνωση με το Ευρωπαϊκό Κοινοβούλιο και το Συμβούλιο, η Επιτροπή προτίθεται να υποβάλει συγκεκριμένες προτάσεις αναφορικά με τον κατάλληλο τρόπο επίλυσης των εντοπιζόμενων ειδικότερων προβλημάτων.